ΠΡΑΚΤΙΚΑ ΒΟΥΛΗΣ(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΝΓ΄

Τετάρτη, 15 Ιανουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές και μαθήτριες και εκπαιδευτικοί συνοδοί τους από το 3ο Δημοτικό Σχολείο Πετρούπολης, το 5ο Δημοτικό Σχολείο Αργυρούπολης, το 8ο Δημοτικό Σχολείο Χαϊδαρίου, το 2ο Τοσίτσειο Δημοτικό Σχολείο Εκάλης, το Γενικό Λύκειο Καμαρών Αχαΐας, το Γενικό Λύκειο Καμαρών Αχαΐας και από το 2ο Τμήμα και το Λανίτειο Λύκειο Λεμεσού Κύπρου, σελ.
3. Ειδική Ημερήσια Διάταξη: Συζήτηση και λήψη απόφασης, σύμφωνα με το άρθρο 6 του Π.Δ. 15/2022 (κωδικοποιητική διάταξη που αντιστοιχεί στο άρθρο 7Α του ν. 3023/2002), όπως τροποποιήθηκε με το άρθρο 66 του ν. 5166/2024 (ΦΕΚ/206 Α' 18.12.2024), και το άρθρο 83Α του Κανονισμού της Βουλής, για το αν συντρέχει ή μη περίπτωση αναστολής κρατικής χρηματοδότησης και οικονομικής ενίσχυσης του κόμματος «ΣΠΑΡΤΙΑΤΕΣ», κατόπιν της υποβολής γνώμης από την Ειδική Μόνιμη Επιτροπή Κοινοβουλευτικής Δεοντολογίας, η οποία ανακοινώθηκε στις 10 Ιανουαρίου 2025 στην Ολομέλεια της Βουλής, σελ.
4. Δήλωση του Προέδρου της Βουλής των Ελλήνων κ. Κωνσταντίνου Τασούλα, στην Ολομέλεια, αμέσως μετά την ανακοίνωση της υποψηφιότητάς του από τον Πρόεδρο της ΝΔ και τον Πρωθυπουργό κ. Κυριάκο Μητσοτάκη, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Ψηφιακής Διακυβέρνησης με θέμα: «Προσωπικός Αριθμός», σελ.
 β) Προς τον Υπουργό Αγροτικής Ανάπτυξης και Τροφίμων με θέμα: «Σε ?αχαρτογράφητα ύδατα" η ελληνική γεωργία από την Συμφωνία Ε.Ε. - χωρών της Mercosur;», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας Θρησκευμάτων και Αθλητισμού, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού, καθώς και ο Υφυπουργός στον Πρωθυπουργό κατέθεσαν στις 14.1.2025 σχέδιο νόμου «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις», σελ.
2. Κατάθεση πρότασης νόμου: Οι Ανεξάρτητοι Βουλευτές κ. Μανούσος Γεώργιος, Δημητροκάλλης Ιωάννης, Φλώρος Κωνσταντίνος και Βαλτογιάννης Διονύσιος κατέθεσαν σήμερα 15 Ιανουαρίου 2025 πρόταση νόμου «Μείωση της κρατικής χρηματοδότησης στα πολιτικά κόμματα και ενίσχυση της διαφάνειας και της λογοδοσίας», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί της Ειδικής ημερήσιας διάταξης:

 ΓΑΒΡΗΛΟΣ Γ. , σελ.
 ΓΑΥΓΙΩΤΑΚΗΣ Μ. , σελ.
 ΓΚΙΟΚΑΣ Ι. , σελ.
 ΔΗΜΗΤΡΙΑΔΗΣ Π. , σελ.
 ΔΗΜΗΤΡΟΚΑΛΛΗΣ Ι. , σελ.
 ΔΟΥΔΩΝΗΣ Π. , σελ.
 ΚΑΤΣΙΒΑΡΔΑΣ Χ. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΒΑΝΙΟΣ Θ. , σελ.
 ΟΙΚΟΝΟΜΟΠΟΥΛΟΣ Τ. , σελ.
 ΠΛΕΥΡΗΣ Α. , σελ.
 ΣΤΙΓΚΑΣ Β. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΣΙΡΩΝΗΣ Σ. , σελ.
 ΦΛΩΡΟΣ Κ. , σελ.
 ΧΗΤΑΣ Κ. , σελ.

Β. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΣΤΙΓΚΑΣ Β. , σελ.

Γ. Επί των επικαίρων ερωτήσεων:

 ΚΟΚΚΑΛΗΣ Β. , σελ.
 ΠΑΠΑΣΤΕΡΓΙΟΥ Δ. , σελ.
 ΣΤΑΜΕΝΙΤΗΣ Δ. , σελ.
 ΤΣΙΡΩΝΗΣ Σ. , σελ.

Δ. ΠΑΡΕΜΒΑΣΕΙΣ:

 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΝΓ΄

Τετάρτη 15 Ιανουαρίου 2025

Αθήνα, σήμερα στις 15 Ιανουαρίου 2025, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-1-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΒ΄ συνεδριάσεώς του, της Τρίτης 14 Ιανουαρίου 2025, σε ό,τι αφορά την ψήφιση στο σύνολο των σχεδίων νόμου: 1) «Κύρωση του από 10 Οκτωβρίου 2018 Τροποποιητικού Πρωτοκόλλου της Σύμβασης του Συμβουλίου της Ευρώπης για την προστασία του ατόμου από την αυτοματοποιημένη επεξεργασία δεδομένων προσωπικού χαρακτήρα» 2) «Κύρωση της από 16.12.2024 Σύμβασης συμπλήρωσης/επέκτασης του αντικειμένου της από 3.6.2019 Επιμέρους Σύμβασης Δωρεάς για το έργο V της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας»).

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 15 Ιανουαρίου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 367/13-1-2025 επίκαιρη ερώτηση θα απαντηθεί από τον Υπουργό Ψηφιακής Διακυβέρνησης κ. Δημήτριο Παπαστεργίου,

Η υπ’ αριθμόν 368/13-1-2025 επίκαιρη ερώτηση θα απαντηθεί από τον Υφυπουργό Ανάπτυξης και Τροφίμων κ. Διονύσιο Σταμενίτη.

Αρχίζουμε με τη δεύτερη με αριθμό 367/13-1-2025 επίκαιρη ερώτηση πρώτου κύκλου του Βουλευτή Αχαΐας της Κ.Ο. «ΝΙΚΗ» κ. Σπυρίδωνα Τσιρώνη προς τον Υπουργό Ψηφιακής Διακυβέρνησης με θέμα: «Προσωπικός Αριθμός».

Θα απαντήσει ο Υπουργός Ψηφιακής Διακυβέρνησης κ. Δημήτριος Παπαστεργίου.

Κύριε συνάδελφε, έχετε τον λόγο για την πρωτολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Καλημέρα σας, κύριε Υπουργέ. Επί ένα τουλάχιστον χρόνο έχετε παραχωρήσει αρκετές συνεντεύξεις τόσο στο ραδιόφωνο όσο και στην τηλεόραση, στις οποίες αναφέρεστε και έχουν κεντρικό θέμα τον πολυδιαφημισμένο τόσο από εσάς όσο και από την Κυβέρνηση Προσωπικό Αριθμό. Στις εμφανίσεις αυτές συνέχεια αναφέρεστε στην τεχνική ετοιμότητα από την πλευρά της Κυβέρνησης για την ένταξη του Προσωπικού Αριθμού στα συστήματα του κράτους με τη μορφή ενός ενιαίου μητρώου, στο οποίο εμπεριέχονται μεταξύ άλλων σε μια σχέση ένα προς ένα για κάθε πολίτη ο Προσωπικός Αριθμός, ο ΑΦΜ, το ΑΜΚΑ, ο αριθμός δελτίου ταυτότητας. Μάλιστα, λέτε κάθε φορά ότι ο Προσωπικός Αριθμός έρχεται ώστε να διορθώσει τα εκατοντάδες χιλιάδες λάθη που υπάρχουν στα μητρώα του κράτους.

Έχοντας υπ’ όψιν ότι ένα δελτίο ταυτότητας μετά την αρχική του έκδοση μπορεί να κλαπεί, να χαθεί ή να φθαρεί με συνέπεια την επανέκδοσή του με ένα νέο αριθμό δελτίου ταυτότητας και αλλάζει, σας ρωτάμε τα παρακάτω:

Ποια είναι η μέθοδος που θα χρησιμοποιήσετε ώστε ο αριθμός δελτίου ταυτότητας να είναι πάντα ενημερωμένος στο νέο Μητρώο Προσωπικού Αριθμού, γιατί αυτό που γνωρίζουμε έως τώρα είναι ότι το μόνο μητρώο στο οποίο ο αριθμός δελτίου ταυτότητας είναι πάντα ενημερωμένος είναι το μητρώο ταυτότητας στο οποίο προσέρχεται ο πολίτης όταν χάσει το δελτίο ταυτότητάς του.

Και, δεύτερον, θα θέλαμε να μας δώσετε ένα-δύο παραδείγματα από τα εκατοντάδες χιλιάδες λάθη τα οποία περιέχονται στα μητρώα του κράτους και έρχεται ο Προσωπικός Αριθμός να τα επιλύσει. Από τη στιγμή που έχετε βρει τη λύση στα προβλήματα αυτά είναι αυτονόητο ότι γνωρίζετε πολύ καλά το πρόβλημα οπότε μπορείτε και να μας το περιγράψετε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Παρακαλώ, κύριε Υπουργέ, έχετε τον λόγο για την πρωτολογία σας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κύριοι Βουλευτές, καλή σας ημέρα. Κατ’ αρχάς, να πούμε λίγο ακριβώς τι είναι ο Προσωπικός Αριθμός και για ποιο λόγο προέκυψε η ανάγκη να δημιουργηθεί, να θεσμοθετηθεί πριν από περίπου τέσσερα χρόνια.

Σήμερα στο ελληνικό δημόσιο έχουμε τέσσερα επίσημα μητρώα: Είναι το μητρώο ταυτοτήτων, το ασφαλιστικό, το φορολογικό και το μητρώο πολιτών. Αυτά τα μητρώα, δυστυχώς, δεν συμπίπτουν πάντα, με αποτέλεσμα να ταλαιπωρούνται οι πολίτες άνευ λόγου πολλές φορές λόγω αυτής, αν θέλετε, της διαφορετικής αναγραφής ονομάτων, επιθέτων, του προβλήματος ταυτοποίησης ανάμεσα σε αυτά τα μητρώα.

Όπως ακριβώς είπατε, θα μπορούσε σήμερα να κλαπεί μια ταυτότητα, να χάσουμε την ταυτότητά μας, με αποτέλεσμα όμως ακριβώς αυτής της μη αντιστοίχισης πάντα σε όλα τα μητρώα να ταλαιπωρούμαστε και να πρέπει να πηγαίνουμε σε αρκετές υπηρεσίες, τράπεζες ή άλλους φορείς και να επιβεβαιώνουμε εκ νέου τους αριθμούς ταυτότητάς μας.

Ποια ήταν η σκέψη όταν πριν από τέσσερα χρόνια περίπου μπήκε στο τραπέζι η συζήτηση για τη δημιουργία ενός μοναδικού αριθμού για κάθε πολίτη; Το γεγονός ότι θα πρέπει να υπάρχει ένα κεντρικό μητρώο, μια κεντρική βάση δεδομένων, στην οποία πλέον θα υπάρχει αντιστοίχιση για όλα αυτά τα νούμερα, τα οποία διέπουν έναν πολίτη.

Αν είναι ορθολογική η ύπαρξη όλων αυτών των αριθμών, θα σας έλεγα όχι. Δηλαδή, αν το ελληνικό κράτος ξεκινούσε σήμερα, θα φτιάχναμε έναν αριθμό και αυτός ο ένας αριθμός θα συνόδευε τον πολίτη σε όλες τις πράξεις του, στην καθημερινότητά του. Αυτό όμως δεν έγινε. Δημιουργήθηκαν διάφορα μητρώα σε εποχές που σε επίπεδο μηχανογράφησης, πληροφορικής και ψηφιοποίησης δεν υπήρχαν διαλειτουργικότητες, με αποτέλεσμα καθημερινά να δημιουργούνται τέτοιου είδους προβλήματα.

Η σκέψη, λοιπόν, είναι ότι πλέον κάθε φορά που κάποιος από τους αριθμούς αυτούς αλλάζει -και κυρίως ο αριθμός ταυτότητας είναι αυτός που αλλάζει πιο συχνά, το ΑΜΚΑ σπανίως ή ως ποτέ δεν θα αλλάξει παρά μόνο αν υπάρχει κάποιο λάθος- αυτόματα θα ενημερώνεται αυτό το κεντρικό μητρώο στο οποίο κρατούνται όλοι αυτοί οι τέσσερις αριθμοί πλάι με τον Προσωπικό Αριθμό.

Ποια είναι, λοιπόν, αυτά τα προβλήματα και γιατί ερχόμαστε να κάνουμε αυτή την παρέμβαση; Είναι νομίζω λίγο πολύ προφανή προβλήματα και είναι προβλήματα τα οποία έχουν αντιμετωπίσει εκατοντάδες χιλιάδες πολίτες μας. Για παράδειγμα, στο φορολογικό μητρώο δεν είχε ληφθεί παλιότερα η μέριμνα να έχουμε όλο το όνομα, αλλά συντμήσεις ονομάτων, δηλαδή Παπαστεργίου Δημ. χωρίς να ξέρουμε αν είναι Δημήτριος ή Δημοσθένης ή Παπαδοπούλου Ελ. χωρίς να ξέρουμε αν είναι Ελένη, Ελεονώρα, Ελευθερία ή κάποιο άλλο αντίστοιχο όνομα. Άρα, το πρώτο είναι το να διορθώσουμε στα διάφορα άλλα μητρώα αναντιστοιχίες ή όχι πλήρεις αναγραφές ονομάτων.

Δεύτερον, υπάρχει περίπτωση αν κάποιος άλλαζε το επίθετό του και αν παράλληλα άλλαζε και ταυτότητα, θα είχε σίγουρα προβλήματα σε αρκετά μητρώα, αν δεν υπήρχε αυτή η αντιστοίχιση.

Τρίτον, σε παλιότερες εγγραφές -αλλά υπάρχουν αρκετές τέτοιες- δεν αναγραφόταν ημερομηνία γέννησης. Αναγραφόταν το 1-1-1900, διότι σε εκείνα τα μητρώα δεν υπήρχε υποχρέωση αναγραφής της ημερομηνίας γέννησης και αυτό εδώ πέρα πλέον έρχεται να αναγραφεί, αφού θα υπάρχει αναγραφή σε μοναδικό σημείο, για παράδειγμα ημερομηνία γέννησης μόνο στο μητρώο πολιτών.

Άλλη περίπτωση είναι η διαφορετική αναγραφή ονόματος. Παράδειγμα τραβηγμένο από την πολιτική είναι το Γιάννης με ένα «ν», Γιάννης με δύο «ν». Εάν έχεις την ατυχία το όνομά σου να γράφεται με διαφορετικό τρόπο σε κάποιο από τα τέσσερα μητρώα, θα έχεις σίγουρα προβλήματα στο να εκδοθούν αρκετά πιστοποιητικά από τη δημόσια διοίκηση. Άρα και εδώ πέρα ερχόμαστε να παρέμβουμε, αφού η αναγραφή του ονόματος και του επιθέτου θα είναι μόνο στο μητρώο πολιτών και η αντιστοίχισή του θα γίνεται απευθείας στο μητρώο του Προσωπικού Αριθμού, θα έχουμε τον μοναδικό αριθμό.

Τέταρτο παράδειγμα είναι τα επίθετα τα οποία γράφονται και με λατινικά γράμματα ή Έλληνες πολίτες οι οποίοι έχουν το επίθετό τους με λατινικά στοιχεία. Το αν το Ρομπέρτο το γράφεις με mp ή με b είναι ένα θέμα το οποίο δημιουργεί προβλήματα σε αρκετά μητρώα και σε αρκετές συναλλαγές.

Τέλος, για να μην καταχραστώ περαιτέρω τον χρόνο υπήρχαν ζητήματα με μη επικαιροποιημένα στοιχεία σε σχέση με το πατρικό επώνυμο ή το επώνυμο του συζύγου. Δηλαδή, αρκετές Ελληνίδες είχαν δηλωμένο το επίθετο του συζύγου σε κάποια μητρώα και σε κάποια άλλα είχαν το πατρικό τους επίθετο.

Όλα αυτά είναι μόνο κάποια από τα ζητήματα τα οποία ερχόμαστε να καλύψουμε με την αντιστοίχιση πλέον όλων αυτών των ελλιπών -αν θέλετε- δηλώσεων στα επίθετα, ονόματα, ημερομηνίες γέννησης, με τον Προσωπικό Αριθμό, ο οποίος είναι ένας, μοναδικός και δεν αλλάζει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο για τη δευτερολογία σας.

**ΣΠΥΡΙΔΩΝ ΤΣΙΡΩΝΗΣ:** Κύριε Υπουργέ, εκπλήσσομαι γιατί αυτό που είπατε στην αρχή για τη διασύνδεση του Προσωπικού Αριθμού με τους υπολοίπους τέσσερις τομεακούς αριθμούς, είναι ακριβώς αυτό που απαγορεύεται. Βάσει του Γενικού Κανονισμού, άρθρο 22, απαγορεύεται αυτό γιατί είναι ο ορισμός του profiling. Είναι ο ορισμός του να φτιαχτεί ένα προφίλ πολίτη. Ακριβώς αυτό απαγορεύεται και αυτό περιγράψατε τώρα. Και όχι μόνο το περιγράψατε, αλλά σε πολλές συνεντεύξεις σας λένε οι δημοσιογράφοι ότι είναι πολύ λογικό, πολύ χρήσιμο να ενωθούν όλα και να αφαιρεθούν οι υπόλοιποι τέσσερις τομεακοί αριθμοί και εσείς δεν τους το λέτε. Μιλάνε για κάτι προδήλως παράνομο βάσει του Γενικού Κανονισμού και εσείς δεν τους διορθώσατε ποτέ. Αυτό που λέτε είναι παράνομο. Είτε με το απευθείας που το απαγόρευσε η Αρχή Προστασίας Προσωπικών Δεδομένων είτε με τη σχέση 1 προς 1, αυτό απαγορεύεται. Δημιουργεί προφίλ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κάνετε λάθος σε αυτό.

**ΣΠΥΡΙΔΩΝ ΤΣΙΡΩΝΗΣ:** Δεν κάνω λάθος σε αυτό. Όσοι ξέρουν πληροφορική, το καταλαβαίνουν αυτό.

Και ερχόμαστε και σε κάτι ακόμα. Τι από αυτά που λέτε για τον προσωπικό αριθμό, δεν θα μπορούσε να το κάνει ο αριθμός δελτίου ταυτότητας, όπου το μητρώο είναι πάντα άμεσα ενημερωμένο. Δηλαδή με το που θα χάσει ο πολίτης την ταυτότητά του, απευθείας θα την δηλώσει. Άρα οποιοσδήποτε άλλος πάει με τη χαμένη ταυτότητα είναι εξασφαλισμένος, υπάρχει ασφαλιστική δικλίδα. Και αυτό κάνει τον Προσωπικό Αριθμό, -ακριβώς αυτό περιγράψατε- επικίνδυνο. Γιατί με τον Προσωπικό Αριθμό εάν καταργήσετε τα υπόλοιπα, αυτό δεν μπορεί να γίνει. Γι’ αυτό και δίνεται από την αρχή, από τη γέννηση έως το θάνατο ένας αριθμός. Αυτό είναι το επικίνδυνο. Αυτό που έκανε ο αριθμός δελτίου ταυτότητας ήταν να προστατεύει ακριβώς αυτό. Άρα όχι απλά δεν είναι χρήσιμος, είναι και επικίνδυνος.

Επειδή από τη στιγμή που αλλάζει ο αριθμός δελτίου ταυτότητας και δεν θα μπορούσε ποτέ να χρησιμοποιηθεί ως πρωτεύον κλειδί -για όσους καταλαβαίνουν- για να ενωθούν όλες οι βάσεις, έπρεπε να σκαρφιστείτε έναν αριθμό που θα μένει σε όλη τη ζωή. Ακριβώς αυτό κάνατε και όχι απλώς δεν βοηθάει, σας είπα ότι είναι και επικίνδυνο διότι δεν υπάρχει ασφαλιστική δικλίδα αν χαθεί. Όποιος τον χρησιμοποιήσει, μπορεί να τον χρησιμοποιήσει. Αυτό είναι ο ορισμός του προφίλ.

Και αν εσείς δεν το καταλαβαίνετε -που είμαι σίγουρος ότι το καταλαβαίνετε- χαίρομαι που το καταλαβαίνει η Αρχή Προστασίας Δεδομένων. Και αυτή είναι που σας καθυστέρησε -γιατί ήταν πολλές οι αβλεψίες σε αυτό- σας καθυστέρησε έναν με ενάμιση χρόνο μέχρι τώρα από την ερώτηση μόνο ενός πολίτη, πόσο μάλλον όταν θα καταθέσουμε και εμείς και θα μιλήσουμε με την Αρχή Προστασίας Δεδομένων. Γιατί πραγματικά αυτό που φέρνετε, είναι το όνειρο κάθε καθεστώτος, κάθε ολοκληρωτικού καθεστώτος. Αυτό ακριβώς φέρνετε. Και αν εσείς είστε καλοπροαίρετος Υπουργός ή είναι η Κυβέρνησή σας, δίνετε το εργαλείο για μια μελλοντική κυβέρνηση να κάνει ακριβώς αυτό.

Όμως δεν μιλάμε για άψυχα προϊόντα που θα ακολουθούν ένα αριθμό για το πού βρίσκονται, που κατατάσσονται και τι είναι. Εδώ μιλάμε για έμψυχα όντα, με ελευθερίες και κατοχυρωμένα δικαιώματα. Είναι κάτι εντελώς διαφορετικό. Και αυτό αποδεικνύει ότι δεν βοηθάτε, όπως λάθος έβγαλε το Συμβούλιο της Επικρατείας ότι είναι απλά χρηστικός. Βέβαια ότι είναι χρηστικό, δεν είναι και υποχρεωτικό. Γιατί δεν βοηθάει τον πολίτη να προσπελάσει τις διαδικτυακές υπηρεσίες. Αυτό που πραγματικά γίνεται, είναι να μπορέσει η τεχνητή νοημοσύνη να αντιληφθεί πάντα όλα τα στοιχεία ενός ατόμου, του προσώπου. Αυτό ακριβώς κάνετε. Και σε αυτό είμαστε ενάντια 100%.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κύριος Υπουργός.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Θα μου επιτρέψετε να σας πω ότι πρώτον σε θέματα πληροφορικής ως ηλεκτρολόγος μηχανικός έχω πλήρη άποψη του τι γίνεται. Υποθέτω ότι έχετε ανάλογες σπουδές. Και δεύτερον δεν είναι αυτό το profiling. Το profiling είναι ένα τελείως άλλο πράγμα, το οποίο βοηθάει βεβαίως να φτιάξετε ένα αφήγημα σε σχέση πλέον με την τρομολαγνεία που μας έχει πιάσει με την τεχνητή νοημοσύνη και το αν οι πολίτες παρακολουθούνται ή όχι.

Δεν θα μπορούσε να είναι προφανώς το δελτίο ταυτότητας. Αυτό είναι κάτι ξεκάθαρο για οποιονδήποτε έχει στοιχειώδεις γνώσεις βάσεων δεδομένων. Διότι το μητρώο της Αστυνομίας έχει τον αριθμό ταυτότητας και το επίθετο. Αν αλλάξω τον αριθμό ταυτότητας, είναι πολύ δύσκολο να ανακαλύψω ποιο είναι αυτό το επίθετο λόγω των λαθών που ανέφερα μέχρι τώρα. Αυτό εξήγησα.

Η Αρχή Προστασίας Δεδομένων Προσωπικού Χαρακτήρα δεν έχει κανένα απολύτως πρόβλημα με τον τρόπο με τον οποίο σήμερα έχει στηθεί ο Προσωπικός Αριθμός. Τουναντίον θα είχε πρόβλημα αν αυτός ο αριθμός συνόδευε τον πολίτη σε όλα τα υπόλοιπα μητρώα. Τι δεν θέλει η αρχή βάσει της αρχής της ελαχιστοποίησης έκθεσης δεδομένων; Το να υπάρχουν όλα αυτά τα νούμερα σε διάφορα μητρώα διάσπαρτα. Άρα θέλει με την αρχή του ενός και της μίας αναγραφής αυτός ο αριθμός σαν να είναι γραμμένος μόνο σε ένα μητρώο και είναι γραμμένος μόνο σε ένα μητρώο, που είναι το αρχείο του μητρώου του Προσωπικού Αριθμού.

Άρα για όλα αυτά δεν υπάρχει κανένα απολύτως πρόβλημα. Ούτως η άλλως το πρόβλημα της αρχής δεν ήταν σε καμμία περίπτωση και σε κανένα στάδιο η ίδια η ύπαρξη του Προσωπικού Αριθμού και ο τρόπος με τον οποίο σε επίπεδο πληροφορικής φυλασσόταν. Τα ζητήματα που είχε η αρχή ήταν τα δελτία ταυτότητας, κάτι το οποίο λύθηκε με τη συνεργασία που είχαμε με το Υπουργείο Προστασίας του Πολίτη. Συνεπώς δεν υπάρχει κανένα απολύτως πρόβλημα και ο Προσωπικός Αριθμός έρχεται να λύσει ζητήματα και να δώσει λύσεις καθημερινότητας σε χιλιάδες πολίτες, οι οποίοι ταλαιπωρούνται άνευ λόγου λόγω αυτής ακριβώς της πολλαπλής και όχι πάντα ακριβούς αναγραφής των στοιχείων του στα διάφορα μητρώα του κράτους.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο. Προχωρούμε στην πρώτη με αριθμό 368/13-1-2025 επίκαιρη ερώτηση πρώτου κύκλου του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Σε “αχαρτογράφητα ύδατα" η ελληνική γεωργία από την Συμφωνία Ε.Ε. - χωρών της Mercosur;».

Στην επίκαιρη ερώτηση θα απαντήσει ο Υφυπουργός Αγροτικής Ανάπτυξης Τροφίμων κ. Διονύσιος Σταμενίτης.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, όπως πολύ καλά γνωρίζουμε, η Ευρωπαϊκή Ένωση συνάπτει εμπορικές συμφωνίες με τρίτες χώρες. Μία από αυτές είναι και η συμφωνία με τις χώρες της λατινικής Αμερικής. Οι διαπραγματεύσεις διήρκησαν είκοσι δύο με είκοσι πέντε χρόνια. Υπεγράφη στις 6 Δεκεμβρίου του 2024 και αναμένεται η ψήφιση της συμφωνίας λογικά εντός του 2025. Είναι η γνωστή συμφωνία με τις χώρες της λατινικής Αμερικής Αργεντινή, Βραζιλία, Παραγουάη, Ουρουγουάη, η Συμφωνία Mercosur.

Ήδη πολλά θεσμικά όργανα του πρωτογενούς τομέα όχι μόνο ελληνικά αλλά και ευρωπαϊκά όπως η Copa Cogeca, η Εθνική Ένωση Αγροτικών Συνεταιρισμών, ο Σύνδεσμος Ελληνικής Κτηνοτροφίας, η Κεντρική Συνεταιριστική Ένωση Αμπελοοινικών Προϊόντων, η Εθνική Διεπαγγελματική Οργάνωση Ρυζιού έχουν εκφράσει όχι απλά τις επιφυλάξεις, αλλά έχουν εκφράσει και την αντίθεσή τους με αυτή τη συμφωνία.

Ενδεικτικά αναφέρω τμήμα της επιστολής της ΕΘΕΑΣ, της Εθνικής Ένωσης Αγροτικών Συνεταιρισμών στην πολιτική ηγεσία του Υπουργείου Αγροτικής Ανάπτυξης, δηλαδή, και σε εσάς. Τι αναφέρει; Ότι η συμφωνία ενδέχεται να δημιουργήσει αθέμιτο ανταγωνισμό, καθώς η εισαγωγή φθηνότερων προϊόντων απ’ αυτές τις χώρες, τα οποία δεν πληρούν τις αυστηρές προδιαγραφές παραγωγής της Ευρωπαϊκής Ένωσης, θα θέσουν σε κίνδυνο την ανταγωνιστικότητα των ευρωπαϊκών άρα και των ελληνικών αγροτικών προϊόντων.

Επιπλέον η αφορολόγητη εισαγωγή προϊόντων όπως βόειο κρέας, πουλερικά, φρούτα, κρασί ενδέχεται να προκαλέσει περαιτέρω ζημιά στους ευρωπαίους παραγωγούς, όταν μάλιστα οι αγρότες στην Ευρωπαϊκή Ένωση έχουν ήδη επιβαρυνθεί από τις πολλαπλές κρίσεις των τελευταίων χρόνων, ενεργειακή κρίση, εφαρμογή της ΚΑΠ.

Στο ίδιο μήκος κύματος και οι ευρωπαϊκές συνεταιριστικές οργανώσεις όπως η Copa Cogeca, η οποία ανέφερε ότι η συμφωνία είναι οικονομικά ανισόρροπη και άδικη για το γεωργικό μοντέλο της Ευρώπης.

Ερωτάσθε, κύριε Υπουργέ: Ποια είναι η επίσημη θέση της ελληνικής Κυβέρνησης γι’ αυτή τη συμφωνία; Επίσης, ποιο είναι το πλάνο το οποίο έχετε, εάν έχετε εκφράσει ενστάσεις, επιφυλάξεις και αν η θέση της Κυβέρνησης είναι προϊόν συγκεκριμένων μελετών και σχεδίου προκειμένου να προστατευτούν ελληνικά αγροτικά προϊόντα, εκτός και αν θεωρείται ότι δεν υπάρχει κανένας κίνδυνος αθέμιτου ανταγωνισμού των δικών μας προϊόντων από την εισαγωγή των προϊόντων από αυτές τις χώρες.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, ξεκινώντας θέλω να καταστήσω σαφές, και απαντώντας ουσιαστικά και στο πρώτο γραπτό σας ερώτημα, ότι η εν λόγω συμφωνία δεν είναι αμιγώς αγροτικού ενδιαφέροντος. Είναι μια ευρύτερη πολιτική και εμπορική συμφωνία που αφορά πολλούς κλάδους άρα και πολλά Υπουργεία. Επομένως, η τελική θέση της Κυβέρνησης θα αποφασιστεί σε ανώτερο πολιτικό επίπεδο στον ενδεδειγμένο χρόνο.

Όπως γνωρίζετε, το τελικό κείμενο της συμφωνίας ανακοινώθηκε μόλις στις 6 Δεκεμβρίου του 2024 και αναμένεται να κατατεθεί για έγκριση στο δεύτερο εξάμηνο του 2025 μετά την ολοκλήρωση του νομοτεχνικού ελέγχου. Με τα ως τώρα δεδομένα η συμφωνία αποτελεί μια κατ’ αρχάς θετική εξέλιξη μετά τις πολυετείς συζητήσεις που προηγήθηκαν, γιατί στοχεύει στο να αποτρέψει την απώλεια μιας τεράστιας αγοράς διακοσίων ογδόντα εκατομμυρίων καταναλωτών στις οποίες θα μπορούσαν να διεισδύσουν ανταγωνιστές. Τα περισσότερα κράτη-μέλη δεν έχουν εκφράσει αποκρυσταλλωμένες θέσεις, αλλά κανένα κράτος δεν έχει απορρίψει το πνεύμα της συμφωνίας. Εκφράζονται αντιρρήσεις μόνο για επιμέρους σημεία της. Στο μεταξύ η Ευρωπαϊκή Ένωση έχει προβεί σε μια σειρά μελετών αντίκτυπου.

Στα καθ’ ημάς τώρα, το Υπουργείο μας έχει ξεκινήσει ήδη την αντίστοιχη μελέτη η οποία, όπως αντιλαμβάνεστε, δεν είναι εύκολο πόνημα, γιατί στηρίζεται μεν σε υπάρχοντα στοιχεία, αλλά απαιτεί και μια προβολή στο μέλλον και μάλιστα εν μέσω οικονομικά και πολιτικά ασταθών διεθνών συνθηκών. Πάντως, να είστε βέβαιος ότι οι αρμόδιες υπηρεσίες μας έχουν ήδη ξεκινήσει και εργάζονται πάνω σε αυτό και θα έχουμε τα συμπεράσματα σε σύντομο χρόνο. Να είστε επίσης βέβαιος ότι ναι, έχουμε αρχίσει τη συζήτηση με τους φορείς των αγροτών. Ο Υπουργός, ο κ. Τσιάρας, συναντήθηκε τόσο με την ΕΘΕΑΣ όσο και με την Copa Cogeca με την οποία μάλιστα το κατ’ εξοχήν θέμα συζήτησης ήταν η συγκεκριμένη συμφωνία. Θα διαβουλευτούν ξανά και τώρα μάλιστα που το τελικό κείμενο θα ανακοινωθεί.

Ποια όμως είναι τα βασικά δεδομένα για να γνωρίζουμε για τη συμφωνία αυτή; Η συμφωνία θα καταργήσει τους δασμούς για πάνω από το 91% των προϊόντων που εξάγονται από την Ευρωπαϊκή Ένωση προς τις χώρες της Mercosur και θα μειώσει στα υπόλοιπα. Αυτό ισοδυναμεί με εξοικονόμηση έως 4 δισεκατομμυρίων ευρώ από δασμούς για τους ευρωπαίους εξαγωγείς. Ενδεικτικά να αναφέρω ότι τώρα στους οίνους οι δασμοί κυμαίνονται από 20% έως 35%, στο λάδι είναι στο 10%, στα κονσερβοποιημένα ροδάκινα στο 55%. Για τα θεωρούμενα ευαίσθητα γεωργικά προϊόντα της Ευρωπαϊκής Ένωσης έχουν προβλεφθεί περιορισμοί μέσω δασμολογικών πιστώσεων, όπως είναι στο βόειο, στο χοίρειο, στο πρόβειο κρέας, πουλερικά, ζάχαρη, ρύζι και αιθανόλη, προϊόντα που για τη χώρα μας δεν παρουσιάζουν μεγάλο εξαγωγικό ενδιαφέρον. Αντίθετα, σε κάποια απ’ αυτά είμαστε ελλειμματικοί και τα εισάγουμε.

Δεδομένο δεύτερο: Αναγνωρίζονται και προστατεύονται πάνω από τριακόσια ευρωπαϊκά προϊόντα προστατευόμενης γεωγραφικής ένδειξης εκ των οποίων είκοσι είναι ελληνικά μεταξύ αυτών και η φέτα. Σε καμμία προγενέστερη συμφωνία δεν υπήρχε αντίστοιχη πρόβλεψη. Τέλος, αυτή η συμφωνία πατάει στο πνεύμα της βιώσιμης ανάπτυξης. Η συμφωνία θεμελιώνεται πάνω στη Συμφωνία του Παρισιού για την κλιματική αλλαγή και στον Κανονισμό για την Καταπολέμηση της Αποψίλωσης των Δασών. Θα αναφερθώ στα υπόλοιπα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, κρατώ αυτό το οποίο είπατε, ότι η θέση της Κυβέρνησης θα γίνει γνωστή, όπερ σημαίνει ότι δεν υπάρχει κάτι συγκεκριμένο από την Κυβέρνηση. Είστε στο στάδιο της μελέτης.

Εμείς εγκαίρως τα έχουμε πει, όπως το λέμε και τώρα, και θα καταθέσουμε προτάσεις γι’ αυτό το θέμα. Δυστυχώς, ελπίζω να μην επιβεβαιωθώ, θα πιαστούμε στον ύπνο, όπως και με την Κοινή Αγροτική Πολιτική με το στρατηγικό σχέδιο.

Είπατε ότι είστε στο στάδιο επεξεργασίας, μελέτης, διαβούλευσης με τους φορείς, ωραία. Το γεγονός ότι η συγκεκριμένη συμφωνία είναι η εμπορική κατ’ αρχάς το γνωρίζουμε. Θέλω να αναφέρω την επιστολή της Εθνικής Διεπαγγελματικής Οργάνωσης Ελληνικού Ρυζιού, κύριε Υπουργέ, η οποία λέει ότι οι ανησυχίες της Διεπαγγελματικής Οργάνωσης εστιάζονται κυρίως σε θέματα αθέμιτου ανταγωνισμού, δεδομένου ότι οι συγκεκριμένες χώρες έχουν χαμηλότερα κόστη παραγωγής λόγω κατώτερων προδιαγραφών από τα ευρωπαϊκά πρότυπα. Η μαζική εισαγωγή ρυζιού από αυτές τις χώρες θα οδηγήσει στη συρρίκνωση της καλλιέργειας ρυζιού στη χώρα μας, πρώτον.

Δεύτερον, συγκεκριμένες χώρες έχουν πάρει ήδη θέση, όπως η Πολωνία, όπως η Γαλλία. Βλέπετε ότι αρκετές χώρες είναι πολύ πιο μπροστά από εμάς, έχουν εγκαίρως προετοιμαστεί. Τρίτον, θα ζητήσει η ελληνική Κυβέρνηση σε επίπεδο Συμβουλίου Υπουργών, σε επίπεδο ευρωπαϊκών οργάνων, την εφαρμογή -εγκαίρως το είχαμε πει αυτό και το επαναλαμβάνουμε και σήμερα, κύριε Υπουργέ, στα Πρακτικά τα γραπτά μένουν- την εφαρμογή των κατοπτρικών ρητρών στη συμφωνία, ότι δηλαδή τα πρότυπα που ισχύουν για τη γεωργική παραγωγή εντός της Ευρωπαϊκής Ένωσης θα πρέπει να εφαρμόζονται και στα εισαγόμενα προϊόντα απ’ αυτές τις χώρες; Διότι τα πρότυπα που εφαρμόζονται εδώ, στη χώρα μας, όπως και στην Ιταλία, όπως και στη Γαλλία, καταλαβαίνετε, κύριε Πρόεδρε, ότι ανεβάζουν το κόστος παραγωγής είτε είναι ρύζι, είτε είναι κρέας, είτε είναι φέτα. Όταν δεν ισχύουν αυτά τα πρότυπα στην Αργεντινή, στην Παραγουάη καταλαβαίνετε ότι αυτά τα προϊόντα που θα έρθουν από εκεί θα έρθουν πολύ πιο φθηνά και εκ των πραγμάτων δημιουργείται αθέμιτος ανταγωνισμός με τα δικά μας προϊόντα. Η εφαρμογή των κατοπτρικών ρητρών προβλέπεται σε τέτοιου είδους συμφωνίες. Έχω την εντύπωση ότι η Γαλλία το έχει ζητήσει, με επιφύλαξη.

Ερωτάται η Κυβέρνηση: Θα διεκδικήσει, θα το προτείνει αυτό, στα αρμόδια όργανα;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, συνεχίζω. Κατ’ αρχάς το στρατηγικό σχέδιο της ΚΑΠ ήταν μια καλή συμφωνία για τη χώρα μας, καθώς διατηρήσαμε, ίσως και η μοναδική χώρα της Ευρωπαϊκής Ένωσης, το ίδιο ποσό για τους Έλληνες αγρότες, 19,2 δισεκατομμύρια ευρώ, και αυτό αποτελεί μια πραγματικά προσωπική επιτυχία του Πρωθυπουργού Κυριάκου Μητσοτάκη.

Λοιπόν, νομίζω ότι στο τέλος της απάντησής μου θα έχουν απαντηθεί τα πιο πολλά σημεία, σχεδόν όλα τα σημεία της ερώτησής σας. Να συμφωνήσουμε στο εξής: Δεν επηρεάζονται τα πρότυπα ασφαλείας των τροφίμων ως προς τα υπολείμματα γεωργικών φαρμάκων και οι φυτοϋγειονομικές απαιτήσεις και απαγορεύσεις. Οι αναλύσεις και οι έλεγχοι θα εξακολουθήσουν να γίνονται με τα ίδια ακριβώς κριτήρια, οι δε εισαγωγές θα συνεχίσουν να υπόκεινται στο ίδιο εθνικό και Ενωσιακό θεσμικό πλαίσιο. Προβλέπονται δικλίδες ασφαλείας για τους παραγωγούς και τους καταναλωτές και συγκεκριμένα η αρχή της προφύλαξης, η οποία επιτρέπει να λαμβάνονται μέτρα για την προστασία της υγείας των πολιτών της Ευρωπαϊκής Ένωσης όταν υπάρχουν επιφυλάξεις για την ασφάλεια των εισαγόμενων προϊόντων.

Επίσης η ρήτρα διασφάλισης, η οποία ενεργοποιείται σε περίπτωση ιδιαίτερα αυξημένων εισαγωγών που προκαλούν σοβαρή ζημιά σε τομείς αγροτικής και ζωικής παραγωγής, ώστε να περιοριστεί η εισαγωγή. Προβλέπεται κονδύλι 1 δισεκατομμυρίου ευρώ για πρόσθετες αποζημιώσεις παραγωγών που ενδεχομένως να πληγούν και αναμένεται σημαντική αύξηση των ευρωπαϊκών εξαγωγών σε κρασί, αλκοολούχα ποτά, γαλακτοκομικά προϊόντα.

Όσον αφορά τη χώρα μας είναι ελλειμματική στο εμπορικό ισοζύγιο με τις χώρες της Mercosur πλην της Ουρουγουάης με την οποία ο όγκος συναλλαγών δεν είναι γενικά μεγάλος. Στα κυριότερα προϊόντα εισαγωγής συγκαταλέγονται το βόειο και τα λεμόνια, ενώ στα κυριότερα εξαγωγικά προϊόντα συγκαταλέγονται τα ακτινίδια, τα κονσερβοποιημένα ροδάκινα και οι ελιές.

Θα αυξηθούν οι εισαγωγές; Πιθανότατα ναι, αλλά αυτό δεν είναι απαραίτητα και μονοσήμαντα κακό, αφού μπορεί να σημάνει μεγαλύτερο ανταγωνισμό για τα προϊόντα που έτσι κι αλλιώς εισάγουμε άρα και περισσότερες επιλογές για τον καταναλωτή και μάλιστα με διασφαλισμένη την προστασία του, όπως προανέφερα. Εξάλλου οι πρακτικές δυσκολίες, όπως η απόσταση, το κόστος μεταφοράς, συντήρησης και η ευπάθεια των προϊόντων λειτουργούν ως ένα είδος φυσικού δασμού. Δεν σημαίνει λοιπόν ότι την επομένη της συμφωνίας θα κατακλυστεί η οποιαδήποτε ελληνική αγορά από λατινοαμερικανικά προϊόντα.

Μήπως όμως παράλληλα με τις εισαγωγές θα αυξηθούν και οι εξαγωγές; Διαφαίνεται ήδη ένα ενδιαφέρον αυτών των αγορών για συμφωνίες εισαγωγής ελληνικών προϊόντων.

Έχουμε ήδη ολοκληρώσει -και το ξέρετε καλά, αφού ήσασταν στο Υπουργείο- τις διαδικασίες ανοίγματος της αγοράς στην Ουρουγουάη, τη Βραζιλία, την Αργεντινή και τη Χιλή για το ελληνικό ακτινίδιο και μάλιστα με σημαντικά, καλά αποτελέσματα για τους παραγωγούς. Επίσης, είναι σε εξέλιξη οι αντίστοιχες διαδικασίες για τα γαλακτοκομικά και τα αλιευτικά προϊόντα με την Αργεντινή. Αυτό το ενδιαφέρον μπορεί να τονωθεί από τη διευκόλυνση των διαδικασιών και την κατάργηση των δασμών. Μπορεί, μάλιστα, να διαφανούν και νέες ευκαιρίες, νέες κατευθύνσεις για τους παραγωγούς μας.

Δεν είναι, λοιπόν, ανεδαφικό να ευελπιστούμε ότι ένα τέτοιο άνοιγμα αγορών, η δημιουργία της μεγαλύτερης ζώνης ελεύθερου εμπορίου στην αγορά θα αποβεί αμοιβαίως επωφελής για τους παραγωγούς και τους καταναλωτές και των δύο πλευρών. Ωστόσο, να τονίσω ότι δεν προσπερνούμε τίποτα. Είναι μια συμφωνία που φιλοδοξεί να καταστήσει την Ευρωπαϊκή Ένωση, την Ευρώπη ισχυρότερη στην παγκόσμια σκηνή με το άνοιγμα σε μια κρίσιμη αγορά 280 εκατομμυρίων καταναλωτών στη Λατινική Αμερική, αλλά η τελική μας εικόνα γι’ αυτή τη συμφωνία θα διαμορφωθεί μετά τα συμπεράσματα των διεξαγόμενων μελετών και προφανώς με τις συζητήσεις που θα κάνουμε και στη Βουλή και στην Επιτροπή Παραγωγής και Εμπορίου και με τους φορείς αλλά και σε επίπεδο Ευρωπαϊκής Ένωσης. Άρα η θέση μας θα διαμορφωθεί τόσο σε εθνικό επίπεδο όσο και σε ενωσιακό μετά από τις συζητήσεις που θα κάνουμε. Και φυσικά, φορέας της οριστικής μας θέσης για την Ελλάδα θα είναι η Κυβέρνηση και ο ίδιος ο Πρωθυπουργός.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Έχω την τιμή να ανακοινώσω στο Σώμα ότι οι Υπουργοί Δικαιοσύνης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας Θρησκευμάτων και Αθλητισμού, Υγείας, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, οι Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού, καθώς και ο Υφυπουργός στον Πρωθυπουργό κατέθεσαν στις 14-1-2025 σχέδιο νόμου: «Αντιμετώπιση νέων μορφών βίας κατά των γυναικών - Ενσωμάτωση της Οδηγίας (ΕΕ) 2024/1385 - Πρόσθετες ρυθμίσεις στον νόμο περί ενδοοικογενειακής βίας - Αναδιοργάνωση των ιατροδικαστικών υπηρεσιών - Ενίσχυση της λειτουργίας της Eurojust - Μέτρα για την προστασία των ανηλίκων και την καταπολέμηση της εγκληματικότητας - Δικονομικές διατάξεις αρμοδιότητας των τακτικών διοικητικών δικαστηρίων και άλλες ρυθμίσεις».

Παραπέμπεται στην αρμόδια Διαρκή Επιτροπή.

Στο σημείο αυτό διακόπτουμε τη συνεδρίαση. Θα συνεχίσουμε στις 10.00΄ με την ειδική ημερήσια διάταξη της νομοθετικής εργασίας.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με το άρθρο 6 του Π.Δ. 15/2022 (κωδικοποιητική διάταξη που αντιστοιχεί στο άρθρο 7Α του ν. 3023/2002), όπως τροποποιήθηκε με το άρθρο 66 του ν. 5166/2024 (ΦΕΚ/206 Α΄ 18.12.2024), και το άρθρο 83Α του Κανονισμού της Βουλής, για το αν συντρέχει ή μη περίπτωση αναστολής κρατικής χρηματοδότησης και οικονομικής ενίσχυσης του κόμματος «ΣΠΑΡΤΙΑΤΕΣ», κατόπιν της υποβολής γνώμης από την Ειδική Μόνιμη Επιτροπή Κοινοβουλευτικής Δεοντολογίας, η οποία ανακοινώθηκε στις 10 Ιανουαρίου 2025 στην Ολομέλεια της Βουλής και αποτελεί αναπόσπαστο μέρος της σημερινής συνεδρίασης.

Σας ενημερώνω ότι η συζήτηση γίνεται με τη διαδικασία του άρθρου 83Α σε συνδυασμό με το άρθρο 108 παράγραφος 1 εδάφιο δεύτερο του Κανονισμού της Βουλής και επομένως τον λόγο δικαιούνται να λάβουν μόνο οι εκπρόσωποι των Κοινοβουλευτικών Ομάδων, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας, και οι Βουλευτές που έχουν αντίρρηση στη γνώμη της επιτροπής για πέντε (5΄) λεπτά της ώρας ο καθένας. Ο λόγος δίδεται πάντοτε και στον εκπρόσωπο της Κοινοβουλευτικής Ομάδας, την οποία αφορά η γνώμη της επιτροπής, για τον οποίο προτείνω ο χρόνος ομιλίας να είναι δεκαοκτώ (18΄) λεπτά. Επίσης, σε κάθε περίπτωση κάθε Βουλευτής για τον οποίο φέρονται να συντρέχουν οι προϋποθέσεις εφαρμογής του άρθρου 7Α του ν.3023/2002, όπως ισχύει, έχει το δικαίωμα να υποβάλει στη Βουλή έγγραφο υπόμνημα, το οποίο θα καταχωρισθεί στα Πρακτικά της σημερινής συνεδρίασης.

Τέλος, σας ενημερώνω ότι, αφού ολοκληρωθεί η συζήτηση επί της γνώμης της Ειδικής Μόνιμης Επιτροπής Κοινοβουλευτικής Δεοντολογίας, θα διεξαχθεί ονομαστική ψηφοφορία.

Θέλει κάποιος συνάδελφος να λάβει τον λόγο, πέραν των εκπροσώπων των Κοινοβουλευτικών Ομάδων και του εκπροσώπου της Κοινοβουλευτικής Ομάδας του κόμματος των Σπαρτιατών;

Βλέπω αρκετούς συναδέλφους, οι οποίοι είναι οι έχοντες αντίρρηση. Θα καταρτισθεί κατάλογος. Μετά θα μιλήσουν οι Κοινοβουλευτικοί Εκπρόσωποι που το επιθυμούν και οποτεδήποτε βέβαια ο Πρόεδρος της Κοινοβουλευτικής Ομάδας των Σπαρτιατών το επιθυμήσει.

Ξεκινάμε με τον ανεξάρτητο Βουλευτή κ. Φλώρο.

Παρακαλώ, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΦΛΩΡΟΣ:** Ευχαριστώ, κύριε Πρόεδρε.

Είναι παράλογο και υποκριτικό σήμερα να μιλάμε για αναστολή της χρηματοδότησης ενός κόμματος, όταν την ίδια στιγμή τα δύο μεγαλύτερα κόμματα της χώρας, η Νέα Δημοκρατία και το ΠΑΣΟΚ, χρωστάνε μαζί πάνω από 1 δισεκατομμύριο ευρώ και, δυστυχώς, δεν βλέπουμε να υπάρχει καμία ουσιαστική πρωτοβουλία για τη ρύθμιση αυτών των χρεών.

Έρχομαι στην ουσία. Η Κυβέρνηση, βασιζόμενη στην απόφαση του Α1΄ Τμήματος του Αρείου Πάγου, φέρνει σήμερα μία τροπολογία για την αναστολή της χρηματοδότησης των Σπαρτιατών, μία τροπολογία την οποία σε καμία περίπτωση δεν μπορώ να δεχτώ, γιατί είναι φωτογραφική, αντισυνταγματική και ανοίγει επικίνδυνους δρόμους για το μέλλον.

Ως πρώην Βουλευτής του κόμματος θέλω να ξεκαθαρίσω το εξής. Ένας από τους λόγους που διώκομαι, μία από τις κατηγορίες που με βαραίνουν για την υπόθεση των Σπαρτιατών είναι ότι δήθεν θέλαμε κάποιοι να καταχρασθούμε τη χρηματοδότηση. Αυτό είναι ένα ψέμα και το απορρίπτω κατηγορηματικά. Η κρατική χρηματοδότηση δεν ήταν ποτέ το κίνητρό μας. Είμαι σταθερά υπέρ της πλήρους κατάργησης της χρηματοδότησης και έτι περαιτέρω υπέρ του να διεξάγεται αυστηρός έλεγχος των εσόδων και των εξόδων των κομμάτων από ορκωτούς λογιστές για κάθε ευρώ που διαχειρίζεται ένα κόμμα. Εάν αυτό δεν είναι εφικτό, η όποια χρηματοδότηση υφίσταται να διατίθεται αποκλειστικά για τη στήριξη της κοινωνίας και για το πολιτικό έργο, αλλά χωρίς να υπάρχει ούτε μία σκιά.

Για όλους αυτούς τους λόγους σήμερα επιλέγω να απέχω από την ψηφοφορία. Δεν μπορώ να στηρίξω μία τροπολογία που εξυπηρετεί σκοπιμότητες, ούτε, όμως, μπορώ να δώσω κάλυψη σε ανθρώπους που με έχουν παραπέμψει σε δικαστικές αίθουσες. Η Κυβέρνηση πρέπει να αναλάβει τις ευθύνες της. Ο λαός απαιτεί δικαιοσύνη, διαφάνεια και σεβασμό στα χρήματα που πληρώνει. Δεν μπορούμε να ζούμε άλλο με δύο μέτρα και δύο σταθμά και πρέπει όλοι να εργαζόμαστε με πλήρη σεβασμό στο Σύνταγμα, τη δημοκρατία, το κράτος δικαίου και τα θεμελιώδη ανθρώπινα δικαιώματα. Το οφείλουμε στον ελληνικό λαό.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Πρόεδρε, όποτε θελήσετε, μπορείτε να ζητήσετε τον λόγο, όπως δικαιούστε, εκπροσωπώντας τους Σπαρτιάτες. Θέλετε τώρα;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Να μιλήσουν οι συνάδελφοι.

**ΠΡΟΕΔΡΕΥΩΝ (Γεώργιος Γεωργαντάς):** Ωραία.

Τον λόγο έχει ο ανεξάρτητος Βουλευτής κ. Δημητροκάλλης.

Παρακαλώ, κύριε συνάδελφε.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Θα μπορούσαμε να συζητάμε ατελείωτα για τη διαχρονική αδιαφάνεια που χαρακτηρίζει την κρατική χρηματοδότηση των πολιτικών κομμάτων, καθώς και για τα τεράστια χρέη που έχουν συσσωρευθεί σε βάρος του ελληνικού λαού. Στον περιορισμένο χρόνο που έχω θα ενημερώσω τους Έλληνες πολίτες για την πρόταση νόμου που θα καταθέσουμε, η οποία αφορά τη δραστική μείωση της κρατικής χρηματοδότησης προς όλα τα κόμματα. Παράλληλα, θα αναφερθώ και στη στάση που θα κρατήσουμε κατά τη σημερινή κοινοβουλευτική διαδικασία. Η προτεινόμενη νομοθετική πρωτοβουλία των Ανεξαρτήτων Βουλευτών Μανούσου, Δημητροκάλλη, Φλώρου, Βαλτογιάννη αποσκοπεί στη μείωση της κρατικής χρηματοδότησης προς τα πολιτικά κόμματα, προάγοντας τη δικαιοσύνη, τη διαφάνεια και την ορθολογική διαχείριση δημοσίων πόρων.

Η εξοικονόμηση αυτών των πόρων, που υπολογίζεται σε πάνω από 5 εκατομμύρια ευρώ ετησίως, μπορεί να αξιοποιηθεί για κοινωφελή έργα, ιδιαίτερα προς όφελος των ευάλωτων κοινωνικών ομάδων, όπως οι άνθρωποι με αναπηρία και οι πολύτεκνοι.

Το Σύνταγμα κατοχυρώνει την κρατική χρηματοδότηση των πολιτικών κομμάτων ως επικουρική ενίσχυση, χωρίς να υπονοείται η πλήρης εξάρτηση από κρατικούς πόρους. Παρά ταύτα, η πρακτική που ακολουθείται έχει οδηγήσει σε ατασθαλίες, οικονομικές σπατάλες και τεράστια χρέη, όπως το ένα δισεκατομμύριο ευρώ που οφείλουν Νέα Δημοκρατία και ΠΑΣΟΚ χωρίς ορατή πρόβλεψη αποπληρωμής.

Αυτή η κατάσταση αναδεικνύει την ανάγκη για εξορθολογισμό, ειδικά σε περιόδους οικονομικής κρίσης όπου οι πολίτες υφίστανται σοβαρές οικονομικές πιέσεις.

Κεντρικό σημείο της πρότασης αποτελεί η κατάργηση του ακατάσχετου για τα χρέη των πολιτικών κομμάτων, διασφαλίζοντας την ίση μεταχείριση όλων ενώπιον του νόμου, όπως ορίζει το άρθρο 4 του Συντάγματος.

Επίσης, προβλέπεται η υποχρέωση τριμηνιαίας δημοσίευσης αναλυτικών οικονομικών καταστάσεων από τα κόμματα, ενισχύοντας τη διαφάνεια και την αξιοπιστία τους.

Η πρότασή μας αποσκοπεί σε μια δικαιότερη κατανομή των πόρων, με μείωση της χρηματοδότησης κατά 80%, ενώ τα εξοικονομούμενα ποσά μπορούν να στηρίξουν κοινωνικές και αναπτυξιακές δράσεις, αποκαθιστώντας την εμπιστοσύνη των πολιτών στους θεσμούς.

Αυτή η κίνηση αντανακλά τη δέσμευση των Βουλευτών για ένα πιο δίκαιο και λειτουργικό πολιτικό σύστημα που υπηρετεί τα συμφέροντα των πολιτών, ειδικά εν μέσω της συνεχιζόμενης ακρίβειας.

Σύμφωνα με τα εμπεριστατωμένα οικονομικά στοιχεία που αναφέρονται στην πρόταση νόμου, και πάντα προς όφελος του ελληνικού λαού, κρίνεται επιτακτική η ψήφισή της για τον λόγο ότι θα ανακουφίσει χιλιάδες αναξιοπαθούντες συμπατριώτες μας μέσω ανταποδοτικών οφειλών.

Κυρίες και κύριοι συνάδελφοι, η πρόταση νόμου που καταθέτουμε δείχνει εναλλακτική, δικαιοσύνη, διαφάνεια και ισότητα απέναντι στον νόμο.

Και τώρα ας έρθουμε στα δικά σας. Το νομοθέτημα που κατατέθηκε είναι κατάφωρα αντισυνταγματικό και συνιστά μια ξεκάθαρη κυβερνητική μεθόδευση που παραβιάζει το Σύνταγμα. Για τον λόγο αυτό, μετά το πέρας της ομιλίας μου και σε ένδειξη διαμαρτυρίας, δηλώνω ότι θα αποχωρήσω από την Αίθουσα, αρνούμενος να νομιμοποιήσω το συγκεκριμένο νομοθέτημα με την παρουσία μου.

Παράλληλα, καταθέτω και στα Πρακτικά, εκπροσωπώντας και τους συναδέλφους μου Βουλευτές Κωνσταντίνο Φλώρο, Διονύσιο Βαλτογιάννη και Γεώργιο Μανούσο, ολόκληρη την πρόταση νόμου που αφορά την άμεση δραστική μείωση της κρατικής χρηματοδότησης όλων των κομμάτων.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα χρήματα αυτά, αντί να κατευθύνονται σε κομματικούς μηχανισμούς, θα πρέπει να αποδίδονται στους Έλληνες πολίτες, οι οποίοι βρίσκονται αντιμέτωποι με μια αδιάκοπη κρίση ακρίβειας, για την οποία φέρει ακέραιη την ευθύνη η Κυβέρνηση του Κυριάκου Μητσοτάκη.

Σε ό,τι αφορά το ΠΑΣΟΚ και τη Νέα Δημοκρατία, θεωρούμε προκλητικό το γεγονός ότι εισηγούνται τέτοιου είδους νομοθετήματα, ενώ τα ίδια τα κόμματά τους οφείλουν συνολικά πάνω από ένα δισεκατομμύριο ευρώ. Αυτά τα ποσά οφείλουν να επιστραφούν στο σύνολό τους, ακόμη και μέσω κατάσχεσης των περιουσιακών στοιχείων των κομμάτων.

Έχω μπροστά μου τον τελευταίο ισολογισμό του χρεοκοπημένου κόμματος της Νέας Δημοκρατίας. Τα όσα διαβάζουμε σε αυτόν είναι ανήκουστα. Το χρέος του κόμματος αυξήθηκε κατά 45 εκατομμύρια ευρώ το 2022 και άλλα 55 εκατομμύρια ευρώ το 2023, έχοντας πλέον φτάσει το δυσθεώρητο ποσό των 488 εκατομμυρίων ευρώ.

Αν τα ελλείμματα συνεχιστούν με τον ίδιο ρυθμό, σε μία πενταετία από τώρα το χρεοκοπημένο κόμμα της Νέας Δημοκρατίας θα έχει φτάσει να χρωστάει πάνω από ένα δισεκατομμύριο ευρώ στις εμπλεκόμενες τράπεζες και πιθανότατα θα αποτελεί συστημικό κίνδυνο για τη σταθερότητα της ελληνικής οικονομίας και του τραπεζικού συστήματος. Κάτι παρόμοιο συμβαίνει και με τα οικονομικά του ΠΑΣΟΚ.

Οι διοικήσεις των τραπεζών γνωρίζουν τι ακριβώς συμβαίνει. Αφήνουν, όμως, να διαιωνίζεται η φαύλη αυτή κατάσταση φοβούμενες να έρθουν σε σύγκρουση με την εξουσία. Αυτή η παράνοια, όμως, δεν γίνεται να διαιωνίζεται στο διηνεκές. Μέχρι το 2030 ΠΑΣΟΚ και Νέα Δημοκρατία θα έχουν δημιουργήσει «μαύρη τρύπα» ύψους 2 δισεκατομμυρίων ευρώ στις εμπλεκόμενες τράπεζες και τότε θα πρέπει να ληφθούν δραστικά μέτρα.

Ίσως κυβερνώντες και τραπεζίτες να σχεδιάζουν ένα γενναίο κούρεμα στα χρέη των δύο αυτών κομμάτων, βάζοντας για μία ακόμη φορά τον λαό, που τον έχουν φτωχοποιήσει, να πληρώσει το «μάρμαρο» των επιλογών τους.

Τα κόμματα αυτά επομένως θα πρέπει να σταματήσουν να ασχολούνται με την οικονομική κατάσταση των υπολοίπων κομμάτων και να κοιτάξουν πώς θα μπορέσουν να αποπληρώσουν τα δυσβάσταχτα χρέη τους, χωρίς να τα φορτώνουν για ακόμη μία φορά στα συνήθη υποζύγια.

Κλείνοντας, σε αυτό το σημείο θέλω να θυμίσω, τόσο στο Σώμα όσο και στον ελληνικό λαό που μας παρακολουθεί, ότι εμείς οι τέσσερις Βουλευτές αποχωρήσαμε από την Κοινοβουλευτική Ομάδα των Σπαρτιατών, όταν τέθηκε το ζήτημα της διαχείρισης της κρατικής χρηματοδότησης.

Με απόλυτη συνέπεια στις αξίες μας, αρνηθήκαμε οποιαδήποτε εμπλοκή σε αδιαφανείς διαδικασίες και δηλώσαμε ξεκάθαρα ότι δεν επιθυμούμε ούτε ένα ευρώ από αυτά τα χρήματα. Αποχωρήσαμε λέγοντας πως αυτά τα ποσά μπορούν να τα χαίρονται όσοι το αποδέχονται. Εμείς, όμως, προτάσσουμε τη διαφάνεια και την ηθική, απέχοντας από τέτοιες πρακτικές. Η στάση μας είναι ξεκάθαρη.

Το συγκεκριμένο νομοθέτημα δεν μπορεί να τύχει της έγκρισής μας και η αποχώρησή μας αποτελεί μια συμβολική κίνηση καταδίκης αυτής της μεθόδευσης.

Ευχαριστώ.

(Χειροκροτήματα από την πτέρυγα των Ανεξαρτήτων Βουλευτών)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθητές και μαθήτριες και πέντε εκπαιδευτικοί συνοδοί τους από το 3ο Δημοτικό Σχολείο Πετρούπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα διαβάσω τα ονόματα των συναδέλφων που έχουν αντίρρηση στην πρόταση της επιτροπής και έχουν ζητήσει τον λόγο και δεν έχουν μιλήσει ακόμα. Είναι ο κ. Δημητριάδης, ο κ. Τσιρώνης, ο κ. Κατσιβαρδάς και ο κ. Γαυγιωτάκης. Είναι αυτοί όλοι, εννοείται πλην των Κοινοβουλευτικών Εκπροσώπων.

Κύριε Πρόεδρε, επαναλαμβάνω ότι όποτε θέλετε ζητάτε να κάνετε την παρέμβασή σας.

Ο κ. Δημητριάδης έχει τον λόγο για πέντε λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Σήμερα έχουμε το εξής παράδοξο: Κόμματα εξουσίας που χρωστάνε ένα δισεκατομμύριο όλοι μαζί -ΠΑΣΟΚ 450 εκατομμύρια και Νέα Δημοκρατία μισό δισεκατομμύριο- έρχονται σήμερα και ασχολούνται με τη χρηματοδότησή μας.

Πρώτον, επειδή έχω παρατηρήσει το τελευταίο διάστημα, ειδικά από το ΠΑΣΟΚ, έντονο ενδιαφέρον για το ένα εκατομμύριο και τα λεφτά των φορολογούμενων, θέλω να ρωτήσω: Εσείς τα δισεκατομμύρια που χρεώσατε τον ελληνικό λαό θα τα επιστρέψετε πίσω; Θέλω να το ρωτήσω αυτό εδώ. Διότι επιτέλους πρέπει να σταματήσει η κοροϊδία.

Δεύτερον, επικαλείστε συνεχώς την απόφαση του Α1. Η απόφαση του Α1 πρώτα από όλα είναι διοικητική πράξη, δεν είναι πράξη δικαστηρίου ουσίας. Και το πιο σημαντικό είναι ότι βασίστηκε σε υπομνήματα δύο κομμάτων -Νέας Δημοκρατίας και ΠΑΣΟΚ- που βρίθουν από ανακρίβειες και ψεύδη, τα οποία εμείς προσβάλαμε στο Ευρωπαϊκό Δικαστήριο Ανθρωπίνων Δικαιωμάτων. Κάναμε προσφυγή και εκεί πέρα θα λάμψει η αλήθεια.

Τρίτον, η τροπολογία είναι κατάφωρα αντισυνταγματική. Γιατί; Διότι είναι φωτογραφική. Επειδή, όμως, βλέπω ότι υπάρχει μία αδυναμία στις φωτογραφικές τροπολογίες, έχω εγώ να προτείνω κάτι: Να συντάξουμε μια τροπολογία και να πούμε ότι όποιο κόμμα χρωστάει άνω των 10 εκατομμυρίων η κρατική χρηματοδότησή του θα συμψηφίζεται αυτομάτως με τα χρέη του έως ότου εξοφληθούν. Συμφωνείτε; Θα το ψηφίσετε ή όχι;

Τέταρτον, επειδή μιλήσαμε για διαφάνεια, ξέρετε πάρα πολύ καλά ότι η χρηματοδότηση των κομμάτων ελέγχεται από Επιτροπή «Πόθεν Έσχες». Υπάρχει ειδική επιτροπή. Έως και σήμερα δεν έχει εντοπιστεί τίποτα, καμία περίεργη κίνηση, τίποτα ακριβώς. Τίποτα απολύτως! Έχουμε ελεγχθεί. Εάν όντως υπήρχε κάτι, η αρμόδια επιτροπή θα το είχε διαπιστώσει. Δεν μπορεί να συμβαίνει αυτό, να λέτε ότι πηγαίνουν τα χρήματα στον Δομοκό και κανένας από όσους αποτελούν μέλη να μην έχει αντιληφθεί κάτι. Είναι μειωτικό και προς αυτούς.

Επίσης, θα ήθελα να πω και το εξής. Έχω παρατηρήσει το τελευταίο διάστημα ότι γίνονται συνεχώς φωτογραφικές τροπολογίες και έρχονται νόμοι, οι οποίοι είναι κατάφωρα αντισυνταγματικοί. Θέλω, λοιπόν, να πω ότι πρέπει να υπάρξει μεγάλη προσοχή, διότι μπαίνουμε σε άκρως επικίνδυνες ατραπούς.

Και ξέρετε, επειδή έχει ο καιρός γυρίσματα, πολλές φορές ο νόμος τον οποίο εμείς ψηφίζουμε και νομίζουμε ότι θα είναι προς όφελός μας, μπορεί να αποβεί εναντίον μας στο μέλλον.

Χρειάζεται, λοιπόν, μεγάλη προσοχή στις τροπολογίες και τους νόμους, διότι κάποια στιγμή στο μέλλον -δεν ξέρω πώς- ο καιρός αλλάζει. Μπορεί ο νόμος τον οποίο εμείς έχουμε ψηφίσει να χρησιμοποιηθεί εναντίον μας.

Ειδικά, όταν υπάρχουν κάποια κόμματα τα οποία είναι καταχρεωμένα και τα οποία θα πρέπει να μας εξηγήσουν πώς ακριβώς παίρνουν δάνεια και πώς παίρνουν χρηματοδότηση, θέλω να πω το εξής: Προσοχή μεγάλη! Μη χαίρεστε ιδιαίτερα, διότι μπορεί να είμαστε εμείς σήμερα σε αυτή τη θέση, όμως αύριο μπορεί να είστε εσείς.

Τρίτο και πιο σημαντικό και εδώ θα τελειώσω. Επειδή –ξέρετε- έχουν ακουστεί διάφορα για εμάς, θα πω το εξής ως Πέτρος Δημητριάδης, πέρα από Βουλευτής των Σπαρτιατών. Η πολιτική δίκη είναι θεμιτή. Όταν, όμως, θίγεται η τιμή και η υπόληψή μας –να το ξέρουν αυτό όλοι σε όλη την Αίθουσα- θα πηγαίνουμε πλέον στα δικαστήρια. Όποιος τολμήσει και πει κάτι που θίγει την τιμή και την υπόληψή μας θα τα δικαιολογεί ενώπιον αρμοδίων αρχών. Αυτό το λέω για να είμαστε ξεκάθαροι.

Εμείς, λοιπόν, θεωρούμε ότι η συγκεκριμένη τροπολογία είναι απαράδεκτη, είναι αντισυνταγματική. Εννοείται πως την καταψηφίζουμε. Μάλιστα, να πω ότι έρχεται αυτή η τροπολογία χωρίς να υπάρχει ούτε ένα στοιχείο περί των ισχυρισμών, παρά μόνο μια απόφαση του Α1 η οποία έχει προσβληθεί στο ΕΔΑ και επίσης ενώ υπάρχουν άλλες εκκρεμείς υποθέσεις δικαστηρίων ουσίας που εξετάζουν αυτό το θέμα.

Αυτά ήθελα να πω. Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Τσιρώνης από την Κοινοβουλευτική Ομάδα της Νίκης.

**ΣΠΥΡΙΔΩΝ ΤΣΙΡΩΝΗΣ:** … (Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Δεν μιλάω για τους Κοινοβουλευτικούς Εκπροσώπους. Αφήστε με να το ξεκαθαρίσω. Μιλάω για συναδέλφους που έχουν προβάλει ή θα προβάλουν αντίρρηση επί της εισήγησης. Δικαιούνται να πάρουν και αυτοί τον λόγο για πέντε λεπτά.

Ορίστε, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Στο νομικό κομμάτι θα μιλήσει ο Κοινοβουλευτικός μας Εκπρόσωπος που είναι και νομικός. Αυτό που με ενδιαφέρει εμένα είναι το πολιτικό σκέλος της σημερινής συνεδρίασης.

Κύριοι της Κυβέρνησης, αλήθεια, πόσο μακριά θα πάει αυτή η τακτική εξολόθρευσης πολιτικών αντιπάλων άλλοτε δια «φωτογραφικών» τροπολογιών και άλλοτε δια φαιδρών κατηγοριών, όπως η εξαπάτηση του εκλογικού σώματος που θα σας εξηγήσω παρακάτω; Ξέρετε, ίσως να μην έκανα καθόλου αυτήν την παρέμβαση, αλλά αυτό με την εξαπάτηση του εκλογικού σώματος από μέρους σας πραγματικά με ξεπερνάει.

«Εξαπάτηση εκλογικού σώματος και αφανής αρχηγός», δύο όροι που μπορεί με βάση το κλίμα που καλλιεργείται να παραπέμπουν στους Σπαρτιάτες, αλλά δυστυχώς παραπέμπουν και στους κυβερνώντες σε αυτόν τον τόπο και θα το εξηγήσω. «Εγκληματική οργάνωση»: Και αυτός ο όρος παραπέμπει στην υπόθεση των Σπαρτιατών, όχι μόνο σε αυτήν την υπόθεση.

Ξέρετε, είμαι Βουλευτής Αχαΐας και μεγάλωσα και έζησα στην Πάτρα και πριν από μία εβδομάδα κλείσαμε τριάντα τέσσερα χρόνια από τη δολοφονία του εκπαιδευτικού Νίκου Τεμπονέρα, ο οποίος δολοφονήθηκε από τον τότε πρόεδρο της τοπικής ΟΝΝΕΔ και δημοτικό σύμβουλο της Πάτρας τότε. Θα σταματήσω εδώ ως προς το ιστορικό κομμάτι του θέματος.

Για σκεφτείτε όμως, αγαπητοί συνάδελφοι της Νέας Δημοκρατίας: Αν αυτές οι εμβόλιμες τροπολογίες και τα «φωτογραφικά» νομοθετήματα ίσχυαν και τότε, θα ήσασταν σήμερα εδώ με την ιδιότητα του Βουλευτή της Νέας Δημοκρατίας να αποφασίζετε αν ένα κόμμα εκλεγμένο από τον ελληνικό λαό δικαιούται κρατικής επιχορήγησης ή όχι; Προφανώς και είναι ρητορικό το ερώτημα. Η Νέα Δημοκρατία δεν θα μπορούσε να κατεβάσει ούτε συνδυασμό σε κοινότητα του Νομού Αχαΐας και ο σημερινός Πρωθυπουργός θα ήταν απλά ο γιος του αρχηγού μιας εγκληματικής οργάνωσης, ο οποίος θα είχε συρθεί στη φυλακή και θα στερούνταν τα πολιτικά του δικαιώματα πριν καν τελεσιδικήσει η δίκη του.

Τώρα απευθύνομαι και προς τους αγαπητούς συναδέλφους της Αριστεράς. Δεν σας ενοχλεί που υπερψηφίζοντας την άρση της χρηματοδότησης των Σπαρτιατών πρακτικά συμπαρασύρεστε στον ζήλο της Νέας Δημοκρατίας και της Κυβέρνησης κατ’ επέκταση να εξαλείψει από τον πολιτικό χάρτη οποιονδήποτε στερεί από την παράταξη έστω και μία ψήφο; Δεν θα θέλατε, αλήθεια, να τύχει αντίστοιχης δικαίωσης και ένας δικός σας ήρωας όπως ο Νίκος Τεμπονέρας; Θεωρώ ότι ακόμα και εσείς όμως εκείνη την εποχή δεν θα επιτρέπατε ποτέ την κακοποίηση του Συντάγματος και την κακοποίηση του νομοθετικού έργου με την εργαλειοποίηση της όποιας πλειοψηφίας χάριν ενός τόσο φθηνού και μικροπρεπούς πολιτικού οφέλους. Γιατί το κάνετε τώρα;

Τη δικαίωση, κυρίες και κύριοι, για τα θύματα των εγκληματικών ενεργειών την έχει, σύμφωνα με το πολίτευμά μας, η δικαστική εξουσία. Όταν η νομοθετική εξουσία εμπλέκεται τόσο άμεσα σε αυτό, τότε δεν απέχουμε πολύ από το να γίνουμε Ρουμανία. Και δεν μιλάω μόνο για τη σημερινή Ρουμανία, που φτάσαμε στο σημείο να ακυρωθεί εκλογικό αποτέλεσμα μόνο και μόνο επειδή δεν ήταν αρεστό στις Βρυξέλλες. Μιλάω και για τη Ρουμανία του Τσαουσέσκου. Μια Ρουμανία του Τσαουσέσκου χτίζεται τούτη τη στιγμή και αυτή χτίζει η Κυβέρνηση της Νέας Δημοκρατίας με νομοθετήματα τύπου Βορίδη. Και εσείς, κύριοι της Αριστεράς, συναινείτε με τη στάση σας, χωρίς να αντιλαμβάνεστε ότι οι Σπαρτιάτες τού σήμερα μπορεί να είστε αύριο εσείς.

Το δεύτερο πιο σύντομο ανέκδοτο είναι η έννοια της εξαπάτησης εκλογικού σώματος, αυτό δηλαδή στο οποίο βασίζεται η εισήγηση της Επιτροπής Θεσμών και Διαφάνειας για τη στέρηση της χρηματοδότησης του κόμματος των Σπαρτιατών.

Ποιος, αλήθεια, μέσα σε αυτήν την Αίθουσα και ειδικά του κυβερνώντος κόμματος δεν κοκκινίζει στο άκουσμα της φράσης: «Εξαπάτηση του εκλογικού σώματος»; Διότι όλοι σας το κάνετε. Όλοι σας εξαπατάτε το εκλογικό σώμα, όχι μόνο προ των εκλογών, αλλά και μετά τις εκλογές.

Όταν σας ρωτούν, αλήθεια, στις εκλογικές σας περιφέρειες, κύριοι της Νέας Δημοκρατίας, πότε δεσμευτήκατε να κάνετε την Ελλάδα την πρώτη ορθόδοξη χώρα που θεσμοθέτησε γάμο ομοφυλοφίλων, τις τους απαντάτε; Όταν σας ρωτούν, αγαπητοί συνάδελφοι της Νέας Δημοκρατίας, πότε προαναγγείλατε ότι θα πετσοκόψετε φορολογικά τους ελεύθερους επαγγελματίες, τι τους απαντάτε; Όταν σας ρωτούν πότε ενημερώσατε το κοινό σας ότι θα φέρετε δεκάδες χιλιάδες μετανάστες, χώρια τους λαθρομετανάστες που δεν μπορείτε να ανακόψετε, τι ακριβώς τους απαντάτε; Τους λέτε ότι τους εξαπατήσατε; Τους λέτε έστω ότι αδυνατείτε και ότι δεν μπορείτε να αντισταθείτε; Αλλά σε τι δεν μπορείτε να αντισταθείτε; Μα, δεν μπορείτε να αντισταθείτε στους αφανείς δικούς σας αρχηγούς που σας είπαν ότι η χώρα μας πρέπει να γίνει πολυπολιτισμική, πολυφυλετική, woke και δεν ξέρω τι άλλο.

Πού σταματάει, αλήθεια, αυτός ο πολιτικός σας ξεπεσμός; Αυτό δεν είναι κάτι άλλο από βιασμό της δημοκρατίας.

Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθήτριες και μαθητές και δύο συνοδοί εκπαιδευτικοί από το 5ο Δημοτικό Σχολείο Αργυρούπολης.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Υπάρχουν δύο συνάδελφοι ακόμα. Τον λόγο τώρα έχει ο Ανεξάρτητος Βουλευτής κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Δηλώνω ευθαρσώς ότι θα ψηφίσω «παρών» για δύο λόγους. Θέλω να το αιτιολογήσω ειδικά και εμπεριστατωμένα, στενά νομικά και δεν θέλω να επιδοθώ σε δογματισμούς, αφορισμούς ή να εργαλειοποιήσω για πολιτικές αντιπαραθέσεις τη συγκεκριμένη διάταξη.

Κατ’ αρχάς, ερίζεται η συγκεκριμένη διάταξη στην απόφαση του Α1 του Αρείου Πάγου όπου αναχαίτισε την κάθοδο του κόμματος των Σπαρτιατών ενόψει των προηγουμένων, των άρτι προσφάτως ευρωεκλογών, όπερ και τούτο σημαίνει ότι οι Σπαρτιάτες περιορίζοντο σε τέσσερις Βουλευτές και τον επικεφαλής. Ως εκ τούτου απέτρεψε, απηγόρευσε με μια απόφαση το συγκεκριμένο κόμμα με αυτά τα στελέχη. Κατά τούτο, λοιπόν, εγώ δεν έχω κανένα άμεσο, ενεστώς και προσωπικό έννομο συμφέρον το οποίο να δικαιολογεί βάσιμα οποιαδήποτε μορφή παρέμβασής μου ή να με αφορά η κρατική επιχορήγηση αυτή καθαυτή. Άρα το αποσαφηνίζω και αιτιολογώ για ποιον λόγο θα ψηφίσω «παρών» ως προς το πρώτο σκέλος. Είναι ζήτημα των Σπαρτιατών και των θεσμικών οργάνων, τα οποία αρμοδίως διαχειρίζονται την κρατική επιχορήγηση και τις διαδικαστικές ενέργειες, τις οποίες εγώ δεν γνωρίζω.

Το δεύτερο σκέλος, για το οποίο εγώ παίρνω τον λόγο, είναι ότι στο σκεπτικό της αποφάσεως του Α1 που απέκλεισαν το κόμμα των Σπαρτιατών ενόψει των ευρωεκλογών, υπάρχουν κάποιες ασάφειες. Το σκεπτικό βρίθει κάποιων ανακριβειών και αναληθειών, οι οποίες προσκρούουν ουσιαστικά σε θεμελιώδεις δικαιικές αρχές. Δηλαδή, αν δει κανείς το σκεπτικό το οποίο –επιτρέψατέ μου της αδοκίμου φράσεως- είναι «φύρδην μίγδην». Κάνει μια αναδρομή επί των Σπαρτιατών, επικαλούμενο στοιχεία και δημοσιεύματα τα οποία δεν έχουν αποδειχθεί καθ’ ουδένα τρόπο από τα δικαιοδοτικά όργανα, τα οποία είναι καθ’ ύλην αρμόδια. Ποια είναι αυτά; Πρώτον, το ανεξάρτητο ειδικό δικαστήριο, το οποίο δεν έχει εκδώσει απόφαση ανέκκλητη και το ποινικό δικαστήριο, το οποίο επίσης δεν έχει εκδώσει απόφαση.

Άρα, εν εκκρεμότητι δύο δικαστηρίων όπου το αντικείμενό τους αυτό καθαυτό είναι να αποφανθούν αμετακλήτως επί του πραγματικού επί των νομικών ζητημάτων, να αξιολογήσουν αν το περιεχόμενο της αποφάσεως του Α1, το οποίο όπως είπαμε είναι συνυφασμένο και με αυτές τις δύο αποφάσεις, επικαλείται αποδεικτικά νομίμως παραδεκτά αποδεικτικά μέσα. Εν άλλοις λόγοις, δηλαδή, το περιεχόμενο της απόφασης του Α1 δεν έχει διέλθει της βάσανου των αρμόδιων δικαιοδοτικών οργάνων ούτως ώστε να είναι προϊόν επεξεργασίας ή κατ’ αντιμωλίαν αντιπαραθέσεως μεταξύ των διαδίκων και των άλλων παραγόντων της δίκης.

Ως εκ τούτου, λοιπόν, η ένστασή μου εν τοιαύτη περιπτώσει έγκειται στο γεγονός ότι δεν μπορεί επί του σκεπτικού της απόφασης του Α1 του Αρείου Πάγου που απέκλεισε το κόμμα Σπαρτιατών στην κάθοδό του στις ευρωεκλογές να ληφθεί ως θέσφατο διότι ουσιαστικά είναι νόμου αβάσιμο. Στερείται αποδεικτικής ισχύος. Για τους λόγους, λοιπόν, αυτούς θεωρώ ότι ναι μεν εμένα δεν με αφορά το θέμα της κρατικής επιχορηγήσεως αυτής καθαυτής. Από την άλλη όμως διατυπώνω μία ένσταση την προσωπική, υποκειμενική, νομική μου γνώμη την οποία καταθέτω ενώπιον της ημετέρας Ολομέλειας, διότι εκκρεμούν τα δύο ανώτατα δικαστήρια προκειμένου να καταλήξουνε, να υπάρχει εν τοις πράγμασι ένα εύρημα. Με ένα σκεπτικό το οποίο είναι συγκεχυμένο και ενδεχομένως να ανατραπεί άρδην μέσα από τη βάσανο της δικαστικής διαδικασίας διατηρώ μια ρητή επιφύλαξη. Για τους λόγους, λοιπόν, αυτούς γι’ αυτά τα δύο σκέλη, συνελόντι ειπείν εγώ θα ψηφίσω «παρών» για τη συγκεκριμένη διάταξη νόμου καθόσον αφορά την κρατική επιχορήγηση,

Επαναλαμβάνω επισημαίνοντας ότι δεν με αφορά εμένα αυτή καθαυτή η κρατική επιχορήγηση, όμως η ένστασή μου, που θεωρώ εγώ υποκειμενικά ότι είναι λυσιτελής, άπτεται του σκεπτικού. Κατά τα λοιπά έχω αποδείξει με πράξεις και παραλείψεις και ένδικα βοηθήματα τα οποία είναι σε εκκρεμότητα. Να πω το εξής που μπορεί να θεωρηθεί αιρετικό. Πολλές φορές ο αντίπαλος, ο οποίος θέλει να μας εξουδετερώσει, δεν βρίσκεται απέναντι. Είθισται πολλές φορές και εν προκειμένω στο πρόσωπό μου να βρίσκεται και ένδον. Αυτό θέλω να πω για να είμαστε ακριβείς, σαφείς και ορισμένοι και να καταλαβαίνει ο ελληνικός λαός την αλήθεια από το ψεύδος ή την παραποίηση της αλήθειας.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ανακοινώνεται προς το Σώμα ότι οι Ανεξάρτητοι Βουλευτές κ. Μανούσος Γεώργιος, Δημητροκάλλης Ιωάννης, Φλώρος Κωνσταντίνος και Βαλτογιάννης Διονύσιος κατέθεσαν σήμερα 15 Ιανουαρίου 2025 πρόταση νόμου: «Μείωση της κρατικής χρηματοδότησης στα πολιτικά κόμματα και ενίσχυση της διαφάνειας και της λογοδοσίας».

Παραπέμπεται στην αρμόδια Διαρκή Επιτροπή.

Ολοκληρώνουμε με τους ομιλητές που έχουν αντίρρηση επί της εισήγησης της επιτροπής με τον Ανεξάρτητο Βουλευτή κ. Γαυγιωτάκη.

Παρακαλώ, κύριε συνάδελφε.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Σε συνέχεια των επιστολών μου στις 25 Ιουνίου 2024 στο Σώμα της Βουλής, στις 17 Ιουλίου 2024, αλλά και των αναφορών μου στη συζήτηση και ψήφιση του προϋπολογισμού στις 14 Δεκεμβρίου 2024 θέλω να ξεκαθαρίσω ορισμένα πράγματα.

Στις 25 Ιουνίου 2024 δήλωσα ανεξαρτητοποίηση. Ζήτησα, λοιπόν, έλεγχο των οικονομικών των Σπαρτιατών λόγω της θεσμικής μου ιδιότητας ως υπεύθυνος και διευθυντής της Κοινοβουλευτικής Ομάδος. Ο κύριος συνάδελφος του ΠΑΣΟΚ πήρε αυτό και το έκανε καραμέλα ότι: «Να και ένας δικός σας Βουλευτής ζητάει έλεγχο για τη χρηματοδότηση». Εξηγούμαι, λοιπόν, ότι λόγω της θεσμικής μου ιδιότητας -γιατί θέλω να είμαι πολύ ξεκάθαρος στη συγκεκριμένη θέση που βρίσκομαι- ζήτησα απλώς πλήρη έλεγχο. Ζήτησα όμως και εν συνεχεία ξανά στις 17 Ιουλίου για πλήρη έλεγχο όλων των κομμάτων. Σας παραπέμπω, λοιπόν, στις αναφορές μου αυτές χρονολογικά.

Στην Ολομέλεια στις 14 Δεκεμβρίου 2024 ο κ. Ανδρουλάκης πήρε μια απόφαση του Α1 τμήματος του Αρείου Πάγου και βάσει αυτής ζητάει τη διακοπή της χρηματοδότησης. Εγώ βρίσκομαι εδώ. Θα ψηφίσω. Δεν απέχω. Δεν είμαι δειλός. Θέλω όμως να ξεκαθαρίσω το εξής. Ζήτησα σε όλες τις αναφορές μου πλήρη έλεγχο και πιστεύω ότι όλοι έχετε την ίδια ευαισθησία εδώ αλλά πιστεύω και την απόλυτη αυστηρότητα για διαφάνεια. Ζητάω, λοιπόν, από το ΠΑΣΟΚ να καταθέσει το ιδιότυπο ιδιωτικό συμφωνητικό σύμπραξης των κομμάτων με την επωνυμία ΠΑΣΟΚ - Κίνημα Αλλαγής. Θέλουμε να δούμε, λοιπόν, πώς κατανέμεται η κρατική χρηματοδότηση και πώς διανέμεται στο εν λόγω κόμμα. Αυτά όσον αφορά στη διαφάνεια.

Είμαι εδώ για να ψηφίσω. Και θα ψηφίσω «παρών» για ένα λόγο. Επειδή εκκρεμεί -αναμένουμε μια απόφαση- το ποινικό σκέλος και σεβόμενος πάντα την ελληνική δικαιοσύνη περιμένω αυτή την απόφαση. Θα ψηφίσω «παρών».

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τη δυνατότητα για να ζητήσουν τον λόγο εκτός από τον Πρόεδρο της Κοινοβουλευτικής Ομάδας τον έχουν και οι Κοινοβουλευτικοί Εκπρόσωποι που το επιθυμούν. Για να κάνω κατάλογο, ποιοι Κοινοβουλευτικοί Εκπρόσωποι το επιθυμούν; Όλοι βλέπω.

Κύριε Κόντη, εσείς θα μιλήσετε τελευταίος. Καταλαβαίνετε.

Ο κ. Οικονομόπουλος από την Κοινοβουλευτική Ομάδα της Νίκης έχει τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο σκοπός μας ως Βουλευτές θα πρέπει να είναι κυρίως η υπεράσπιση της ποιότητας της δημοκρατίας στον τόπο μας. Ένα σαφές στοιχείο που αποτελεί κατά κάποιο τρόπο κι ένα μέτρο αυτής της ποιότητας είναι σεβασμός της ιεραρχικής τάξης, των κανόνων δικαίου από το ίδιο το κράτος. Δεν μπορεί η πολιτεία να νομοθετεί αντίθετα σε υπερκείμενους κανόνες δικαίου ή με τρόπο που να παραβιάζει θεμελιώδεις συνταγματικές αρχές και συνταγματικά δικαιώματα του πολίτη.

Στην προκειμένη περίπτωση έχουμε δύο διακριτές περιπτώσεις χρηματοδότησης. Εκείνη που λύθηκε για τη συμμετοχή στις ευρωεκλογές και εκείνη που αφορά στην εκλογή στις βουλευτικές εκλογές. Για την πρώτη εξυπακούεται ότι αφού δεν υπήρξε συμμετοχή των Σπαρτιατών, αυτή πρέπει να επιστραφεί. Για τη χρηματοδότηση όμως μετά την εκλογή των Βουλευτών τίθενται πολλά ζητήματα και κυρίως ζητήματα συνταγματικής τάξης και όχι απλά χρηστής διοίκησης.

Είναι άκρως προβληματική η αναστολή χρηματοδότησης προληπτικά πριν ακόμα αποφανθεί η δικαιοσύνη. Αυτό βέβαια αποτελεί πρωτοτυπία αντίθετη στο Σύνταγμα και συγκεκριμένα στο άρθρο 25 γιατί παραβιάζει την αναλογικότητα. Είναι ένα μέτρο που περιορίζει την ελευθερία έκφρασης σε ένα κόμμα και επιβάλλεται μετά την εκλογή του. Με ποιο σκεπτικό άραγε; Λόγω εξαπάτησης των εκλογέων λέει απόφαση του Αρείου Πάγου 1 του 2024 που επέβαλε και τη μη συμμετοχή στις ευρωεκλογές.

Ποια ακριβώς είναι όμως η εξαπάτηση και ως προς τι; Προφανώς εννοεί ότι εξαπάτησε τους μη συμπαθούντες τη Χρυσή Αυγή, οι οποίοι ψήφισαν ένα κόμμα ελεγχόμενο από τον Κασιδιάρη. Αυτό εννοεί η απόφαση του Αρείου Πάγου. Όμως εδώ φαίνεται να συμβαίνει το αντίθετο. Οι ενέργειες που κρίνει ως ενοχοποιητικές ο Άρειος Πάγος είναι δημόσιες ενέργειες, δεν είναι μυστικές. Επομένως, ποιους ψηφοφόρους απέσπασαν οι Σπαρτιάτες και από πού; Μήπως από τη Νέα Δημοκρατία; Μήπως αυτή είναι η έννοια της εξαπάτησης;

Ακόμα και οι καταγγελίες του κ. Στίγκα είναι αόριστες σε αυτό το σημείο και δεν απευθύνονται ευθέως κατά Κασιδιάρη ή άλλου. Συνεπώς, τι καταδικάζουμε; Μήπως θέλει ο Άρειος Πάγος να προστατεύσει τους πρώην ψηφοφόρους της Χρυσής Αυγής;

Σε μια Κοινοβουλευτική Δημοκρατία δεν είναι ανεκτή η παρουσία στο Κοινοβούλιο κομματικών σχηματισμών στους οποίους έχουν ηγετικό ρόλο ή εκλογική παρουσία πρόσωπα που έχουν καταδικαστεί για συγκεκριμένα αδικήματα.

Πέρα από αυτό, όμως, στο πλαίσιο του ισχύοντος Συντάγματος, περαιτέρω περιορισμοί ούτε είναι ανεκτοί ούτε είναι σκόπιμοι.

Σύμφωνα με τα ανωτέρω, επιχειρείται ο συνδυασμός της τήρησης του Συντάγματος με τον εκλογικό αποκλεισμό των διαδόχων της Χρυσής Αυγής. Ωστόσο, ανάμεσα στον αποκλεισμό των Σπαρτιατών και τον σεβασμό του Συντάγματος, προτεραιότητα έχει ο σεβασμός του Συντάγματος. Ιδανικά, θα θέλαμε να συνδυάζονται και τα δυο, όμως, τυχόν παραλλαγές του Συντάγματος για την αντιμετώπιση των εχθρών του, θα αποτελούσε για τους Σπαρτιάτες μεγαλύτερη νίκη απ’ ότι η συμμετοχή τους αυτή καθαυτή στις εκλογές.

Τη σημαντικότερη άμυνα απέναντι στους εχθρούς του Συντάγματος και της δημοκρατίας δεν μπορεί να αποτελέσει η απαγόρευση συμμετοχής στις εκλογές, αλλά η πολιτική και η κοινωνική τους απομόνωση, η πολιτειακή παιδεία, η απαξίωση του ακροδεξιού αντισυστημικού και ρατσιστικού λόγου. Η συζητούμενη αναστολή, άλλωστε, αφορά σε αδικήματα που θα προκαλούσαν έκπτωση από το βουλευτικό αξίωμα, κάτι που δεν έχει συμβεί μέχρι στιγμής για κανέναν Βουλευτή των Σπαρτιατών.

Εφόσον το κόμμα των Σπαρτιατών επετράπη να συμμετέχει στη Βουλή είτε συμφωνούμε είτε διαφωνούμε με αυτό, πρέπει η συμμετοχή αυτή να είναι ισότιμη με τα άλλα κόμματα. Αν καταδικαστεί νομίμως και τελεσίδικα, τότε ας επιβληθούν τα νόμιμα. Το κράτος ούτως ή άλλως δεν θα απωλέσει τα σχετικά ποσά αν υπάρχει παρανομία. Σε περίπτωση αθώωσης, όμως, θα έχει απωλέσει την ποιότητα της δημοκρατίας του και αυτό θα είναι μεγαλύτερη απώλεια και δυσαναπλήρωτη.

Η γνωστή φράση του Βολταίρου είναι περισσότερο επίκαιρη από ποτέ σε αυτό το σημείο: «Διαφωνώ με αυτό που λες, αλλά θα υπερασπιστώ μέχρι θανάτου το δικαίωμά σου να το λες».

Η αποστέρηση της χρηματοδότησης θα προσφέρει επιχειρήματα σε όσους αντιμάχονται τη δημοκρατία για αθέμιτη φίμωση και αθέμιτο περιορισμό μερίδας του πολιτικού συστήματος και θα προκαλέσει το αντίθετο από το επιδιωκόμενο αποτέλεσμα.

Ο αείμνηστος Μανώλης Γλέζος είχε πει σε σχέση με το ίδιο θέμα με τη Χρυσή Αυγή, ότι: «Ο ναζισμός και ο φασισμός δεν αντιμετωπίζονται με διοικητικά μέτρα, αλλά πρέπει να ηττηθούν πολιτικά». Και είχε απόλυτο δίκιο σε αυτό το σημείο.

Θεωρούμε ότι η Βουλή δεν πρέπει να αναλάβει ρόλο δικαστή και μάλιστα, να δικάσει προληπτικά πριν υπάρξει καταδίκη από τη δικαιοσύνη, εάν και εφόσον υπάρξει των αναφερόμενων προσώπων για τις διωκόμενες πράξεις. Κάθε άλλη επιλογή, θεωρούμε πως αποτελεί βεβιασμένη και απερίσκεπτη ενέργεια, η οποία πλήττει τόσο την ελευθερία της έκφρασης όσο και την ουσία του ισχύοντος Συντάγματος από πολλές απόψεις. Δεν θέλουμε να είμαστε συμμέτοχοι σε μια τέτοια επιλογή και γι’ αυτό ψηφίζουμε «κατά».

Ευχαριστώ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Κοινοβουλευτικός Εκπρόσωπος της Νέας Αριστεράς, ο κ. Τζανακόπουλος.

Παρακαλώ, κύριε συνάδελφε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, νομίζω ότι οφείλω να κάνω κάποια συνολικότερα σχόλια, πέρα από το γεγονός της από μέρους μας αναγνώρισης ότι η αναστολή χρηματοδότησης του κόμματος των Σπαρτιατών είναι αυτονόητη, με δεδομένη την ισχύουσα νομοθεσία, καθώς καλύπτονται όλες οι σχετικές προϋποθέσεις έτσι όπως αυτές αποτυπώθηκαν στην πρόσφατη τροπολογία.

Επιτρέψτε μου, λοιπόν, αυτές τις συνολικότερες παρατηρήσεις που αφορούν στο ζήτημα της άκρας Δεξιάς, του φασισμού, της αντιμετώπισής του. Νομίζω ότι το βασικό ζήτημα το οποίο πρέπει να τονιστεί είναι ότι είναι μάλλον προσχηματική και υποκριτική η στάση της Κυβέρνησης, αλλά και του κόμματος της Νέας Δημοκρατίας, διότι η άνοδος του φασισμού, της άκρας Δεξιάς -που δεν είναι μόνο ελληνικό φαινόμενο, αλλά αυτή τη στιγμή συγκροτεί, αν θέλετε, ένα παγκόσμιο κοινωνικό και πολιτικό ρεύμα- δεν μπορεί να αντιμετωπιστεί μόνο ή κυρίως με διοικητικά διατάγματα, διοικητικές αποφάσεις ή διοικητικές κυρώσεις. Ιδιαίτερα δε, αν αυτά τα διοικητικά μέτρα δεν αντιστοιχούν σε μια ιδεολογική και πολιτική στάση που αντιμετωπίζει και δεν ανέχεται ή δεν τροφοδοτεί, πολύ περισσότερο, τις ιδέες της άκρας Δεξιάς και του φασισμού. Και νομίζω ότι είναι ακριβώς αυτό το σημείο που αναδεικνύεται το πρόσχημα και η πολιτική σκοπιμότητα.

Να θυμίσω μερικά πράγματα από το παρελθόν. Δεν είναι καθόλου τυχαίο ότι η Νέα Δημοκρατία όποτε την τελευταία δεκαπενταετία έχει έρθει στην εξουσία το έχει κάνει καλλιεργώντας τον φόβο, το μίσος, τον εθνικισμό που αποτελούν τους τροφοδότες του φασισμού. Ποιος ξεχνάει την αποστροφή του κ. Σαμαρά ότι πρέπει να ανακαταλάβουμε τις πόλεις μας. Από ποιον, άραγε, είχαν καταληφθεί οι πόλεις μας; Ποιος ξεχνά τα καλέσματα του, παρόντος σήμερα εδώ, κ. Πλεύρη να κάνουμε τη ζωή των προσφύγων κόλαση, να τους πετάμε στη θάλασσα και να τους πνίγουμε, έτσι ώστε να τους αποτρέπουμε, στο πλαίσιο μιας θανατοπολιτικής, από το να έρχονται στη χώρα μας. Ποιος ξεχνά τις προνομιακές σχέσεις της Νέας Δημοκρατίας με τη Χρυσή Αυγή, οι οποίες αποκαλύφθηκαν στο πανελλήνιο με τη μυστική συνάντηση του τότε Γενικού Γραμματέα της Κυβέρνησης της Νέας Δημοκρατίας του κ. Μπαλτάκου με τον καταδικασμένο σήμερα κ. Κασιδιάρη, όπου μιλούσαν σαν φίλοι και πολιτικοί συνεργάτες. Ποιος ξεχνά ότι η Νέα Δημοκρατία σταμάτησε να ανέχεται τη Χρυσή Αυγή μόλις ένιωσε ότι η άνοδος αυτού του κόμματος απειλεί την ίδια της την πολιτική κυριαρχία, λίγο πριν την επερχόμενη ήττα της στις εκλογές του 2015. Ποιος ξεχνά, όμως, ότι και ο κ. Μητσοτάκης ήρθε στην εξουσία πάνω στο άρμα του εθνικισμού και της αντιμεταναστευτικής υστερίας, πάνω δηλαδή στην ατζέντα που είχε προηγουμένως διαμορφώσει η Χρυσή Αυγή. Ποιος ξεχνά τις χαμογελαστές φωτογραφήσεις δίπλα δίπλα με τους φασίστες στα συλλαλητήρια για τη Συμφωνία των Πρεσπών. Ποιος ξεχνά το «ανταλλάξετε τη Μακεδονία για τις συντάξεις». Με αυτά τα συνθήματα καταφέρατε να έρθετε στην εξουσία το 2019.

Αλλά και σήμερα η πολιτική της Νέας Δημοκρατίας κινείται στο ίδιο πλαίσιο. Επιχειρεί να διατηρήσει τα όποια ερείσματα στις λαϊκές τάξεις μέσω μιας σκληρής μετατόπισης προς τα Δεξιά. Ο κ. Μητσοτάκης, μόλις πρόσφατα, υιοθέτησε όλη την ατζέντα της μαύρης διεθνούς, όχι απλώς το λεξιλόγιο της αλλά και τη στοχοθεσία της και τις ιεραρχήσεις της, αναγορεύοντας την υποτιθέμενη woke κουλτούρα ως έναν ή ακόμα χειρότερα, τον κύριο πολιτικό αντίπαλό του.

Και φυσικά, ακολούθησαν οι πανηγυρισμοί κορυφαίων στελεχών της Νέας Δημοκρατίας για τη νίκη του Τραμπ. Δεν ξέρω πώς νιώθει ο Υπουργός Εσωτερικών σε σχέση με αυτούς τους πανηγυρισμούς. Καλό θα ήταν να μας πει την πολιτική του άποψη. Οι δημόσιες εκφράσεις θαυμασμού για τον δισεκατομμυριούχο νοσταλγό των ναζί και προνομιακό συνομιλητή της AfD Έλον Μασκ, οι συναντήσεις του κ. Γεωργιάδη με τον σύλλογο φίλων Τραμπ και οι αποθεωτικές δηλώσεις για τον νέο Πρόεδρο των Ηνωμένων Πολιτειών.

Θα μπορούσα να πολλαπλασιάσω τον κατάλογο, κύριε Πρόεδρε, να μιλήσω για τα βασανιστήρια στα αστυνομικά τμήματα, να μιλήσω για τις κρατικές δολοφονίες, να μιλήσω για τον τρόπο με τον οποίο αντιμετωπίζονται οι μετανάστες και οι πρόσφυγες, να μιλήσω για τον άγριο ποινικό λαϊκισμό και την καλλιέργεια του ηθικού πανικού.

Το ζήτημα είναι το ίδιο. Η στάση που επιχειρεί να ανακόψει την επίσημη άκρα Δεξιά μέσω της υιοθέτησης τμήματος ή ολόκληρης της πολιτικής της ατζέντας έχει μόνο ένα πολιτικό αποτέλεσμα, την ανατροφοδότηση της άκρας Δεξιάς, την ανατροφοδότηση του εθνικισμού, την ανατροφοδότηση του φασιστικού φαινομένου. Και αυτό είναι το κρίσιμο ζήτημα σήμερα.

Είναι ακριβώς γι’ αυτόν τον λόγο που απαιτείται συνεχής πολιτικός και ιδεολογικός αγώνας απέναντι σε αυτή την ιδεολογία, απέναντι σ’ αυτές τις πολιτικές ιεραρχήσεις, απέναντι σ’ αυτή την πολιτική ατζέντα, αγώνας τον οποίο η Νέα Δημοκρατία ούτε δίνει ούτε μπορεί να δώσει. Διότι, προνομιακά, η άκρα Δεξιά και η Νέα Δημοκρατία αποτελούν συγκοινωνούντα δοχεία.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Θα προσπαθήσω να βάλω μία τάξη στη σκέψη μου, στα όσα ακούστηκαν και να μείνουμε στο θέμα το οποίο συζητάμε σήμερα, γιατί ο καθένας σήμερα, με αφορμή αυτή τη συζήτηση, λέει ό,τι θέλει. Ποιο είναι το θέμα μας σήμερα; Τα λεφτά. Ποια λεφτά; Το κρατικό χρήμα, η κρατική επιχορήγηση στο συγκεκριμένο κόμμα.

Κάποιες σκέψεις σκόρπιες για αρχή. Εδώ καταγγέλλει ο ένας τον άλλο ανά περιόδους, το είδαμε αυτό, από το ίδιο κόμμα ότι ο ένας παίρνει τα λεφτά, ο άλλος πήρε τα λεφτά, τα λεφτά πάνε στον Δομοκό, τα λεφτά τα κρατάει ο Πρόεδρος, τα λεφτά τα μοιράζονται οι Βουλευτές. Τα διαβάζαμε. Τα έλεγαν μεταξύ τους. Τα λεφτά, τα λεφτά. Αυτά πριν από έναν, ενάμισι χρόνο. Κανείς δεν μας είπε ότι τα λεφτά αυτά πάνε για το κόμμα, εκεί που θα έπρεπε.

Τι ρόλο παίζει αυτή η επιχορήγηση η ριμάδα, που όλη η κουβέντα γίνεται γι’ αυτή την επιχορήγηση; Τι ρόλο παίζει; Είναι μια επιχορήγηση που την παίρνουν τα κόμματα. Για ποιον λόγο; Τη χρησιμοποιούν για γραφεία, για περιοδείες, για εκδηλώσεις, για φυλλάδια, για τέτοιες δράσεις. Έχουμε κάτι τέτοιο; Εδώ μιλάμε για το αόρατο κόμμα, το ανύπαρκτο κόμμα, εκ των πραγμάτων. Δεν υπάρχει κάτι. Είναι μια μονοπρόσωπη κατάσταση. Δεν υπάρχει τίποτα.

Κοιτάξτε. Πρέπει να είμαστε πάρα πολύ σοβαροί και πάρα πολύ προσεκτικοί ιδίως στις εποχές που ζούμε. Τα κόμματα είναι δακτυλοδεικτούμενα λόγω, ακριβώς, και της κρατικής επιχορήγησης που παίρνουν. Άρα, θα πρέπει να είμαστε πάρα πολύ προσεκτικοί όταν μιλάμε για τα χρήματα των Ελλήνων πολιτών, τα χρήματα του ελληνικού λαού. Όταν, λοιπόν, θέλεις να «σώσεις την Ελλάδα», όπως λένε κάποιοι εδώ, θα πρέπει πιο πριν να έχεις σώσει, τουλάχιστον, οικονομικά τον εαυτό σου. Δεν μπορείς να λες θα σώσεις την Ελλάδα και να περιμένεις ως μάννα εξ ουρανού την κρατική επιχορήγηση για να σώσεις την Ελλάδα. Δεν γίνεται αυτό. Έτσι έλεγαν, τουλάχιστον, οι δικοί μας πρόγονοι. Πρέπει να έχεις σώσει πρώτα τον εαυτό σου οικονομικά και μετά να πεις ότι θα προσφέρω στην πατρίδα, με απώτερο σκοπό να τη σώσω, να τη βοηθήσω κ.λπ.. Όχι να είμαι, τρόπον τινά, δημόσιος υπάλληλος, να ζω από αυτό γιατί δεν έχω επάγγελμα ή να περιμένω την κρατική επιχορήγηση για να μπορέσω να ζήσω.

Εγώ θα πω κάτι άλλο. Εγώ άκουσα τον Πρόεδρο του κόμματος του συγκεκριμένου και στην Επιτροπή Δεοντολογίας και στην Ολομέλεια. Ο άνθρωπος είπε ότι εμπιστεύεται τη δικαιοσύνη. Κύριε Πρόεδρε, έτσι δεν είπατε; Αφού εμπιστεύεστε τη δικαιοσύνη, άμα σας δικαιώσει η δικαιοσύνη θα τα πάρετε τα λεφτά. Η Βουλή δεν δικάζει. Δεν είναι δικαστήριο. Αφού εμπιστεύεστε τη δικαιοσύνη, θα τα πάρετε τα λεφτά.

Δεν γίνεται, όμως, οι ίδιοι που χλευάζουν άλλους Αρχηγούς πολιτικών κομμάτων που εργάζονται, να ζητιανεύουν δημόσιο χρήμα την ίδια ώρα. Δεν γίνεται και να χλευάζεις έναν πολιτικό Αρχηγό ο οποίος εργάζεται και είναι οικονομικά ανεξάρτητος και μπορεί να προσφέρει στην πατρίδα γιατί ακριβώς είναι οικονομικά ανεξάρτητος και την ίδια ώρα εσύ να ζητιανεύεις δημόσιο χρήμα, παραδάκι. Δεν γίνεται αυτό.

Κύριοι συνάδελφοι, κάνατε ένα πολιτικό μπλέντερ σήμερα όλοι και η Αριστερά και εσείς εδώ. Μου συγκρίνετε τη Ρουμανία και την ωμή, απαράδεκτη παρέμβαση της Ευρωπαϊκής Ένωσης -εμείς την καταγγείλαμε επισήμως και στην Ευρωβουλή και ο Πρόεδρός μας- με τα λεφτά των Σπαρτιατών. Τι σχέση έχει το ένα με το άλλο; Καμμία. Κοιτάξτε, πρέπει να είμαστε πολύ προσεκτικοί. Σε μια εποχή που ο κόσμος έξω στενάζει, περνάει δύσκολα, παίρνει 600, 700, 800 ευρώ, κοιτάει με τρόμο στα μάτια τα παιδιά του για να ανταποκριθεί στις υποχρεώσεις της καθημερινότητας, να πληρώσει το φροντιστήριο, το ρεύμα, το αέριο, να μπορέσει να βάλει καύσιμο στο αυτοκίνητο, να ανταποκριθεί στις οικονομικές υποχρεώσεις, να κρατήσει όρθια την οικογένειά του, εμείς να μιλάμε εδώ μέσα για εκατομμύρια, για το αν πρέπει τα λεφτά αυτά, το κρατικό χρήμα, να τα παίρνουν κόμματα τα οποία υπάρχουν ή δεν υπάρχουν.

Ξαναλέω, όλα για τα λεφτά; Για τα λεφτά τα κάνεις όλα; Όλα για τα λεφτά; Τα λεφτά, η επιχορήγηση, τα λεφτά. Αφού εμπιστεύεστε, λοιπόν, τη δικαιοσύνη, θα τα πάρετε τα λεφτά σας, αν σας δικαιώσει η δικαιοσύνη. Όλα για τα λεφτά; Κατά τα άλλα, θα σωθεί η Ελλάδα.

Κλείνοντας, κύριε Πρόεδρε, με πολλή αγάπη, ταπεινά -ποιος είμαι εγώ άλλωστε που θα μπορέσω να το κάνω αυτό- απευθυνόμαστε στους Έλληνες και τους λέμε το εξής. Βλέπετε την κατάσταση και τι επικρατεί μέσα στη Βουλή. Να είστε πάρα πολύ προσεκτικοί την επόμενη φορά τι ψηφίζετε. Μην παρασύρεστε από οτιδήποτε. Να σκέφτεστε σοβαρά και να συνδέετε το μέλλον σας με πολιτικούς Αρχηγούς είτε κόμματα είτε παρατάξεις, όποιοι πιστεύετε εσείς ότι μπορούν αυτοί οι άνθρωποι να σας σώσουν. Θα πρέπει να είστε πάρα πάρα πολύ προσεκτικοί. Βλέπετε τα αποτελέσματα όταν δεν είστε προσεκτικοί.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα ένας μαθήτριες και μαθητές και τέσσερις συνοδοί εκπαιδευτικοί από το 8ο Δημοτικό Σχολείο Χαϊδαρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κύριε Πρόεδρε, όπως είχαμε δηλώσει και στην Επιτροπή Δεοντολογίας, συμφωνούμε με την αναστολή της κρατικής χρηματοδότησης και ενίσχυσης στο κόμμα των Σπαρτιατών γιατί πρωτίστως, αυτό είναι το σημαντικό για μας, θεωρούμε ότι χρήματα του ελληνικού λαού δεν θα πρέπει να κατευθύνονται, δεν θα πρέπει να πηγαίνουν σε κόμματα και μορφώματα που χύνουν το ρατσιστικό και φασιστικό δηλητήριο και λειτουργούν ως αχυράνθρωποι καταδικασμένων για συμμετοχή σε εγκληματική, ναζιστική οργάνωση.

Βεβαίως, θεωρούμε επίσης ότι συντρέχουν οι προϋποθέσεις του νόμου και συγκεκριμένα του άρθρο 66, παρά το γεγονός ότι εμείς είχαμε σοβαρές ενστάσεις και διαφωνίες με τη συγκεκριμένη τροπολογία που έφερε προς ψήφιση η Κυβέρνηση στη Βουλή και θα αναφερθώ και παρακάτω σε αυτούς τους λόγους.

Θεωρούμε ότι είναι προφανείς και ότι είναι αποδεδειγμένες οι σχέσεις του κόμματος των Σπαρτιατών με τον καταδικασμένο ναζιστή εγκληματία Κασιδιάρη. Άλλωστε, τις πρώτες ημέρες, στην αρχή τουλάχιστον, που εμφανίστηκε αυτό το μόρφωμα των Σπαρτιατών, αυτές τις σχέσεις τις διαφήμιζε και τις διατυμπάνιζε και ο ίδιος ο Πρόεδρος του συγκεκριμένου κόμματος. Έλεγε ότι «ο Κασιδιάρης ήταν η κηροζίνη», ότι «ο Κασιδιάρης ήταν το καύσιμο», «ευχαριστούμε τον Κασιδιάρη», «λευτεριά στον Κασιδιάρη» και πάει λέγοντας.

Όταν για όλα αυτά τα ζητήματα, όπως και για τις δηλώσεις σε σχέση με Βουλευτές του ότι καθοδηγούνται από εξωθεσμικά κέντρα, ρωτήθηκε ο κ. Στίγκας στην Επιτροπή Δεοντολογίας, οι απαντήσεις του ήταν άλλα λόγια. Έφτασε στο σημείο να πει ότι δήθεν ο Κασιδιάρης επειδή στεναχωρήθηκε που κόπηκε το κόμμα του γι’ αυτό τον λόγο στήριξε τους Σπαρτιάτες, ήταν τυχαία αυτή η στήριξη και θα μπορούσε κάλλιστα να στηρίξει οποιοδήποτε άλλο κόμμα, αναφερόμενος και συγκεκριμένα στο ΚΚΕ. Όταν είναι γνωστό ότι ένα από τα αδικήματα σε βάρος της εγκληματικής ναζιστικής Χρυσής Αυγής ήταν η δολοφονική επίθεση σε βάρος συνδικαλιστών μελών του ΚΚΕ.

Τι είναι αυτό; Είναι θρασυδειλία, είναι προβοκάτσια και είναι γελοιότητα ταυτόχρονα και τα τρία μαζί, βεβαίως μέσα σε ένα γενικότερο πλαίσιο όπου η ιστορία ξαναγράφεται, αναθεωρείται, όπου βλέπουμε την Ευρωπαϊκή Ένωση να κάνει κυρίαρχη ιδεολογία της τη θεωρία των δύο άκρων και την εξίσωση -την ανιστόρητη- φασισμού-κομμουνισμού, όπως επίσης βλέπουμε συνομιλίες μεταξύ εκπροσώπου του ακροδεξιού IFD της Γερμανίας και του ζάμπλουτου πρωτοπαλίκαρου του Τραμπ, του Μασκ, να λένε ότι ο Χίτλερ ήταν ένας κομμουνιστής. Για ποιους αναφερόμαστε; Αναφερόμαστε για αυτούς που έχουν αναγορεύσει σε νούμερο ένα παράγοντα της Συρίας τον Ερντογάν. Αυτά όλα αναπαράγουν τα εγχώρια κακέκτυπα της ακροδεξιάς του φασισμού και στην Ελλάδα, αποδεικνύοντας ότι είναι βαθιά κομμάτι του συστήματος.

Θέλω να θυμίσω, γιατί το θεωρούμε σημαντικό, ότι εμείς ψηφίσαμε, κύριε Υπουργέ, ΠΑΡΩΝ στην τροπολογία που φέρατε. Την ίδια στάση είχαμε κρατήσει και το 2013 με μια παρόμοια τροπολογία για την οικονομική χρηματοδότηση της Χρυσής Αυγής. Για ποιον λόγο; Πρώτον, γιατί αναφορές και στις δύο ρυθμίσεις δεν μένανε μόνο στο 187 του Ποινικού Κώδικα την εγκληματική οργάνωση, αλλά αναφέρονταν και στο άρθρο 187α του Ποινικού Κώδικα που είναι ο γνωστός τρομονόμος και ο οποίος φωτογραφίζει τη δράση του εργατικού λαϊκού κινήματος και δεύτερον, γιατί στην τροπολογία της Κυβέρνησης υπήρχαν ευρύτατες διατυπώσεις, μάλιστα με την απάλειψη ότι η εγκληματική δράση θα πρέπει να γίνεται εξ ονόματος ή για λογαριασμό κόμματος, στην ουσία αντικειμενοποιώντας την ευθύνη στο κόμμα -αυτό ήταν, κύριε Υπουργέ-, οδηγώντας σε πολύ επικίνδυνους δρόμους. Αυτός ήταν ο λόγος που και το 2013 και τώρα ψηφίσαμε ΠΑΡΩΝ στις αντίστοιχες νομοθετικές ρυθμίσεις.

Βεβαίως αυτό που σε κάθε περίπτωση λέμε είναι ότι ο φασισμός, το φασιστικό φαινόμενο, δεν αντιμετωπίζεται με διοικητικούς νόμους, με διοικητικά μέτρα κ.λπ..

(Στο σημείο αυτό εισέρχεται στην Αίθουσα ο Πρόεδρος της Βουλής κ. Κωνσταντίνος Τασούλας)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΙΩΑΝΝΗΣ ΓΚΙΟΚΑΣ:** Ούτε αντιμετωπίζεται με έναν ψευδεπίγραφο αντιφασισμό, αποκομμένο από το σύστημα και τα συμφέροντα. Αντιμετωπίζεται από τους ίδιους τους εργαζόμενους, τον λαό και το κίνημα της, για να απομονωθούν αυτές οι ιδέες και αυτές οι πρακτικές και να υπάρχει σύγκρουση με ένα σύστημα που γεννά, θρέφει και αναπαράγει τον φασισμό.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κύριε Πρόεδρε, κύριε Τασούλα, θα μου επιτρέψετε να σας εκφράσω και εγώ τα συγχαρητήριά μου και να σας καλέσω στο Βήμα για δύο λεπτά.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ζητώ συγγνώμη για τη σύντομη διακοπή. Θα κάνω χρήση της δυνατότητας που έχει ο Πρόεδρος της Βουλής να λαμβάνει τον λόγο όποτε το ζητήσει. Δεν έκανα κατάχρηση αυτού του δικαιώματος όλα αυτά τα χρόνια άλλωστε!

Ήθελα τη δήλωση που πρέπει να κάνω μετά την ανακοίνωση της υποψηφιότητάς μου από τον Πρωθυπουργό και Πρόεδρο της Νέας Δημοκρατίας να μην την κάνω ούτε στις κάμερες, ούτε γραπτώς, ούτε στο Facebook. Ήθελα να το κάνω εδώ μέσα όπου βρίσκομαι τα τελευταία είκοσι έξι χρόνια χάρη στην ψήφο του γιαννιώτικου λαού.

Η πρόταση του Προέδρου της Νέας Δημοκρατίας και Πρωθυπουργού κ. Κυριάκου Μητσοτάκη για το αξίωμα του Προέδρου της Δημοκρατίας αποτελεί για μένα μια κορυφαία τιμή, όσο και ευθύνη. Καθώς έχουμε ήδη μπει σε επίμονα ταραγμένους και αβέβαιους καιρούς -το βλέπουμε αυτό και κοντά μας και ευρύτερα στον κόσμο-, η διαφύλαξη της εθνικής μας ενότητας και η αρμονική λειτουργία των εξουσιών της πολιτείας γίνονται ακόμη πιο πολύτιμες προϋποθέσεις για τη σταθερότητα και για την προκοπή της χώρας.

Και αυτές ακριβώς οι προϋποθέσεις, η ενότητα και η αρμονική λειτουργία των θεσμών ανάγονται κυρίως στην αποστολή που το Σύνταγμα αναθέτει στον Πρόεδρο της Δημοκρατίας. Γι’ αυτό και ο όρκος που δίδει εδώ, στο εθνικό Κοινοβούλιο, περιλαμβάνει και αυτά, αλλά και την υπεράσπιση της εθνικής μας κυριαρχίας και των δικαιωμάτων των Ελλήνων.

Τώρα, όμως, τον λόγο έχει η Εθνική Αντιπροσωπεία, εσείς. Γι’ αυτό και ως Πρόεδρος της Βουλής θέτω άμεσα σε κίνηση τις προβλεπόμενες διαδικασίες εκλογής του Προέδρου της Δημοκρατίας, με πρώτη ημερομηνία ονομαστικής ψηφοφορίας το Σάββατο 25 Ιανουαρίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος θα ζητηθεί επί της ειδικής ημερήσιας διάταξης; Ξέρω ότι έχετε ζητήσει να μιλήσετε στη συνέχεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο, όμως, τώρα.

**ΠΡΟΕΔΡΕΥΩΝ (Γεώργιος Γεωργαντάς):** Παρέμβαση δεν επιτρέπεται σε αυτή τη συνεδρίαση. Αν θέλετε την ομιλία σας, μπορείτε να την κάνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφού έκανε ο Πρόεδρος της Βουλής παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Ναι, ο Πρόεδρος της Βουλής δικαιούται να κάνει παρέμβαση και την έκανε. Εσείς δικαιούστε να κάνετε ομιλία σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με ποια διάταξη εδικαιούτο παρέμβαση και εμείς δεν δικαιούμαστε; Μπορώ να έχω για ένα λεπτό τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Μπορείτε να έχετε για δύο λεπτά τον λόγο. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Θα ήθελα να καταγραφεί στα Πρακτικά ότι αυτό το οποίο συμβαίνει είναι για τη δημοκρατία πρωτοφανές. Εάν ο Μεσαίωνας έχει αφήσει το αποτύπωμα «το κράτος είμαι εγώ», «l’ etat c’ est moi», αυτό το οποίο καταγράφεται σήμερα στην πολιτική πραγματικότητα και στη Βουλή είναι αδιανόητο.

Ο Πρωθυπουργός ορίζει τον εκπορευόμενο εκ της Νέας Δημοκρατίας Πρόεδρο της Βουλής ως προτεινόμενο Πρόεδρο της Δημοκρατίας και ο προτεινόμενος Πρόεδρος της Δημοκρατίας που είναι και Πρόεδρος της Βουλής ανεβαίνει στο Βήμα και ορίζει μονομερώς για τον εαυτό του ημερομηνία πρώτης εκλογής, χωρίς να συγκαλέσει τα όργανα της Βουλής, χωρίς να συγκληθεί η Διάσκεψη των Προέδρων, χωρίς καμμία δημοκρατική διαδικασία. Είναι βεβαίως ο ίδιος Πρόεδρος της Βουλής που έδωσε ειδικό προνόμιο στους Σπαρτιάτες, για τους οποίους συζητάμε, να έχουν διπλή εκπροσώπηση ως δήθεν Ανεξάρτητοι στη Διάσκεψη των Προέδρων και είναι ο ίδιος Πρόεδρος της Βουλής, ο οποίος σε όλη αυτή τη διάρκεια διαπραγματεύεται με τους Σπαρτιάτες ως δήθεν Ανεξάρτητους για να αλλάξουν οι ανεξάρτητες αρχές και να τις ορίζει και αυτές η Νέα Δημοκρατία.

Είναι πραγματικά για την Πλεύση Ελευθερίας μια δικαίωση το γεγονός ότι δεν ψήφισε τον κ. Τασούλα ως Πρόεδρο της Βουλής, επιφυλασσόμενη στην έναρξη αυτής της διαδικασίας, έναν Πρόεδρο ο όποιος δεν βρήκε τον χρόνο να φροντίσει να υπάρξει νοηματική διερμηνεία για τις συνεδριάσεις της Βουλής, αν και του το ζήτησα από την πρώτη μέρα, έναν Πρόεδρο της Βουλής που εφάρμοσε ακραία σεξιστικές και αγρίως κομματικές διαδικασίες.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε τα δύο λεπτά που σας έδωσα. Παρακαλώ, κυρία Πρόεδρε, έχετε την ομιλία σας μετά. Παρακαλώ, κυρία Πρόεδρε, ολοκληρώσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία δημοκρατία!

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώσατε, κυρία Πρόεδρε, ολοκληρώσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία δημοκρατία! Πολύ ωραία δημοκρατία!

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, εγώ ως απλός Βουλευτής του Κοινοβουλίου τίποτε μεμπτό ούτε σε σχέση με τον Κανονισμό ούτε σε σχέση με την ηθική τάξη είδα σήμερα. Όποιοι το είδαν, ας το βλέπουν μόνοι τους.

Συνεχίζουμε τη συνεδρίαση. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Γαβρήλος.

Παρακαλώ, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Μετά τη σύντομη παρέμβαση και του Προέδρου της Βουλής, να ευχηθώ ο κάθε υποψήφιος από αυτούς που θα προταθούν από τις πολιτικές δυνάμεις της χώρας να μπορέσει με την εκλογή του να εκφράσει την εθνική ενότητα και ομοψυχία και ασφαλώς να διασφαλίσει την ελεύθερη λειτουργία του δημοκρατικού πολιτεύματος, που είναι και το θέμα που μας απασχολεί σήμερα.

Εμείς, από την πλευρά του ΣΥΡΙΖΑ ελπίζουμε ότι θα είναι η τελευταία φορά που θα μας απασχολήσει ένα τέτοιο θέμα που έχει να κάνει με την ελεύθερη λειτουργία του πολιτεύματος. Δεν είμαστε σίγουροι βέβαια ότι συμβεί αυτό, διότι βλέπουμε ότι με ευθύνη της Κυβέρνησης της Νέας Δημοκρατίας δεν λαμβάνονται ούτε εκείνες οι πολιτικές πρωτοβουλίες, αλλά ούτε θωρακίζεται και νομικά το δημοκρατικό μας πολίτευμα απέναντι σε αυτά τα ακραία φαινόμενα, κυρίως όπως τα έχουμε κατονομάσει εμείς φασιστικά και νεοναζιστικά.

Ήσασταν πολύ φοβικοί και χαϊδέψατε αυτιά και το 2023, κύριοι συνάδελφοι της Πλειοψηφίας, όταν συζητούσαμε εδώ για τον αποκλεισμό της Χρυσής Αυγής. Δεν είχατε το θάρρος να κατονομάζετε το μόρφωμα όπως παρουσιάστηκε στο ελληνικό πολιτικό σύστημα ως νεοναζιστικό, ως φασιστικό και πλέον αυτεπαγγέλτως η ελληνική δικαιοσύνη να μπορεί να λαμβάνει μέτρα και να παίρνει αποφάσεις και να μη χρειάζεται σήμερα η Βουλή ή κάθε φορά που θα προκύπτουν τέτοια ζητήματα να κινείται οριακά και στα ζητήματα συνταγματικότητας, αλλά και στην ουσία και στη νομική βάση των θεμάτων που εξετάζουμε.

Έτσι, σήμερα ερχόμαστε να επικαλεστούμε το ζήτημα της πραγματικής ηγεσίας, όπως θεσπίστηκε με το άρθρο 66 του ν.5166/2024 και βέβαια στον εκλογικό νόμο, σε σχέση με την αναστολή της χρηματοδότησης του κόμματος των Σπαρτιατών.

Γνωρίζετε πολύ καλά ότι στο άρθρο 29 παράγραφος 1 του Συντάγματος ορίζεται η ίδρυση των πολιτικών κομμάτων να είναι ελεύθερη. Αυτό το άρθρο δεν μιλά για την απαγόρευση δημιουργίας κομμάτων. Έρχεται όμως, ο εκλογικός νόμος να διαπιστώσει αν αυτό το κόμμα οφείλει και εξυπηρετεί την ελεύθερη λειτουργία του δημοκρατικού πολιτεύματος. Έτσι λοιπόν, ερχόμαστε σήμερα με βάση το άρθρο 83α του Κανονισμού της Βουλής, αλλά και τα άρθρα 187 και 187α του Ποινικού Κώδικα να ανατρέξουμε στην καταδίκη ενός φυσικού προσώπου, που παρουσιάζεται σήμερα μετά την απόφαση του Α1 Τμήματος του Αρείου Πάγου ως ο πραγματικός επικεφαλής του κόμματος Σπαρτιάτες.

Και ξέρετε, κύριοι συνάδελφοι της Πλειοψηφίας, δεν θα είχε κινηθεί η δικαστική διαδικασία εάν δεν υπήρχε η ομολογία του κ. Στίγκα, ο οποίος φέρεται στη Βουλή ως επικεφαλής του κόμματος των Σπαρτιατών αν τον Αύγουστο του 2023, κάτω από την πίεση των Βουλευτών του και ασφαλώς του πραγματικού επικεφαλής κ. Κασιδιάρη, δεν υπήρξε αυτή η πίεση και η ομολογία, προκειμένου να ξεκινήσει και η δικαστική διαδικασία για να φτάσουμε σ’ αυτή την απόφαση, την 1/2024, του Αρείου Πάγου περί αποκλεισμού του κόμματος Σπαρτιάτες από τις ευρωεκλογές. Δεν θα έχει κινηθεί καμμία διαδικασία και είναι δική σας η ευθύνη, η ευθύνη της πλειοψηφίας της Νέας Δημοκρατίας, γιατί χαϊδεύετε αυτιά τόσα χρόνια. Σε αυτό το ακροδεξιό ακροατήριο που απευθύνεστε και εσείς δεν λαμβάνετε καμμία μέριμνα προκειμένου να αντιμετωπιστεί στην πηγή το πρόβλημα που υπάρχει.

Χαρακτηριστικά και μετά την ψήφιση του προϋπολογισμού κάποιοι συνάδελφοί μας από την Πλειοψηφία πανηγύριζαν που λάβατε και τις ψήφους τριών, τεσσάρων πρώην μελών της Κοινοβουλευτικής Ομάδας του κόμματος Σπαρτιατών. Αλλά πολύ περισσότερο ασφαλώς έχετε υιοθετήσει και την ατζέντα τέτοιων ακραίων, λαϊκίστικών, ακροδεξιών φωνών και στο μεταναστευτικό και στην woke ατζέντα που επικαλείστε και σε άλλα ταυτοτικά ζητήματα.

Και έρχεστε σήμερα βέβαια, όταν βλέπετε ότι εκλογικά κινδυνεύετε από ένα νέο μόρφωμα που παρουσιάζεται στην πολιτική σκηνή του τόπου, με τέτοια ακραία ατζέντα και λόγο, να ανασκουμπώνεστε βλέποντας ότι υπάρχει πραγματικό πρόβλημα. Δεν γίνεται να υπολογίζουμε με βάση τους εκλογικούς σχεδιασμούς μας κάθε φορά. Θα έπρεπε η Βουλή να είχε αντιμετωπίσει το θέμα από το 2023 σύμφωνα και με τις προτάσεις του ΣΥΡΙΖΑ - Προοδευτική Συμμαχία και τις τέσσερις ενστάσεις που είχαμε βάλει στη συζήτηση που είχε γίνει για το κόμμα Χρυσή Αυγή.

Ωστόσο, καλείται σήμερα η Ολομέλεια να αποφασίσει για την αναστολή της κρατικής χρηματοδότησης του κόμματος Σπαρτιάτες. Είναι μονόδρομος για τη Βουλή μετά τη διάταξη που πέρασε τον Δεκέμβριο το εθνικό μας Κοινοβούλιο με το άρθρο 66 του ν.5166/2024, όπου προβλέπεται η αναστολή της χρηματοδότησης του κόμματος μέχρι να υπάρξει αθωωτική απόφαση από τη δικαιοσύνη.

Ουσιαστικά μιλάμε για ένα διοικητικό μέτρο, που έρχεται μετά και το σκεπτικό της απόφασης του Αρείου Πάγου. Ο Άρειος Πάγος πλέον, μετά την ομολογία του κ. Στίγκα και με πολλά άλλα στοιχεία -με δηλώσεις του κ. Κασιδιάρη στις εκλογές του 2023, αλλά και του ίδιου του κ. Στίγκα που ευχαριστούσε αυτόν που ουσιαστικά, πραγματικά διοικούσε το κόμμα, τον πραγματικό επικεφαλής του κόμματος κ. Κασιδιάρη-, αποφάνθη ότι πραγματικός αρχηγός του κόμματος αυτού είναι ο καταδικασμένος για τα άρθρα 187 και 187α του Ποινικού Κώδικα κ. Κασιδιάρης και όχι ο κ. Στίγκας ή κάποιος άλλος.

Συνεπώς, η ελληνική Βουλή θα πρέπει να αποφασίσει την αναστολή της χρηματοδότησης αυτού του κόμματος. Ξαναλέω πως είναι ένα διοικητικό μέτρο ανεξάρτητα τι θα αποφασίσει η δικαιοσύνη αργότερα.

Κύριε Υπουργέ, που μόλις αποχωρήσατε και κύριοι της Πλειοψηφίας, ακόμη και σε αυτή τη διάταξη που φέρατε καθυστερημένα τον Δεκέμβρη του 2024 και μετά την απόφαση αυτή του Αρείου Πάγου, φαίνεται πόσο φοβικοί είστε ή αν θέλετε πόσο συνεχίζετε να χαϊδεύετε αυτιά αυτού του ακροδεξιού ακροατηρίου, θεωρώντας ότι μπορείτε να το εκμεταλλευτείτε εκλογικά.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε.

**ΓΕΩΡΓΙΟΣ ΓΑΒΡΗΛΟΣ:** Σταματήστε να πολιτεύεστε με αυτό τον τρόπο κοντόφθαλμα και κοιτάξτε το πρόβλημα που φουντώνει σε όλο τον πλανήτη, σε όλη την Ευρώπη και έχει έρθει πλέον και στη χώρα μας και θα πρέπει να πάρουμε πολιτικές πρωτοβουλίες, προκειμένου να απομονώσουμε αυτές τις ακραίες διχαστικές φωνές, που δεν εξυπηρετούν την ελεύθερη λειτουργία του δημοκρατικού πολιτεύματος.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δουδωνής.

Παρακαλώ, κύριε συνάδελφε.

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, επιτρέψτε μου, γιατί δεν γίνεται να μην σχολιάσω την παρουσία στη Βουλή περιοδευόντων Βουλευτών, κλακαδόρων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο!

**ΠΑΝΑΓΙΩΤΗΣ ΔΟΥΔΩΝΗΣ:** …υποψηφίου Προέδρου της Δημοκρατίας και ταυτοχρόνως Προέδρου της Βουλής, που απευθύνεται προς το Κοινοβούλιο με το κοινό του κατά καταστρατήγησης οποιασδήποτε έννοιας σεβασμού των θεσμών και μάλιστα, εν μέσω αυτής της συζήτησης για την οποία ο κύριος Πρόεδρος κ. Τασούλας έχει πολύ σοβαρές ευθύνες, γιατί δύο χρόνια δεν πάρθηκε καμμία απόφαση της Βουλής και εξακολουθούν να δίδονται τα χρήματα στους Σπαρτιάτες, αλλά και μια συζήτηση εν γένει για την ακροδεξιά, με την οποία κατά αντισυνταγματικό τρόπο και κατά δημιουργική αριθμητική, ο κ. Τασούλας διεξήγαγε κοινοβουλευτικό πραξικόπημα, με τον οποίο στη Διάσκεψη των Προέδρων εφευρέθηκαν 3/5 μαζί με την ακροδεξιά για να διοριστούν το ΕΣΡ και η ΑΔΑΕ.

Ο κ. Τασούλας δεν είναι απλά ένας κομματικός Πρόεδρος της Δημοκρατίας, είναι ένας μικροκομματικός Πρόεδρος της Νέας Δημοκρατίας. Κι αυτό νομίζω ότι φαίνεται και από την απεύθυνση του Πρωθυπουργού που θυμίζει, έτσι όπως τα είπε, έναν παλιό Πρωθυπουργό του 19ου αιώνα, τον Δημήτριο Βούλγαρη, ο οποίος κάθε φορά που του έλεγαν «Γιατί φέρεσαι έτσι στους θεσμούς», απαντούσε στα αρβανίτικα «άστε ντούε», δηλαδή «έτσι θέλω». Με «άστε ντούε», λοιπόν, δεν θα πάει μπροστά η δημοκρατία.

Και επισημαίνουμε την πλήρη απουσία πια, μετά από τα κοινοβουλευτικά πραξικοπήματα μαζί με την ακροδεξιά και τον κ. Βελόπουλο, μετά από τον τρόπο που φέρεται στις ανεξάρτητες αρχές η Κυβέρνηση της Νέας Δημοκρατίας, μετά και από τώρα, από αυτή τη μικροκομματική επιλογή επισημαίνουμε την πλήρη απουσία θεσμικών αντιβάρων που ως δημοκρατική παράταξη οφείλουμε σ’ αυτή την απουσία να απαντήσουμε και να απαντήσουμε με τον πλέον δυναμικό τρόπο.

Έρχομαι τώρα στα της σημερινής συζήτησης. Είναι μια απλή αναστολή χρηματοδότησης που έτσι αποφασίστηκε μια ωραία πρωία; Όχι, είναι μια περίπτωση πικρής δικαίωσης του ΠΑΣΟΚ, το οποίο εδώ και ενάμιση χρόνο φωνάζει, και ούτε ο κ. Τασούλας, ούτε η Κυβέρνηση της Νέας Δημοκρατίας άκουγε, για το ότι διασπαθίζονται τα χρήματα του ελληνικού λαού. Είναι μια ίδια περίπτωση με όλες τις περιπτώσεις διασπάθισης χρημάτων του ελληνικού λαού που έχουμε εντοπίσει, από το ζήτημα των ιδιωτικών ασφαλίστρων, από τις τράπεζες, από την έκθεση του Ελεγκτικού Συνεδρίου για το πού πηγαίνουν τα χρήματα του Ταμείου Ανάκαμψης.

Σας υπενθυμίζω ότι στις 11 Σεπτεμβρίου 2023 καταθέσαμε, κύριε Πρόεδρε, τροπολογία με την οποία θα αναστέλλετο η χρηματοδότηση των Σπαρτιατών επισημαίνοντας τον κίνδυνο τα χρήματα του ελληνικού λαού να πάνε εκεί. Στις 13 Σεπτεμβρίου 2023, από το Βήμα της Βουλής, είχα πει ότι εάν δεν υιοθετήσει η κυβερνητική πλειοψηφία την τροπολογία μας, τα χρήματα του ελληνικού λαού θα γίνουν άθυρμα στα χέρια καταδικασμένων εγκληματιών. Η Κυβέρνηση δεν με άκουσε, δεν μας άκουσε. Με άκουσαν, όμως, οι Σπαρτιάτες γι’ αυτό και έχω το «παράσημο» της μηνύσεως για συκοφαντική δυσφήμηση εναντίον μου από αυτούς.

Συνεχίζω, στις 24 Απριλίου 2024 βγαίνει η απόφαση του Αρείου Πάγου που λέει ότι οι Σπαρτιάτες έχουν ως πραγματικό Αρχηγό τον Ηλία Κασιδιάρη, καταδικασμένο εγκληματία. Απόφαση του Α1΄ Τμήματος του Αρείου Πάγου. Πάλι δεν απασχολεί την Κυβέρνηση αυτό, κύριε Πρόεδρε, κι έτσι τρεις φορές μετά από την απόφαση του Αρείου Πάγου δίνεται στους Σπαρτιάτες από το ελληνικό δημόσιο, από τα χρήματα του ελληνικού λαού, ένα εκατομμύριο ογδόντα χιλιάδες ευρώ. Ξαναλέω, τρεις φορές.

Όταν δε αντιδρούμε και κάνω ερώτηση στις 16 Οκτωβρίου 2024 και την επόμενη μέρα καταθέτουμε, μάλιστα, και τροπολογία στις 17 Οκτωβρίου 2024, έρχεται η Κυβέρνηση να απαξιώσει ξανά την πρόταση αυτή. Και προ του κινδύνου να γίνει απολύτως αντιληπτό το τι συμβαίνει, το πώς κατασπαταλώνται τα χρήματα του ελληνικού λαού έρχεται τελευταία στιγμή και με το κλείσιμο της χρονιάς να καταθέσει την τροπολογία με την οποία φτάνουμε στη σημερινή διαδικασία.

Ποια είναι η διαφορά; Η διαφορά είναι ότι εάν είχε εισακουστεί το ΠΑΣΟΚ 995.000 ευρώ, ένα εκατομμύριο του ελληνικού λαού, δεν θα είχαν δοθεί στους καταδικασμένους εγκληματίες και τους αχυρανθρώπους τους. Και τα λέω αυτά με πλήρη επίγνωση του τι λέω.

Και λένε από τη Νέα Δημοκρατία: Θα πάρουμε πίσω τα χρήματα της εκλογικής χρηματοδότησης. Πόσα είναι αυτά; Επί συνόλου 1.080.000, τις 80.000. Το υπόλοιπο ένα εκατομμύριο χάθηκε για πάντα και χάθηκε με ευθύνη της κυβερνητικής πλειοψηφίας, της Κυβέρνησης, που αγνόησε την τροπολογία μας, και του Προέδρου της Βουλής και υποψηφίου Προέδρου της Δημοκρατίας ο οποίος αγνόησε τις επανειλημμένες εκκλήσεις μας και όποιος θεωρεί ανεπίγνωστα ότι σε τούτη εδώ τη συζήτηση είναι πολύ καλή ιδέα να παρέμβει για να παρουσιάσει τον εαυτό του ως υποψήφιο Πρόεδρο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Επισημαίνω ξανά, και επισημαίνουμε, την απουσία των θεσμικών αντιβάρων η οποία δεν συνδέεται με μια ευρωπαϊκή κανονικότητα, αλλά με μια βαθιά οπισθοδρόμηση πίσω στην εποχή του Δημητρίου Βούλγαρη και τον 19ο αιώνα.

Όσον αφορά τώρα στη μήνυση -και επιτρέψτε μου αυτή την αναφορά- που κατέθεσαν ο κ. Στίγκας και οι Σπαρτιάτες εις βάρος μου για συκοφαντική δυσφήμηση κατ’ εξακολούθηση θα ήθελα να πω τα εξής:

Πρώτον, έχω να επαναλάβω ότι τα χρήματα του ελληνικού λαού έγιναν άθυρμα στα χέρια καταδικασμένων εγκληματιών, τη φράση δηλαδή για την οποία, μεταξύ άλλων, με μήνυσε.

Δεύτερον, έχω να πω ότι ως συνταγματολόγος και ως Βουλευτής του ΠΑΣΟΚ νιώθω πολύ μεγάλη τιμή γι’ αυτή τη μήνυση και δεν περίμενα τέτοια τιμή σε ενάμιση χρόνο κοινοβουλευτικής θητείας.

Τρίτον, έχω να πω ότι αυτονοήτως αν νομίζουν ότι διά του φόβου ενδεχομένως ότι θα κερδίσουν, κάνουν λάθος, διότι δεν τους φοβούμαι και ζητώ σε κάθε τόνο την άρση της ασυλίας μου, γιατί θα τους αντιμετωπίσω στα δικαστήρια και όχι μόνο στα ποινικά δικαστήρια, θα είμαι κι εκεί στις 12 Φλεβάρη όταν το Ανώτατο Ειδικό Δικαστήριο θα συζητά την υπόθεσή τους.

Και κάτι ακόμα, αργά και με κυβερνητικές ευθύνες το πολιτικό σύστημα αναλαμβάνει σιγά-σιγά τις ευθύνες του και βγαίνει από αυτή την υπνοβασία, αυτή τη δόλια υπνοβασία στην οποία ήταν τόσο καιρό. Νομίζω ότι και η δικαιοσύνη ήρθε η ώρα να μην πάει στη λογική της αρνησιδικίας, αλλά να λάβει τις αποφάσεις της για την προστασία της δημοκρατίας και του πολιτεύματος.

Δεν θα υποδείξουμε εμείς, κύριε Πρόεδρε, στη δικαιοσύνη τι θα αποφασίσει, αλλά αρνησιδικία δεν νοείται και κάθε πολιτειακός θεσμός, ιδίως σ’ αυτή την κρίσιμη ώρα της απουσίας των θεσμικών αντιβάρων οφείλει να πάρει τις ευθύνες του.

Νομίζω, λοιπόν, ότι αυτή η δικαίωση, η δικαίωση του ΠΑΣΟΚ, είναι μια πικρή δικαίωση γιατί από τα κρατικά ταμεία λείπει ένα εκατομμύριο που πήγε στα χέρια των Σπαρτιατών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννέα μαθήτριες και μαθητές και δύο συνοδοί καθηγητές από το 2ο Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Η διαδικασία έχει ως εξής. Θα πάρει τον λόγο ο κ. Πλεύρης τώρα. Αμέσως μετά ο Κοινοβουλευτικός Εκπρόσωπος του κόμματος των Σπαρτιατών, η κ. Κωνσταντοπούλου και ο κ. Στίγκας.

Κύριε Πλεύρη, έχετε τον λόγο.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Κύριε Πρόεδρε, θέλω πρώτα απ’ όλα να ξεκινήσω δίνοντας συγχαρητήρια στον Πρόεδρο της Βουλής κ. Τασούλα για την πρόταση η οποία έχει γίνει να είναι ο επόμενος Πρόεδρος της Δημοκρατίας. Πρόκειται για έναν πολιτικό με ήθος, με μεγάλη πολιτική διαδρομή, που είναι βέβαιο ότι θα τιμήσει τον θεσμό.

Μάλιστα, επειδή ειπώθηκε, κύριε Πρόεδρε, ακριβώς το ήθος του αποδεικνύει ότι επέλεξε η δήλωση, η οποία θα κάνει και προς το Σώμα που θα τον εκλέξει, αλλά και προς τους Έλληνες πολίτες, να γίνει από το Βήμα της Βουλής που υπηρέτησε όλα αυτά τα χρόνια ως Βουλευτής. Και αντί αυτό τουλάχιστον να τύχει σεβασμού και αναγνώρισης, έτυχε ουσιαστικά της πιο έντονης κριτικής.

Ακούγοντας τον Κοινοβουλευτικό Εκπρόσωπο του ΠΑΣΟΚ αισθανόμουν ότι μιλούσε η Πρόεδρος της Πλεύσης Ελευθερίας κ. Ζωή Κωνσταντοπούλου.

(Χειροκροτήματα από την πτέρυγα της Νέας Δημοκρατίας)

Η επίθεση που γίνεται στον Πρόεδρο της Βουλής τη στιγμή που απλά ανέβηκε πάνω να ευχαριστήσει, όπως ήταν το απολύτως λογικό, από το Βήμα το οποίο έχει υπηρετήσει περίμενα ότι στο επίπεδο του πολιτικού πολιτισμού η όποια τυχόν διαφωνία υπήρχε θα εκφραζόταν σ’ ένα πλαίσιο πολιτικής αντιπαράθεσης και όχι σ’ ένα πλαίσιο να κρίνουμε τον άνθρωπο τη στιγμή που τοποθετείται, αφού έχει προταθεί για το ανώτατο αξίωμα.

Συνεπώς, εγώ δεν θα μπω παραπάνω στη μικρότητα που αναπτύχθηκε και στον πανικό, που ενδεχομένως υπεδείχθη από τον εκπρόσωπο του ΠΑΣΟΚ, πιθανόν, επειδή έχει πιεστεί το ΠΑΣΟΚ στο ότι ο ΣΥΡΙΖΑ τον έχει στρέψει σε μια λογική έχοντας κάνει πρώτο πρόταση για την Προεδρία της Δημοκρατίας και κατηγορώντας.

Οπωσδήποτε, όμως, θα σχολιάσω, κύριε Πρόεδρε, την εγωιστική προσέγγιση που δείχνει το κόμμα της Αξιωματικής Αντιπολίτευσης ότι για να μπορεί κάποιο πρόσωπο να είναι συναινετικό, πρέπει σώνει και καλά να προέρχεται από το ΠΑΣΟΚ. Αυτό το πράγμα, με συγχωρείτε, δείχνει μία τελείως εγωιστική προσέγγιση σε ένα κορυφαίο ζήτημα, το οποίο είναι ο θεσμός του Προέδρου της Δημοκρατίας.

Έρχομαι τώρα στη συζήτηση, η οποία γίνεται. Κύριε Πρόεδρε, η Νέα Δημοκρατία επέδειξε και σε αυτό το θέμα που συζητάμε τώρα την πλέον θεσμική θέση. Δεν μπήκε ποτέ σε αντιπαράθεση, όπως ειπώθηκε από τους Σπαρτιάτες, με διαδικασία φωτογραφικών διατάξεων. Οφείλω να σας πω ότι τέτοιες διατάξεις κατά καιρούς έχει προτείνει και ο ΣΥΡΙΖΑ και το ΠΑΣΟΚ και εκεί πέρα, πράγματι, άμα το πλαίσιο ήταν φωτογραφικών διατάξεων, θα υπήρχαν θέματα αντισυνταγματικότητας.

Η Νέα Δημοκρατία και η Κυβέρνηση με μια ιδιαιτέρως μεγάλη προσοχή όλο αυτό το διάστημα έχουν συνδέσει την οποιαδήποτε μη κάθοδο σε εκλογή ή αναστολή χρηματοδότησης όχι με πολιτικές θέσεις, αντιλήψεις και ιδέες, οπότε, εύλογα τότε θα έλεγε κάποιος ότι παρεμβαίνουμε στο αναφαίρετο δικαίωμα κάποιου να έχει αντιλήψεις, αλλά σε πραγματικά γεγονότα, τα οποία στηρίζονται σε στοιχεία.

Το γεγονός, λοιπόν, ότι συνδέθηκε το να μην μπορεί αρχικά ένα κόμμα να συμμετέχει σε εκλογές εάν έχει καταδικασμένο φυσικό ή στην ουσία Αρχηγό του που έχει καταδικαστεί για μια σειρά αδικήματα ή εν συνεχεία αναστέλλεται η χρηματοδότηση με τις ίδιες αυτές προϋποθέσεις, δείχνει ότι το θεσμικό αυτό θέμα η Κυβέρνηση το αντιμετώπισε με την ιδιαίτερη σοβαρότητα που του έπρεπε.

Και γι’ αυτόν τον λόγο τώρα οφείλω να πω στους Σπαρτιάτες, που εκφράζουν τη θέση ότι έρχεστε εδώ πέρα και ουσιαστικά εσείς από μόνοι σας παίρνετε αποφάσεις, οι όποιες αποφάσεις είναι αντισυνταγματικές, οφείλω να σας πω, κυρίες και κύριοι των Σπαρτιατών, ότι στην πραγματικότητα όλες αυτές οι διαδικασίες που συζητάμε δεν ξεκίνησαν από το Κοινοβούλιο. Ξεκίνησαν από έρευνα της δικαιοσύνης, την οποία την προκαλέσατε εσείς. Την προκαλέσατε με κατάθεση που δόθηκε από τον Πρόεδρο της Κοινοβουλευτικής Ομάδας. Δεν ήρθε κάποιος να υποβάλει μηνυτήρια αναφορά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Βγήκε απόφαση από δικαστήριο;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ:** Θα σας απαντήσω και σε αυτό.

Δεν ήρθε κάποιος να υποβάλει μηνυτήρια αναφορά. Κατέθεσε κάποια στοιχεία, μία κατάθεση ο Πρόεδρος της Κοινοβουλευτικής σας Ομάδας και εν συνεχεία ασκήθηκε μία ποινική δίωξη. Εύλογα, λέτε. Μα, η ποινική δίωξη δεν έχει οδηγήσει σε κάποια καταδίκη αυτή τη στιγμή που μιλάμε. Ορθόν. Όμως ο νόμος ο ίδιος, όπως έχει έρθει -και δεν συζητάμε τώρα τον νόμο- αναφέρεται στα στοιχεία.

Ζητάτε, λοιπόν, από την Εθνική Αντιπροσωπεία να παραγνωρίσει, να θεωρήσει ότι δεν υπάρχει μία απόφαση του Αρείου Πάγου, η οποία έχει συγκεκριμένο σκεπτικό κοντά στις ενενήντα σελίδες ότι δεν θα συμμετάσχετε στις εκλογές, διότι υποκρυπτόμενος Αρχηγός είναι ο Ηλίας Κασιδιάρης, που έχει καταδικαστεί πρωτόδικα για τα αδικήματα, τα οποία περιγράφονται; Πώς μπορεί, λοιπόν, το Κοινοβούλιο να αγνοήσει την ύπαρξη αυτής της απόφασης του Αρείου Πάγου;

Και προφανέστατα -γιατί και αυτό πρέπει να ειπωθεί από αυτό εδώ το Βήμα- η διαδικασία σε αυτό το οποίο λέτε είναι μια δυναμική διαδικασία. Ο νόμος -και φαντάζομαι ότι θα αναφερθεί και ο Υπουργός- προβλέπει αναστολή χρηματοδότησης. Το στοιχείο που υπάρχει αυτή τη στιγμή είναι η απόφαση του Αρείου Πάγου και ότι υπάρχει μία ποινική δίωξη. Εάν αυτά στην πορεία ανατραπούν με οποιονδήποτε τρόπο, δηλαδή, πάλι μέσω της δικαστικής οδού, τότε τίθεται θέμα εάν θα σταματήσει το μέτρο κοινοβουλευτικού ελέγχου, σύμφωνα με το πλαίσιο αυτό της αναστολής χρηματοδότησης.

Συνεπώς, εσείς οι ίδιοι θα έπρεπε να αναζητήσετε τη γρήγορη εκδίκαση των υποθέσεων εάν πιστεύετε ότι είστε αθώοι, προκειμένου να υπάρχει μία αθωωτική κρίση που θα ανατρέπει μία προηγούμενη κρίση που έχει υπάρξει.

Αυτή τη στιγμή όμως, κύριε Πρόεδρε, είναι ξεκάθαρο ότι η εθνική αντιπροσωπεία δεν μπορεί να παραγνωρίσει ότι το συγκεκριμένο κόμμα έχει κριθεί με ιδιαίτερο σκεπτικό από τον Άρειο Πάγο ότι εμπίπτει ακριβώς στις διατάξεις που έχουν οριστεί να μη συμμετέχει σε εκλογές και παράλληλα να μην μπορεί να λαμβάνει τη χρηματοδότηση.

Συνεπώς, δεν υπάρχει καμμία προσωπική ή πολιτική επίθεση από την Κυβέρνηση ή από την κοινοβουλευτική πλειοψηφία. Αντιθέτως, είναι μια ουσιαστική εφαρμογή του νόμου και προφανέστατα εν τέλει οι δικαστικές αρχές όταν ολοκληρώσουν τις διαδικασίες θα δούμε εάν θα πρέπει να συνεχιστεί αυτό το σωστό μέτρο που σήμερα ψηφίζουμε της αναστολής της χρηματοδότησης ή όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Κόντης για πέντε λεπτά, αμέσως μετά η κ. Κωνσταντοπούλου και ολοκληρώνουμε με τον κ. Στίγκα.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, εγώ θα ξεκινήσω από αυτό ακριβώς που επικαλέστηκε ο κ. Πλεύρης, την απόφαση του Α1 και την επικαλούνται και ο κ. Δουδωνής και οι έχοντες συγγράψει αυτόν τον νόμο.

Είμαι σίγουρος ότι κανείς από εδώ δεν έχει διαβάσει τα υπομνήματα που έκανε -ακόμα και οι Βουλευτές του ΠΑΣΟΚ- το ΠΑΣΟΚ και η Νέα Δημοκρατία στο Α1 για να πάρει αυτή την απόφαση. Γιατί η απόφαση πάρθηκε βάσει των υπομνημάτων, τα οποία βρίθουν ψεμάτων. Το υπόμνημα της Νέας Δημοκρατίας, που υπογράφει μάλιστα ο κ. Μητσοτάκης, λέει ότι εμείς οι έντεκα Βουλευτές ήμασταν υποψήφιοι του κ. Κασιδιάρη την ίδια στιγμή που κανείς από εμάς -και το ξέρει ο Άρειος Πάγος, ζητήστε τα στοιχεία να σας τα δώσει- δεν ήταν υποψήφιος. Είναι ψεύδος νούμερο ένα και μεγαλύτερο από όλα. Και το εκλαμβάνει σαν αποδεικτικό στοιχείο και λέει ότι αφού ήμασταν υποψήφιοι εκεί, συνεπώς είμαστε συνεχιστές στο κόμμα αυτό.

Και βέβαια μπορεί να πιάσει κανένα, δύο άτομα, τα οποία ίσως υπήρξαν παλιότερα σε έναν χώρο. Δεν ξέρω αν ήταν στον Κασιδιάρη ή σε άλλον χώρο. Είναι σαν να καταδικάζει όλα τα κόμματα, εσάς. Η Νέα Δημοκρατία το μισό είναι ΠΑΣΟΚ. Ο ΣΥΡΙΖΑ είναι ΠΑΣΟΚ το μισό. Το ΠΑΣΟΚ είναι ΣΥΡΙΖΑ και Νέα Δημοκρατία. Όλοι δεν έχουν δικαίωμα να γυρνάνε χώρους πολιτικούς, ειδικά στο δικό μας χώρο τον εθνικιστικό, τον πατριωτικό χώρο που πηγαίνουν από το ένα κόμμα στο άλλο; Πάρα πολλοί το έχουν κάνει. Δεν σημαίνει ότι απαγορεύεται και η κυκλοφορία ιδεών, η ανταλλαγή χώρων. Κανένας, όμως, από εμάς δεν ήταν υποψήφιος εκεί. Είναι ψέματα, τα οποία έχουν καταγραφεί. Είναι στα Πρακτικά εδώ, είναι και στον Άρειο Πάγο και αργά ή γρήγορα θα αποδειχθούν και θα λογοδοτήσουν αυτοί οι οποίοι έχουν ψευδολογήσει και ψευδογνωμοδοτήσει και αυτοί οι οποίοι με την ψήφο τους θα γνωμοδοτήσουν απέναντι στον ελληνικό λαό, γιατί επιβεβαιώνουν αυτά τα ψεύδη.

Καλό είναι να διαβάζετε τα υπομνήματα, κύριοι, πριν παίρνετε τις αποφάσεις για να δείτε πόσα άλλα ψέματα έχει μέσα. Τα περισσότερα είναι ψέματα. Και μάλιστα το Πρακτικό αυτό που είναι στον Άρειο Πάγο, το υπόμνημα, αναφέρει την ιστορία της Χρυσής Αυγής. Εγώ να σας πω την αλήθεια ούτε το σήμα της Χρυσής Αυγής δεν ήξερα για παράδειγμα. Δεν ασχολούμουν ούτε με πολιτικά ζητήματα εγώ προσωπικά. Λοιπόν, αναφέρει την ιστορία της Χρυσής Αυγής. Τι δουλειά έχει η συζήτηση για τους Σπαρτιάτες να αναφέρει τη Χρυσή Αυγή; Τι μας ενδιαφέρει;

Και, εν πάση περιπτώσει, να πω και σε κάποιους κυρίους, οι οποίοι κόπτονται για τα χρήματα του ελληνικού λαού, ας πάνε να εργαστούν πρώτα, γιατί στη ζωή τους κάποιοι που δεν έχουν εργαστεί ποτέ, έρχονται να γίνουν τιμητές σε ανθρώπους οι οποίοι και κοινωνική αναγνώριση έχουν σε όλη τη ζωή τους και απολαμβάνουν της τιμής και του σεβασμού από ανθρώπους, τους οποίους αυτοί παρακαλάνε να γνωρίσουν χρόνια. Ψαχτείτε λίγο στην κοινωνία να δείτε ποιος είναι ο καθένας μας. Πηγαίνετε να εργαστείτε πρώτα, να κάνετε κανένα μεροκάματο κάποιοι και μετά ελάτε να μιλήσετε σε ανθρώπους που πενήντα χρόνια εργάζονται στη ζωή τους και είναι και άτομα γνωστά στην κοινωνία.

Να πω, επίσης, ότι βλέπω ότι υπάρχει εξαρχής που έχουμε μπει εδώ ένα κυνήγι ιδεών. Ακούω να λένε κάποιοι ο φασισμός, οι φασίστες, οι ναζί. Πρώτα απ’ όλα εμείς έχουμε δηλώσει ότι δεν είμαστε ναζί. Δεν έχει κανείς δικαίωμα από τον λόγο που έχουμε εκφράσει στο Κοινοβούλιο, από τα Πρακτικά που υπάρχουν από όλες τις συζητήσεις, από τη συμπεριφορά μας να εξάγει ότι είμαστε ναζί. Το ότι είπε κάποιος ότι βοηθάμε αυτό το κόμμα ή στηρίζουμε εκεί, σημαίνει ότι είμαστε ναζί εμείς;

Αυτή η λογική της ταμπελοποίησης, αυτό που κάνετε εδώ κάποιοι παραπέμπει στη πραγματική ναζιστική Γερμανία. Είστε εσείς ναζί αυτοί που ταμπελοποιείτε κάποιους, οι οποίοι δηλώνουν απερίφραστα ότι και τους ναζί και το φασισμό δεν δέχονται και είναι εκφραστές και υποστηρικτές της δημοκρατίας.

Τα Πρακτικά υπάρχουν εδώ για να σας κατακεραυνώσουν μια μέρα και τα Πρακτικά αυτά δεν πρόκειται να μείνουν εδώ μόνο και των δικών μας παρουσιών σε επιτροπές, ολομέλειες κ.λπ. και των δικών σας συνεχών, υβριστικών, μισαλλόδοξων συνθημάτων, οι οποίοι επιμένετε μέχρι και σήμερα να μας αποκαλείτε μόρφωμα, ναζιστές χωρίς να επιλαμβάνεται η Βουλή για αυτό το υβριστικό, το οποίο έχει ψηφίσει ότι είναι απαράδεκτο, εάν κάποιος δεν έχει δώσει δικαίωμα με τον λόγο του ή τη συμπεριφορά του, να μιλάτε έτσι. Έχουμε ψηφίσει μέχρι και να κόβουν μέρος του μισθού για όποιον το κάνει αυτό. Δυστυχώς, όμως, αυτά εφαρμόζονται μόνο αν θα το κάναμε εμείς.

Επίσης, να πω κάτι άλλο και να το κλείσω εδώ. Άκουσα τον λαλίστατο συνταγματολόγο κ. Δουδωνή. Και πραγματικά θέλω να τον δω στην πορεία να μπει και στην κρίση του ελληνικού λαού, γιατί δεν έχει μπει ακόμα, να τον ψηφίσει σαν γνήσιο, σαν μεγάλο συνταγματολόγο που είναι και εκφραστή του ΠΑΣΟΚ και θα χαρώ να τον δω να τον ψηφίζουν. Μάλιστα.

Ήθελα λοιπόν, να του πω ότι, κύριε Δουδωνή, αφού είστε συνταγματολόγος και γνώστης των νομικών τόσο πολύ -εγώ ένας απλός πλοίαρχος είμαι, δεν είμαι νομικός-, θα έπρεπε να ξέρετε ότι εδώ όταν λέτε πως τα χρήματα αυτά της χρηματοδότησης πηγαίνουν στον Δομοκό, υποτιμάτε την Επιτροπή Ελέγχου του Πόθεν Έσχες με Πρόεδρο τον κ. Μπούρα, που υποτίθεται ότι παρακολουθούν τα οικονομικά των κομμάτων, με τους αντιεισαγγελείς του Αρείου Πάγου, με τα μέλη του Ελεγκτικού Συμβουλίου, με τα μέλη του ΣτΕ, με τους ανθρώπους που αποτελούν αυτή την επιτροπή. Εσείς τους διαγράφετε και λέτε ότι στην ουσία συναινούν με το να πηγαίνουν κάποια χρήματα εκεί. Εάν συμβαίνει αυτό, καλύπτουν εμάς. Φεύγουν τα χρήματα με το τρένο και πάνε στον Δομοκό που λέτε και καλύπτονται από αυτούς οι οποίοι έχουν τη δυνατότητα να το καταγγείλουν.

Πείτε, λοιπόν, ευθαρσώς ότι τους κατηγορείτε για αυτό. Μη λέτε ότι δίνουμε χρήματα εκεί. Πείτε: Κατηγορώ αυτή την επιτροπή ότι κάνει τα στραβά μάτια και τα χρήματα αυτά του ελληνικού λαού πηγαίνουν στον Δομοκό ή σε υποκρυπτόμενους αρχηγούς.

Να μιλήσω για υποκρυπτόμενους αρχηγούς; Θα αρχίσω από τη φον ντερ Λάιεν μέχρι όλη την Ευρωπαϊκή Ένωση. Για κάποιους, και για μένα, όπως και για όλο τον ελληνικό λαό, υποκρυπτόμενοι αρχηγοί είναι για τα κόμματά σας, για τα κόμματα που δεν αισχύνονται όταν χρωστάνε 500 εκατομμύρια ευρώ σε τράπεζες να έρχονται εδώ και να μας λένε δεν σας ενδιαφέρει. Την ίδια στιγμή που ο ελληνικός λαός έχει ανακεφαλαιοποιήσει τις τράπεζες με τα χρήματά του, εσείς ανερυθρίαστα δεν δικαιολογείστε ούτε να πείτε αν πληρώνετε και εξυπηρετείτε όχι τα τοκοχρεολύσια, αλλά και μέρος του κεφαλαίου.

Πότε θα αποπληρώσετε αυτά τα χρήματα, κύριοι του ΠΑΣΟΚ, σε πρώτη φάση; Σε οχτακόσια χρόνια ή όταν θα κάνει ο Έλον Μασκ εξόρυξη στο φεγγάρι και στον Άρη να σας πάρει να φέρετε τις σπάνιες γαίες που θα ανακαλύψει;

Πρέπει να κοιταχθείτε στον καθρέφτη και να έρθετε να μας πείτε, επίσης, εάν λείπουν από τον κρατικό προϋπολογισμό τα καταληστευμένα χρήματα από τα ταμεία και από διάφορες κλοπές που έκαναν και καταδικασμένα και μη καταδικασμένα στελέχη του ΠΑΣΟΚ διαχρονικά, τα οποία δεν παραγράφονται, κύριε Δουδωνή, αλλά σας ακολουθούν. Ο ελληνικός λαός δεν τα ξεχνάει. Αποτυπώνονται αυτά που λέμε εδώ και αυτά θα τα δει ο ελληνικός λαός. Μπορεί να μας κρύβετε βαθιά και να μην ακούγονται αυτά που λέμε στις τηλεοράσεις, γιατί εμείς είμαστε το μόνο κόμμα που δεν έχει κληθεί από κανένα κανάλι ενάμιση χρόνο που είμαστε εδώ και όχι για τον φασιστικό λόγο που λέτε, γιατί ο κόσμος δεν ξέρει καν πώς είναι η χροιά της ομιλίας μας. Γιατί εσείς καλύπτετε αυτά που λέμε για να μη φανεί ότι τελικά άλλοι είναι οι φασίστες εδώ και όχι εμείς τους οποίους πολύ εύκολα αποκαλείτε έτσι.

Όταν, λοιπόν, κοιταχθείτε στον καθρέφτη, αν κοιτάζεστε το πρωί όταν χτενίζεστε και βγαίνετε έξω, και πείτε «δεν χρωστάμε λεφτά στον ελληνικό λαό, δεν έχει κλέψει το κόμμα μας -το οποίο έχει αλλάξει ΑΦΜ και έγινε «νέος Πανιώνιος», μην προσβάλλω και τον Πανιώνιο, «νέο ΠΑΣΟΚ»- όταν ηθικά πείτε ότι δεν χρωστάτε τίποτα, ελάτε να μας κουνήσετε το δάχτυλο εδώ πέρα. Δεν έχετε δικαίωμα να μιλάτε για ελληνικό λαό. Να πείτε για την επιχορήγηση και ναι, δώστε τη πίσω, άντε μέχρι εκεί να το ακούσουμε. Να μιλήσετε και να πείτε ότι λείπουν από τον ελληνικό λαό είναι ντροπή απόλυτη και θέλω να σας δω με το χέρι στην καρδιά: Τολμάτε να το πείτε στον ελληνικό λαό ότι δεν χρωστάτε χρήματα; Αν το πείτε αυτό, θα σας δώσω και συγχαρητήρια. Μπράβο θα πω, δεν καταλαβαίνετε που ζείτε.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Πρόεδρος της Κοινοβουλευτικής Ομάδας της Πλεύσης Ελευθερίας έχει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Περί δημοκρατίας, λοιπόν, ο λόγος την ώρα που η εκτροπή της δημοκρατίας αποτελεί το αγαπημένο σπορ, στο οποίο αν υπήρχαν ολυμπιακοί, θα παίρνατε σίγουρα το χρυσό, το αγαπημένο, λοιπόν, σπορ της Νέας Δημοκρατίας. Γιατί η δημοκρατία δεν είναι ζήτημα διακηρύξεων και λόγων. Η δημοκρατία είναι ζήτημα πράξης, παραδείγματος και υποδείγματος.

Σε μια συζήτηση στην οποία κρίνεται εάν θα επιβληθούν, όπως πρέπει να επιβληθούν, περιορισμοί σε ένα μόρφωμα, το οποίο αποδείχθηκε ότι δεν έχει τα χαρακτηριστικά με τα οποία μπορεί ένα πολιτικό κόμμα να κατεβαίνει στις εκλογές, σε μια συνεδρίαση που κρίνεται εάν θα μπουν δημοκρατικοί περιορισμοί στη χρηματοδότηση αυτού του μορφώματος, η Βουλή αντιμετωπίζεται σαν επικυρωτήριο των πρωθυπουργικών και κυβερνητικών επιθυμιών και ανεβαίνει στο Βήμα ο εν ενεργεία Πρόεδρος της Βουλής, που μόλις τον πρότεινε για Πρόεδρο της Δημοκρατίας ο κ. Μητσοτάκης, ο Πρωθυπουργός, και μόνος του ορίζει τη διαδικασία της εκλογής του χειροκροτούμενος -θα δανειστώ, κύριε Δουδωνή, την έκφραση που χρησιμοποιήσατε- από Βουλευτές που αποδέχονται τον ρόλο του περιφερόμενου κλακαδόρου.

Τη βρήκα πάρα πολύ εύστοχη την έκφρασή σας, γιατί πραγματικά εμείς εδώ στη Βουλή, η Κοινοβουλευτική μας Ομάδα, που είμαστε εδώ καθημερινά και εγώ προσωπικά ως η Αρχηγός που είμαι εδώ καθημερινά -και με τα κιάλια ψάχνουμε να δούμε τους Βουλευτές της Νέας Δημοκρατίας και δεν τους βλέπουμε- εντυπωσιαστήκαμε για άλλη μια φορά από την έλλειψη θεσμικής συνείδησης Βουλευτών, οι οποίοι προσήλθαν ειδοποιημένοι για να χειροκροτήσουν τον κ. Τασούλα, ο οποίος ήρθε να πει ότι θα είναι η θεσμική εκπροσώπηση της δημοκρατίας.

Ποιος; Ο Πρόεδρος της Βουλής στη θητεία του οποίου ούτε μία φορά -ούτε μία, πρέπει να κοντεύουν τα εκατό τα νομοσχέδια που έχουν έρθει, ούτε μία φορά- δεν εφαρμόσθηκε ο Κανονισμός της Βουλής για τη συζήτηση των νομοσχεδίων, ο Πρόεδρος της Βουλής ο οποίος ο ίδιος εξετράπη πάμπολλες φορές σε σεξιστικές και κακοποιητικές αναφορές σε πολιτικούς αντιπάλους και σε μένα ως τη μοναδική γυναίκα Αρχηγό για να διαφυλάξει, κατά την αντίληψή του, την κυβερνητική, κομματική νεοδημοκρατική υπόσταση, ο Πρόεδρος της Βουλής, ο οποίος μετήλθε ειδικά τεχνάσματα -ειδικά τεχνάσματα!- για να παρασιωπήσει όσο το δυνατόν περισσότερα στοιχεία για το έγκλημα των Τεμπών και κρατάει στο συρτάρι του μέχρι τώρα δικογραφίες που αφορούν το έγκλημα των Τεμπών και εμπλέκουν κυβερνητικά στελέχη.

Και επινόησε με πρόθυμους συμπαραστάτες που έφτασαν να μετέρχονται τις πιο κακοποιητικές μεθοδολογίες για να επιτύχουν τον σκοπό τους, επινόησε ειδική διαδικασία για να αθωώσει η Νέα Δημοκρατία τον εαυτό της και τον κ. Καραμανλή με πόρισμα επτακοσίων σελίδων, που το συνέταξαν μόνο Βουλευτές της Νέας Δημοκρατίας, πολλοί από τους οποίους προήχθησαν μετά από αυτό σε Υφυπουργούς, για να πουν ότι είναι αθώοι του αίματος ο κ. Καραμανλής, οι αρμόδιοι κυβερνητικοί λειτουργοί και ο κ. Μητσοτάκης.

Γι’ αυτόν τον Πρόεδρο της Βουλής μιλάμε για τον οποίο ο κ. Μητσοτάκης πριν από λίγο είπε ότι είναι η θεσμική εκπροσώπηση που μπορεί να ενσαρκώσει τον ρόλο του Προέδρου της Δημοκρατίας. Μιλάμε για τον Πρόεδρο της Βουλής που έχει συμμετάσχει ενεργά στις διαδικασίες ξεπλύματος των κυβερνητικών ποινικών ευθυνών για το έγκλημα των Τεμπών, αλλά και στις διαδικασίες ξεπλύματος των κυβερνητικών ποινικών ευθυνών για το έγκλημα των υποκλοπών.

Είναι μνημειώδης η ενέργεια που έκανε δυστυχώς με τη συνδρομή των Βουλευτών της Ελληνικής Λύσης τον Σεπτέμβρη του 2023, να αντικαταστήσει βιαίως τα μέλη της ΑΔΑΕ -που μπορούσε να αντικαταστήσει εκμεταλλευόμενος την πλειοψηφία που πέτυχε με τη συνδρομή των δύο ψήφων της Ελληνικής Λύσης- την παραμονή της κρίσης για την ποινική ευθύνη και το πρόστιμο στην ΕΥΠ για τις υποκλοπές.

Γι’ αυτόν τον Πρόεδρο της Βουλής μιλάμε, για τον Πρόεδρο της Βουλής ο οποίος έφτασε να επινοήσει ειδική διαδικασία εργαλειοποίησης των ανεξαρτητοποιηθέντων δήθεν Σπαρτιατών και να τους φέρει από το παράθυρο στην Διάσκεψη των Προέδρων με ψήφο για να επιτύχει και την αντικατάσταση και άλλων ανεξάρτητων αρχών και ειδικότερα της ενοχλητικής Ανεξάρτητης Αρχής, του Συνηγόρου του Πολίτη.

Και είμαι πάρα πολύ ήσυχη και ικανοποιημένη και περήφανη που τη σταμάτησα αυτή τη μεθόδευση, γιατί η αντικατάσταση του Συνηγόρου του Πολίτη θα σήμαινε τον ενταφιασμό και άλλων ποινικών δικογραφιών και υποθέσεων που αφορούν εγκλήματα κατά πολιτών από επίορκους αστυνομικούς, που αφορούν εγκλήματα κατά προσφύγων και μεταναστών, που αφορούν το έγκλημα, το ναυάγιο της Πύλου, ευαίσθητες υποθέσεις τις οποίες ερευνά ο Συνήγορος του Πολίτη και τις οποίες σε καμμία περίπτωση η Κυβέρνηση δεν ήθελε να δει να διερευνώνται εις βάθος.

Μιλάμε για τον Πρόεδρο της Βουλής ο οποίος διέκοψε και διέλυσε διεθνές συνέδριο για το κράτος δικαίου με την παρουσία διεθνών δικαστών, του Προέδρου του Ευρωπαϊκού Δικαστηρίου Δικαιωμάτων του Ανθρώπου και του Προέδρου του Ευρωπαϊκού Δικαστηρίου, και εμπόδισε τη γενική εισηγήτρια, την κ. Μαριαλένα Τσίρλη από το να τοποθετηθεί, μόνο και μόνο για να μου στερήσει τη δυνατότητα να πάρω τον λόγο και να μιλήσω για τις παραβιάσεις του κράτους δικαίου στη χώρα μας. Γι’ αυτόν τον Πρόεδρο της Βουλής μιλάμε, αυτόν χειροκροτήσατε και αυτόν προσπαθεί να εξωραΐσει ο κ. Μητσοτάκης.

Μιλάμε για τον Πρόεδρο της Βουλής ο οποίος ενήργησε για τη συγκάλυψη των συνθηκών υπό τις οποίες έχασε τη ζωή του ο εικοσιτριάχρονος Ιάσονας εδώ, μπροστά στην Βουλή, από το αυτοκίνητο της κ. Μπακογιάννη και μέχρι σήμερα δεν έχει η Βουλή κάνει τα δέοντα για τον θάνατο ενός νέου ανθρώπου.

Μιλάμε για τον Πρόεδρο της Βουλής ο οποίος κρατούσε στη Βουλή επί εννέα μήνες τον αστυνομικό για τον οποίο η σύζυγός του είχε καταγγείλει εγκλήματα σε βάρος της γενετήσιας ζωής και εγκλήματα κακοποίησης από τον Φεβρουάριο του 2024. Γι’ αυτόν τον Πρόεδρο της Βουλής μιλάμε.

Μιλάμε για τον Πρόεδρο της Βουλής που δεν βρήκε τη δυνατότητα και τον χρόνο να διατάξει, όπως είχα κάνει εγώ ως Πρόεδρος της Βουλής -είναι πάρα πολύ απλό- τη μετάδοση των συνεδριάσεων της Βουλής στη νοηματική, για να υπάρχει πρόσβαση στους κωφούς και βαρήκοους συμπολίτες μας, μια στοιχειώδης υποχρέωση.

Μιλάμε για τον Πρόεδρο της Βουλής που το πρώτο πράγμα που έκανε χωρίς να ρωτήσει κανέναν -και ήταν κάτι για το οποίο η Πλεύση Ελευθερίας διαμαρτυρήθηκε, όπως διαμαρτυρήθηκε και για την εργαλειοποίηση των δήθεν ανεξάρτητων Σπαρτιατών- τον Οκτώβρη του 2023 ήταν να φωτίσει τη Βουλή με τη σημαία του κράτους του Ισραήλ, ενός κράτους το οποίο ελέγχεται για εγκλήματα κατά της ανθρωπότητας και γενοκτονία σε βάρος του Παλαιστινιακού λαού, ένας Πρόεδρος της Βουλής που ποτέ δεν έστερξε στις προτάσεις μας να συζητηθεί επίσημα με πρωτοβουλία της Βουλής το ζήτημα της συμπαράστασης στον σφαγιαζόμενο Παλαιστινιακό λαό. Γι’ αυτό το πρόσωπο μιλάμε.

Και η επιλογή του προσώπου αυτού, δυστυχώς, συνοψίζει την αντίληψη του κ. Μητσοτάκη που σήμερα μπορεί να επιλέξει χωρίς συναίνεση Πρόεδρο Δημοκρατίας. Είναι η αντίληψη την οποία με τρόπο ανερυθρίαστο εξέφρασε εδώ στην Ολομέλεια της Βουλής, όταν εμποδίσαμε την αντικατάσταση του Συνηγόρου του Πολίτη. Τα θυμάστε όλοι και τα θυμόμαστε και εμείς. Ήρθε εδώ ο κ. Μητσοτάκης και είπε «Τι θέλετε να κάνουμε; Να αναθεωρήσουμε το Σύνταγμα για να ορίζουμε μόνοι μας τα μέλη των ανεξάρτητων αρχών;». Αυτή είναι η αντίληψή του. Αυτή είναι η αντίληψή του, ότι το ζήτημα είναι να ελέγχει τα πάντα.

Και όπως παρενέβη στη δικαιοσύνη το 2020 παίρνοντας την εν ενεργεία Πρόεδρο του Συμβουλίου της Επικρατείας και προάγοντάς την πολιτειακά -αυτά είναι πράγματα που τα έχω πει πάρα πολλές φορές και τα είπα και από τότε, ήμουν η μόνη- από Πρόεδρο ανωτάτου δικαστηρίου σε Πρόεδρο του κράτους, σε Αρχηγό του κράτους, έτσι τώρα παίρνει τον τρίτο τη τάξει πολιτειακό παράγοντα και τον προάγει σε πρώτο τη τάξει, σαν να είναι κάποιο παιχνίδι με τις καρέκλες -που αγαπάτε τόσο πολύ- η πολιτειακή λειτουργία.

Εμείς έχουμε άλλη άποψη και αντίληψη για τη δημοκρατία και αυτήν εκφράζουμε με την παρουσία μας. Και έχουμε και άλλη αντίληψη βέβαια για το πώς πραγματικά αντιμετωπίζεται ο φασισμός, ο ναζισμός, τα σταγονίδια και τα υπολείμματα των πιο σκοτεινών εποχών της ιστορίας.

Δεν μπορεί να αντιμετωπισθεί με Υπουργούς οι οποίοι ήταν υποστηρικτές της χούντας και σήμερα έχουν ενδυθεί τον μανδύα του δημοκράτη. Δεν μπορεί να υποστηριχθεί η δημοκρατία κλείνοντας το μάτι στους Βουλευτές ανεξαρτητοποιηθέντες δήθεν και μη των Σπαρτιατών, που μια χαρά παίρνετε τις ψήφους τους για διαφόρων ειδών νομοσχέδια και ονομαστικές ψηφοφορίες και που σε αυτούς προστρέξατε για να αλλάξει η σύνθεση και τα ποσοστά στη Διάσκεψη των Προέδρων.

Δεν αντιμετωπίζεται με διγλωσσία στα κρίσιμα ζητήματα, στο μεταναστευτικό, στα ζητήματα της ισότητας, των δικαιωμάτων όλων. Δεν αντιμετωπίζεται έτσι ο φασισμός και ο ναζισμός. Δεν αντιμετωπίζεται με υποκρισία, με υπολογισμούς, συμφεροντολογία. Και σίγουρα δεν αντιμετωπίζεται με πονηρές μεθοδεύσεις σαν αυτές στις οποίες επιδίδεστε. Η Δημοκρατία είναι ζήτημα μάχης και παρουσίας.

Ξέρετε πριν η Χρυσή Αυγή μπει στη Βουλή, υπήρχαν φοιτητές και ήμασταν πολλοί φοιτητές που ξέραμε καλά τι είναι η Χρυσή Αυγή από τις δράσεις της κατά της δημοκρατίας, από τους ξυλοδαρμούς μεταναστών, από τη δολοφονική επίθεση στον Δημήτρη Κουσουρή, απ’ όλα αυτά που αντιπαλεύαμε με κόστος.

Το 2012 πριν μπει η Χρυσή Αυγή στη Βουλή σε μία συνέντευξή μου -ήμουν η πρώτη που το είπε- είχα πει ότι η Χρυσή Αυγή είναι εγκληματική οργάνωση, όχι γιατί πετούσε νερά σε κάποιους Υπουργούς, αυτό δεν ήταν χαρακτηριστικό, γιατί τότε είχαν προσπαθήσει να εξισώσουν τους χρυσαυγίτες με τους πολίτες, οι οποίοι μπορεί να πέταγαν ένα γιαούρτι, ένα μπουκάλι νερό, αγανακτισμένοι, αλλά σε καμμία περίπτωση διολισθαίνοντας σε αντιδημοκρατικές λειτουργίες.

Η Χρυσή Αυγή ήταν εγκληματική οργάνωση για τις επιθέσεις της, για τις εγκληματικές της πράξεις. Και υπάρχει τεράστια ευθύνη -το είπα από τον Μάρτιο του 2012 στην πρώτη μου εμπλοκή στα πράγματα ως υποψήφιας τότε- έχει τεράστια ευθύνη και η δικαιοσύνη, που επί χρόνια επέτρεπε τη συμμετοχή της Χρυσής Αυγής στις εκλογές μέχρι που η Χρυσή Αυγή έγινε και κοινοβουλευτικό κόμμα.

Όλοι έχουμε τεράστια ευθύνη λοιπόν και εμείς την ευθύνη μας την αντιλαμβανόμαστε και την ασκούμε, την αναλαμβάνουμε, όχι με διακηρύξεις και όχι με σιωπή, αλλά με πράξεις. Στην τροπολογία που κατατέθηκε τον Δεκέμβριο του 2024 ψηφίσαμε «ΠΑΡΩΝ» λόγω της τρίτης παραγράφου, το εξηγήσαμε. Πάντοτε θα υπερασπιζόμαστε τις αρχές του κράτους δικαίου και της δημοκρατικής λειτουργίας. Στην αναστολή που έρχεται σήμερα ψηφίζουμε «ΝΑΙ», όπως ρητά είχαμε δηλώσει ότι θα κάναμε για τις παραγράφους 1 και 2 της τροπολογίας, διότι είναι πάρα πολύ ξεκάθαρο ότι αυτήν την στιγμή η όποια χρηματοδότηση δεν τροφοδοτεί τίποτε άλλο παρά μία καταγγελθείσα οργανωμένη εγκληματική δράση.

Δεν αναγνωρίζουμε όμως και λυπάμαι γι’ αυτό.

Έχω την απόλυτη πεποίθηση ότι η δημοκρατία δεν μπορεί να γίνει ποτέ κομματική και η αντίληψη της ιδιοκτησίας του κράτους όχι μόνο δεν μπορεί να αντανακλά τις επιθυμίες της κοινωνίας, αλλά είναι αυτή που διώχνει την κοινωνία από τη δημοκρατική λειτουργία.

Εμείς, λοιπόν, θα συνεχίσουμε να εκπροσωπούμε -και έχουν έρθει και παιδιά, χαίρομαι νέοι άνθρωποι στη Βουλή να γεμίζουν τα θεωρεία, όπως πρέπει στη Βουλή την ώρα που δυστυχώς εγκαταλείπεται κενή η Αίθουσα της Ολομέλειας- εμείς θα συνεχίσουμε να υπερασπιζόμαστε τους πολίτες και την κοινωνία, τα δικαιώματά τους. Καμμία διγλωσσία για τα δικαιώματα, κύριοι. Καμμία διγλωσσία για την ισότητα και το δικαίωμα όλων να απολαμβάνουν όλα τους τα δικαιώματα στο ακέραιο. Καμμία διγλωσσία για το δικαίωμα στην αξιοπρέπεια ανθρώπων που μπορεί να μην είναι Έλληνες πολίτες. Καμμία διγλωσσία από αυτές που επιτρέπετε, στέργετε να τις τροφοδοτείτε και καλλιεργείτε και πυροδοτείτε. Γιατί όλα αυτά είναι αυτά που άνδρωσαν και οδήγησαν στο να θεριέψει η Χρυσή Αυγή και οι μετέπειτα παραφυάδες της.

Όταν εκτινασσόταν η Χρυσή Αυγή υπήρχε εδώ μία κυβέρνηση τριών κομμάτων που το ένα από αυτά, το ΛΑΟΣ, στο οποίο ανήκαν δύο από τους προεξάρχοντες Υπουργούς, μιλούσε για το δικαίωμα να πυροβολούν τους μετανάστες εδώ, μέσα στη Βουλή. Και τα άλλα δύο κόμματα -θυμάμαι ακόμα τον κ. Χρυσοχοΐδη ως Υπουργό τότε του ΠΑΣΟΚ, τώρα έχει μεταπηδήσει- πόνταραν στην ξενοφοβία, στον ρατσισμό, στη μισαλλοδοξία και σε όλη αυτή τη δαιμονοποίηση του άλλου, του ξένου, του μετανάστη, του πρόσφυγα, για να αντλήσουν εκλογικά αποτελέσματα, αλλά και για να δικαιολογήσουν τον εαυτό τους.

Κυρίες και κύριοι, σήμερα είναι μια πάρα πολύ μαύρη μέρα για τη δημοκρατία, γιατί επιχειρείται με τρόπο καθεστωτικό να εμφανισθεί η αντιδημοκρατική λειτουργία της Κυβέρνησης ως θεσμική λειτουργία του κράτους. Εμείς σε αυτή τη λαθροχειρία, σε αυτή την παραποίηση, σε αυτή την αλλοίωση της πραγματικότητας θα είμαστε πάντα εδώ για να αντιλέγουμε, για να λέμε την αλήθεια, για να θυμίζουμε ποιος είναι ποιος και τι είναι τι, για να ενοχλούμε και τελικά για να εκπροσωπούμε τη φωνή των πολιτών, τη φωνή των απλών ανθρώπων, τη φωνή της νέας γενιάς, που ό,τι και να κάνετε, όσα μικρόφωνα και αν κλείσετε, όσες διαδικασίες και αν επινοήσετε, θα ακουστεί δυνατά και ηχηρά, όπως πάντοτε οι νέοι ακούγονται και πάντα εμείς τους ακούμε. Η Πλεύση Ελευθερίας θα είναι εδώ για να γιγαντώνει τη φωνή τους.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθητές και μαθήτριες και τρεις εκπαιδευτικοί συνοδοί από το Γενικό Λύκειο Καμαρών Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώνουμε τη διαδικασία με τον Πρόεδρο της Κοινοβουλευτικής Ομάδας του κόμματος «Σπαρτιάτες» κ. Στίγκα.

Έχετε τον λόγο, κύριε Πρόεδρε.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κυρίες και κύριοι συνάδελφοι, κατ’ αρχάς να ξεκινήσω και να δώσω συγχαρητήρια στον αξιότιμο Πρόεδρο της Βουλής κ. Τασούλα, μετά την πρόταση του κόμματός του για να ανέλθει στο ανώτατο πολιτειακό αξίωμα. Προσωπικά θεωρώ μετά από ενάμιση χρόνο που είμαι εδώ, μέσα στο ελληνικό Κοινοβούλιο, ότι είναι ένας άνθρωπος χαμηλών τόνων, ένας άνθρωπος που έχει πολύ μεγάλη πολιτική εμπειρία, ένας άνθρωπος με καλή αίσθηση του χιούμορ και θεωρώ ότι θα ανεβάσει σε αρκετά επίπεδα την Προεδρία της Δημοκρατίας και θα είναι ένας Πρόεδρος όπως αρμόζει στην Ελλάδα.

Δεν θα ασχοληθώ καθόλου, μα καθόλου σήμερα με τις αιτιάσεις όλων αυτών των συναδέλφων από διάφορα κόμματα και ειδικά το παραλήρημα της Αριστεράς, που είπαν διάφορα. Θέλω να πω στον συνάδελφο της Ελληνικής Λύσης ότι όλο αυτό το ζήτημα δεν είναι για τη διαχείριση των χρημάτων, αν θα πάρουμε χρήματα ή δεν θα πάρουμε. Αυτό που μας ενοχλεί είναι η διαδικασία, πραγματικά η διαδικασία έτσι όπως γίνεται, γιατί γίνεται μόνο για τους Σπαρτιάτες και όχι για τα δύο κόμματα, τη Νέα Δημοκρατία και το ΠΑΣΟΚ, που θα έπρεπε, κύριε συνάδελφε, πραγματικά να έχουν ποινικές ευθύνες για όλα αυτά που έχουν πράξει τόσα χρόνια.

Εμείς οι Σπαρτιάτες διαχειριζόμαστε τα χρήματα του ελληνικού λαού. Υπάρχουν οι εποπτικές αρχές. Επομένως δεν μπορεί κανένας, μα κανένας να μας προσάψει το παραμικρό. Ποιο άλλο κόμμα από όσα είμαστε εδώ μέσα, και τα οκτώ, έχει στο καταστατικό του τον όρο ότι απαγορεύεται ρητώς και κατηγορηματικώς να πάρει δάνειο από τράπεζα; Μόνο οι Σπαρτιάτες.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Η Νέα Δημοκρατία.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Η Νέα Δημοκρατία, αν είναι έτσι, είναι κατόπιν εορτής, αφού έχει πάρει τόσα δάνεια.

Θα ήθελα πριν ξεκινήσω την ομιλία μου να δώσω μια απάντηση στον κύριο Υπουργό. Όταν είχε έρθει η τροπολογία στο τέλος του χρόνου είπα ότι τι άλλο θα μας κάνετε σε εμάς τους Σπαρτιάτες και πιθανόν να μας εκτελέσετε ακόμα και στο Σύνταγμα. Ο κύριος Υπουργός απάντησε -έλειπα εκείνη την ώρα, κύριε Υπουργέ. Είπατε ότι η δημοκρατία δεν εκδικείται και δεν εκτελεί. Πολύ σωστά; Το είχατε πει.

Και εγώ συμφωνώ ότι η δημοκρατία, ναι, δεν εκτελεί. Αν είναι κάτι άλλο; Πιθανόν να εκτελεί.

Εν πάση περιπτώσει, ανοίγοντας τη σημερινή ομιλία μου και με πλήρη συνείδηση της θεσμικής μου ιδιότητας και προτού εισέλθω στην ουσία, επιθυμώ από το Βήμα αυτό να δηλώσω ενώπιον του ελληνικού λαού ότι οι Σπαρτιάτες δεν μετέχουν στο δημόσιο στίβο από ιδιοτέλεια ή για τα χρήματα της κρατικής επιχορήγησης. Επίσης, δεν χρωστάμε στο κράτος και στις τράπεζες ούτε ένα ευρώ σε αντίθεση, όπως είπαμε, με τα δύο γνωστά κόμματα εξουσίας, το ΠΑΣΟΚ και τη Νέα Δημοκρατία, που χρωστάνε 1 δισεκατομμύριο και σε όποιον λένε καλημέρα. Διότι τόσα χρήματα χρωστάτε, κύριοι της Νέας Δημοκρατίας και του ΠΑΣΟΚ και το εξοργιστικό είναι ότι δεν προτίθεστε να εξοφλήσετε αυτά τα υπέρογκα χρέη σας. Εάν συνυπολογίσουμε δε και τις οφειλές του ΣΥΡΙΖΑ, τότε γίνεται ευκόλως αντιληπτό το μέγεθος της υποκρισίας και της αλαζονείας των ευνοούμενων του πολιτικού συστήματος, που χαριεντίζονται μεταξύ τους, για να φιμώσουν και να καταδιώξουν κάθε ελεύθερη και πατριωτική φωνή.

Εγώ, όμως, μπορώ να δηλώνω με καθαρή την καρδία και σοβαρότητα ότι οι Σπαρτιάτες, το κόμμα του οποίου ηγούμαι από το 2017 έως σήμερα, δεν οφείλουμε ούτε 1 ευρώ στον κυρίαρχο ελληνικό λαό. Εδώ, κυρίες και κύριοι συνάδελφοι, υπάρχει ο πρώτος ισολογισμός των Σπαρτιατών στις 31-12-2023. Είναι έξι μήνες ισολογισμός. Τον Αύγουστο του 2023 πήραμε 40.000 ευρώ κρατική επιχορήγηση για εκλογικές δαπάνες και είχαμε άλλες 18.000 περίπου από συνδρομές μέσω τραπέζης, συνδρομές πολιτών που μας βοήθησαν στον εκλογικό αγώνα. Και πάντα ήταν μέσω των τραπεζών, όχι μαύρα χρήματα. Στο τέλος του 2023 είχαμε χαλάσει από τις 58.000 μόνο 16.000 με αιματηρές οικονομίες. Το γραφείο μου εμένα προσωπικά ή του κόμματος, αν θέλετε, ήταν στον δεύτερο όροφο, αυτό που μου έδωσε η Βουλή. Εμείς δεν μπορούσαμε ως κόμμα να πάμε σε μια τράπεζα ή σε δύο τράπεζες και να πούμε «δώστε μας 1 εκατομμύριο, αφού στη διάρκεια της τετραετίας θα πάρουμε τόσα χρήματα»; Δεν το κάναμε. Όπως είπα, κάναμε αιματηρές οικονομίες και στο τέλος είχαμε και αρκετά χρήματα και τη δουλειά μας την κάναμε μια χαρά, σας πληροφορώ.

Κύριοι εδώ του ΠΑΣΟΚ, πραγματικά μας έχετε εντυπωσιάσει. Όπου σταθείτε και όπου βρεθείτε, ασχολείστε με την επιχορήγηση των Σπαρτιατών. Όπως είπα και στην Επιτροπή Δεοντολογίας, έχω απόρρητα στοιχεία τραπεζών κυρίως για το ΠΑΣΟΚ που δεν έχουν κυκλοφορήσει έξω. Και εκεί εξηγείται η μεγάλη απάτη όχι του αιώνα, αλλά των αιώνων, πώς συμβούλια τραπεζών απέρριπταν τις αιτήσεις του ΠΑΣΟΚ για δάνεια και κάποιο αόρατο χέρι έγραφε πάνω ότι «ναι, εγκρίνεται» -και όχι μόνο αυτό, έγραφαν και άλλα πράγματα- με αποτέλεσμα τα χρέη να έχουν φτάσει στα ύψη και μέχρι σήμερα αυτοί που εγκαλούν εμάς, τους Σπαρτιάτες, να μην έχουν πληρώσει ούτε 1 ευρώ. Και αντί να κοιτάξετε τα οικονομικά σας χάλια και τα εκατοντάδες, όπως είπαμε, εκατομμύρια που χρωστάτε και που δεν θα τα πληρώσετε ποτέ, αναφέρεστε στο 1 εκατομμύριο που έλαβε το κόμμα των Σπαρτιατών δικαιωματικά και σύμφωνα με το γράμμα του νόμου και το εκλογικό μας ποσοστό.

Πολλά ακούστηκαν εδώ για τη διαχείριση, όπως είπαμε. Ξέρετε ένα πράγμα και το γνωρίζετε πολύ καλά, ότι ελεγχόμαστε σε τακτικά χρονικά διαστήματα από ορκωτούς λογιστές. Θα ήθελα, όμως, να πείτε στον ελληνικό λαό ποιο κόμμα οδήγησε στις ανακεφαλαιοποιήσεις των τραπεζών τις οποίες πλήρωσε με ιδρώτα και αίμα ο Έλληνας πολίτης. Εσείς δεν κάνατε πλάτες στις τράπεζες με τον αναβαλλόμενο φόρο, για να χρηματοδοτήσουν στη συνέχεια τα κόμματά σας, ενώ από την άλλη αρπάζουν τα σπίτια και τις περιουσίες ανήμπορων και απροστάτευτων Ελλήνων;

Πείτε, λοιπόν, στον ελληνικό λαό ότι είστε τα πλέον χρεοκοπημένα κόμματα της χώρας και, αντί να σας έχουν απαγορεύσει τη συμμετοχή σας στις εκλογές, παίρνετε και κρατικό χρήμα ελέω επιχορήγησης. Και οι τράπεζες αντί, όπως οφείλουν, να κινηθούν εναντίον σας για να διεκδικήσουν τις οφειλές σας, σας έχουν βάλει απλώς «στρατιωτάκια» για την εξυπηρέτηση των συμφερόντων τους.

Και για να τελειώνουμε με το ΠΑΣΟΚ, να πούμε στους πολίτες που μας βλέπουν ότι βρίσκεται στην πρώτη θέση πανευρωπαϊκά στα χρέη. Το ΠΑΣΟΚ, που μιλάει σήμερα για τους Σπαρτιάτες, είναι πρωταθλητής στα χρέη σε ολόκληρη την Ευρωπαϊκή Ένωση! Δεν υπάρχει άλλο κόμμα στην Ευρωπαϊκή Ένωση να χρωστάει τόσα εκατομμύρια όσο χρωστάει το ΠΑΣΟΚ.

Στη νομική βάση τώρα. Θα ήθελα να σχολιάσω και να αποδείξω ορισμένες νομικές ακροβασίες οι οποίες έχουν οδηγήσει τη Βουλή και τα ανώτατα δικαστήρια σε αποφάσεις και κρίσεις που βεβαίως αμφισβητούνται. Αναφέρομαι στο άρθρο 32, παράγραφος 1, περίπτωση γ΄ του π.δ.26/2012, όπως αυτό διαμορφώθηκε με το άρθρο 35 του ν.5043/2023. Και διαβάζουμε την παρακάτω νομική διατύπωση: «Η κρίση περί του ότι η δράση του πολιτικού κόμματος δεν εξυπηρετεί την ελεύθερη λειτουργία του δημοκρατικού πολιτεύματος δύναται να λάβει χώρα μόνο όταν υφίσταται καταδίκη σε οποιοδήποτε βαθμό υποψήφιων Βουλευτών ή ιδρυτικών μελών ή διατελεσάντων προέδρων για τα αδικήματα των άρθρων 134, 187 και 187α του Ποινικού Κώδικα».

Στο σημείο αυτό οφείλω να επισημάνω ότι εγώ προσωπικά, αλλά και οι υπόλοιποι έντεκα συνάδελφοι που εξελέγημεν τον Ιούνιο του 2023, δεν υπήρξαμε υπόδικοι, πολλώ δε μάλλον καταδικασμένοι σε οποιονδήποτε βαθμό για οποιοδήποτε κακούργημα ή άλλο αδίκημα ιδιαίτερης ποινικής απαξίας κατά την περίοδο που υποβάλαμε αρμοδίως στον Άρειο Πάγο την πρόταση υποψηφιότητας του κόμματος τόσο για τις εθνικές εκλογές όσο και για τις Ευρωεκλογές του 2024. Ως εκ τούτου, αναμένουμε να κριθεί αυστηρά η υπ’ αριθμόν 1/2024 απόφαση του Α1 Πολιτικού Τμήματος του Αρείου Πάγου, η Ελληνική Κυβέρνηση και σύσσωμη η ελληνική πολιτεία από τα αρμόδια ευρωπαϊκά δικαστήρια.

Και γνωρίζετε καλά, κυρίες και κύριοι συνάδελφοι, τη ζημιά που θα προκαλέσει στην εικόνα της χώρας μας μια τυχόν καταδικαστική απόφαση σε βάρος του ελληνικού κράτους, όταν δικαιωθούμε από το Ευρωπαϊκό Δικαστήριο, ειδικά όταν αποδειχθεί η κατάφωρη και αδιαμφισβήτητη παραβίαση των ανθρωπίνων δικαιωμάτων τόσο ημών των Σπαρτιατών όσο και των ανθρωπίνων δικαιωμάτων -που το έχουμε ξεχάσει- του εκλογικού σώματος που μας προτιμούσε εκλογικά για τις Ευρωεκλογές.

Εδώ υπάρχει η αίτηση του φακέλου που καταθέσαμε στην Ευρωπαϊκή Ένωση. Έγινε αποδεκτή κατ’ αρχάς, για να συζητηθεί, και λέει ότι επιπλέον πρέπει να ενημερώνεται το δικαστήριο σχετικά με την κάθε σημαντική εξέλιξη στην παραπάνω υπόθεση και να υποβάλλεται κάθε νεότερη σχετική απόφαση. Αυτό που θα ψηφιστεί σήμερα θα μπει μέσα στο φάκελο προς υπεράσπιση των Σπαρτιατών γιατί είναι παράλογο και άδικο. Το οξύμωρο και ταυτόχρονα παράτυπο και παράνομο γεγονός είναι ότι η απόφαση αποκλεισμού του κόμματος στηρίχθηκε σε αναπόδεικτες υπομνήσεις της Νέας Δημοκρατίας και του ΠΑΣΟΚ.

Κύριοι συνάδελφοι της Νέας Δημοκρατίας, να σας υπενθυμίσω ότι ο ίδιος ο Πρωθυπουργός βγήκε σε στημένη εκπομπή στον Παπαδάκη και είπε «ναι θα στείλουμε υπομνήματα μαζί με το ΠΑΣΟΚ ή άλλες δημοκρατικές δυνάμεις, για να σταματήσουμε την πορεία των Σπαρτιατών». Σας θυμίζω ότι αυτά τα δύο κόμματα -εσείς δηλαδή- κατέθεσαν υπομνήματα προς υποβοήθηση δήθεν της κρίσης του Αρείου Πάγου τα οποία βρίθουν ψευδολογιών και πιθανολογήσεων με μπόλικη βεβαίως φαντασία. Τα έχουν καταγγείλει από αυτό το Βήμα. Τονίζω ότι όλα τα έωλα επιχειρήματα αποδομήθηκαν μέχρι τελείας από το υπόμνημα που κατατέθηκε από τους Σπαρτιάτες, πλην όμως αποδείχθηκε ότι η απόφαση ήταν δεδομένη. Άρα, θεωρώ -και το λέω έξω από τα δόντια- ότι το έγκλημα ήταν προμελετημένο.

Κατά τη γνώμη μας, αυτή η διαδικασία αξιολόγησης της συμμετοχής υποψηφίων κομμάτων προσβάλλει και ευτελίζει την έννοια του κράτους δικαίου και τη διάκριση των εξουσιών, δεδομένου ότι δημιουργείται ένα δίκτυο-κύκλωμα αλληλεπίδρασης μεταξύ της δικαστικής λειτουργίας και της πολιτικής βούλησης των πιο ισχυρών κομμάτων -έτσι γίνεται-, άρα της εκτελεστικής και της νομοθετικής λειτουργίας, όπως αναφέρονται στο Σύνταγμα.

Οι ανωτέρω παραδοχές και τα αυταπόδεικτα γεγονότα καταστρατήγησης του Συντάγματος πλήττουν την πατρίδα μας, οξύνουν το φαινόμενο του ελλείμματος δημοκρατίας και καθιστούν αναξιόπιστο το εγχώριο πολιτικό σύστημα διακυβέρνησης. Επομένως, αποτελεί μονόδρομο η έναρξη συζήτησης για την τροποποίηση του νόμου αυτού, έτσι όπως είναι διαμορφωμένος μετά την ψήφιση των αντισυνταγματικών τροπολογιών της Κυβέρνησης της Νέας Δημοκρατίας, ώστε να διασφαλιστεί η ελεύθερη δημοκρατική διαδικασία και ο σεβασμός στα θεμελιώδη δικαιώματα συνολικώς και χωρίς διακρίσεις μεταξύ των Ελλήνων πολιτών. Αυτός, άλλωστε, είναι και ο πυρήνας του πολιτεύματος το οποίο κληθήκαμε να υπηρετήσουμε, υποτίθεται στο όνομα του ελληνικού λαού.

Ο επόμενος νομικός ακροβατισμός στον οποίον έχετε υποπέσει και στον οποίον οφείλω να αναφερθώ αφορά στο αντικείμενο της σημερινής εισηγήσεως της αρμόδιας Επιτροπής Δεοντολογίας της Βουλής. Και για να καταλάβει ο κόσμος που μας ακούει, εσείς καλείστε να αποφασίσετε για το αν πρέπει να ανασταλεί η κρατική επιχορήγηση στο κόμμα μας χωρίς να συντρέχουν οι λόγοι οι οποίοι προβλέπονται από το άρθρο 83Α του Κανονισμού της Βουλής.

Είμαι αναγκασμένος να αναγνωρίσω εν συντομία τις παραγράφους 1 και 4 του άρθρου, που έχουν ως εξής:

«Η κατά το άρθρο 7Α του ν.3023/2002, όπως ισχύει, απόφαση για την αναστολή κάθε είδους κρατικής χρηματοδότησης και οικονομικής ενίσχυσης προς τα κόμματα λαμβάνεται από την Ολομέλεια της Βουλής με ονομαστική ψηφοφορία και απόλυτη πλειοψηφία του όλου αριθμού των Βουλευτών. Το σχετικό ζήτημα εγγράφεται στην ημερήσια διάταξη της Ολομέλειας της Βουλής μετά την υποβολή γνώμης από την Επιτροπή Κοινοβουλευτικής Δεοντολογίας περί συνδρομής των προϋποθέσεων που επιτάσσει ο νόμος.»

«Σε περίπτωση έκδοσης αμετάκλητου απαλλακτικού βουλεύματος ή αμετάκλητης αθωωτικής απόφασης, αίρεται αυτοδικαίως η κατά τα ανωτέρω αναστολή χρηματοδότησης.»

Για να γίνει αντιληπτό το περιεχόμενο, πρέπει να αναγνώσω και το άρθρο 7 του ν.3023/2002, του οποίου οι παράγραφοι 1 και 2 έχουν ως εξής:

«Αναστολή χρηματοδότησης:

Πρώτον, σε περίπτωση άσκησης δίωξης και επιβολής προσωρινής κράτησης κατά το άρθρο 282 του Κώδικα Ποινικής Δικονομίας κατά του αρχηγού του κόμματος ή προέδρου κοινοβουλευτικής ομάδας ή εκείνου που ασκεί την πραγματική διεύθυνση του κόμματος ή κατά περισσοτέρων του ενός πέμπτου των Βουλευτών ή ενός πέμπτου των Ευρωβουλευτών ή κατά του ενός πέμπτου των μελών του κεντρικού οργάνου διοίκησης του κόμματος ή συνασπισμού κομμάτων, σύμφωνα με το καταστατικό τους, για τα εγκλήματα των άρθρων 187 και 187Α του Ποινικού Κώδικα αναστέλλεται κάθε είδους κρατική χρηματοδότηση και οικονομική ενίσχυση μετά την απόφαση της Βουλής. Η αναστολή μπορεί να επιβληθεί εφόσον οι πράξεις των ως άνω φυσικών προσώπων τελέστηκαν στο πλαίσιο δράσης του κόμματος στο οποίο ανήκουν ή στο όνομα αυτού.

Δεύτερον, σε περίπτωση εκδόσεως αμετάκλητου απαλλακτικού βουλεύματος ή αμετάκλητης αθωωτικής απόφασης αίρεται αναδρομικά η κατά τα ανωτέρω αναστολή και καταβάλλονται άτοκα στον δικαιούχο τα παρακρατηθέντα ποσά.»

Κυρίες και κύριοι, είναι κοινό μυστικό ότι στην περίπτωση των Σπαρτιατών δεν συντρέχουν σε καμμία περίπτωση οι προϋποθέσεις που τίθενται εκ του νόμου για να προχωρήσετε σε μία τυχόν υπερψήφιση της εισήγησης της Επιτροπής Δεοντολογίας. Είναι πασίδηλο και το επιβεβαιώνω για πολλοστή φορά ότι κανένα στέλεχος των Σπαρτιατών -πρώην ή νυν, εκλεγμένο ή μη- δεν υφίσταται ποινική δίωξη για τα κακουργήματα που αναφέρονται στις ισχύουσες διατάξεις και αποσαφηνίζουν τις νομικές περιστάσεις οι οποίες συντείνουν στην υποχρέωση εφαρμογής των σχετικών μέτρων. Φαίνεται, όμως, ότι αυτό δεν ενδιαφέρει τους ανυπόφορους πολιτικάντηδες σε όποιο κόμμα και αν ανήκουν, οι οποίοι αρέσκονται στη σπέκουλα για να αποπροσανατολίσουν την κοινή γνώμη. Ο λόγος είναι προφανής. Δεν τους ενδιαφέρει, διότι απλούστατα καταρρίπτεται κάθε επιχείρημά τους κατά του κόμματος Σπαρτιάτες και κατά όλων των Βουλευτών.

Συνεχίζοντας, είναι αναπόφευκτο να καταθέσω ενώπιόν σας την προσωπική μου απορία αλλά και την απορία του αδέσμευτου νομικού κόσμου. Εννοώ, βεβαίως, συμπολίτες μας με ειδίκευση στο δίκαιο, άριστους γνώστες της νομικής επιστήμης, οι οποίοι κυριολεκτικά έχουν φρίξει από τις νομικές και νομοτεχνικές αβελτηρίες σας.

Κυρίες και κύριοι, βρισκόμαστε μπροστά σε ένα νομικό φαινόμενο που δεν έχει προηγούμενο. Θέτω το κάτωθι ρητορικό ερώτημα: Δυνάμει ποίων διατάξεων είναι δυνατόν μία απόφαση του Α1΄ Τμήματος του Αρείου Πάγου, η οποία χαρακτηρίζεται και συνιστά απόφαση διοικητικού περιεχομένου με συγκεκριμένη διαδικασία αξιολόγησης, μπορεί να χρησιμοποιηθεί ως οιονεί δικαστική απόφαση ποινικού δικαστηρίου; Πώς γίνεται αυτό; Όλοι εδώ μέσα επικαλούνται αυτήν την απόφαση. Τι ήταν; Ποινικό δικαστήριο; Ήρθαν μάρτυρες; Απολογήθηκαν οι κατηγορούμενοι; Τι έγινε δηλαδή; Διότι πουθενά δεν είναι γραμμένο ότι η κρατική επιχορήγηση μπορεί να ανασταλεί εξαιτίας των κατ’ επίφαση νομικών ερεισμάτων αναρμόδιου δικαστηρίου. Είναι ξεκάθαρο ότι απαιτείται η άσκηση ποινικής δίωξης για τυχόν τέλεση των προαναφερόμενων κακουργηματικών πράξεων του 187 και 187Α και ως εκ τούτου, δίχως την κρίση της ποινικής δικαιοσύνης, ουδέν μπορεί να αποδειχθεί. Στην περίπτωση Σπαρτιάτες, όμως, έχουν καταλυθεί τα πάντα, οι νόμοι, η πολιτική ευθυκρισία, η κοινή νομική αντίληψη. Κυρίως, όμως, καταλύεται –πιστεύω- και το ίδιο το Σύνταγμα.

Ο κοινός νους, λαμβάνοντας υπ’ όψιν τους ανωτέρω νομικούς κανόνες, αβίαστα οδηγείται στο συμπέρασμα ότι εμφιλοχωρεί στην υπόθεση Σπαρτιάτες η νομική κατάσταση μιας ιδιότυπης εκδοχής συλλογικής ευθύνης, με αποτέλεσμα να θίγονται οι υπολήψεις και η τιμή εκλεγμένων πολιτών, χωρίς να υπολογίζεται ο βαθμός και η ένταση της ηθικής βλάβης τους και πολύ περισσότερο, όπως είπαμε, χωρίς να διεξαχθεί δίκη. Αυτό είναι το μείζον, γι’ αυτό είστε υποχρεωμένοι να το αξιολογήσετε.

Αν κάτι εκλείπει από τη σημερινή πολιτική πραγματικότητα, μπορούμε με βεβαιότητα να πούμε ότι λείπει η ηθική. Η ηθική στους θεσμούς συνιστά εχέγγυο ορθής δημοκρατικής λειτουργίας. Η πολιτική ηθική προστατεύει, επίσης, το πολιτικό προσωπικό από τη διαφθορά των χρημάτων, θωρακίζει και ενδυναμώνει τον ενεργό πολίτη και εξασφαλίζεται έτσι η ανιδιοτελής προσφορά προς την πατρίδα. Η Ελλάδα μας θα ήταν ισχυρότερη, αν η εκάστοτε πολιτική ηγεσία ενεργούσε αναλόγως. Αυτά προς γνώσιν και συμμόρφωση.

Κλείνοντας, κυρίες και κύριοι συνάδελφοι, δεν μπορώ να μην αναφερθώ στην «αντρίκια» στάση, να το πω έτσι, που υπέδειξαν ο Δημήτρης Νατσιός και οι Βουλευτές του κόμματος Νίκη μπροστά στις παράνομες, αντισυνταγματικές και αντιδημοκρατικές μεθοδεύσεις των δύο Αρχηγών που πολεμούν λυσσαλέα τους Σπαρτιάτες, παραβιάζουν το Σύνταγμα και καταργούν τη δημοκρατία.

Θέλω, επίσης, να αναφερθώ στους δύο εκλεκτούς του ΠΑΣΟΚ που ακόμα και σήμερα τολμούν να λένε ότι τα χρήματα των Σπαρτιατών πηγαίνουν στον Δομοκό. Όπως έχω ξαναπεί, -και μη μου το παίζετε έξυπνοι- θα λογοδοτήσετε.

**ΠΑΝΑΓΙΩΤΗΣ ΔΟΥΔΩΝΗΣ:** Αλήθεια; Θα λογοδοτήσεις κι εσύ!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Και ξέρετε τι άλλο υπάρχει στην κοινωνία; Κάποιος που κατηγορεί κάποιον, έχει τον ανδρισμό να φέρνει στοιχεία. Και προφανώς εσείς εδώ έχετε έλλειψη ανδρισμού.

**ΠΑΝΑΓΙΩΤΗΣ ΔΟΥΔΩΝΗΣ:** Επί προσωπικού!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Με τον Στίγκα δεν μπορείτε τα βάλετε! Και να ξέρετε ένα πράγμα. Εγώ γεννήθηκα Έλληνας. Εγώ γεννήθηκα λέων. Εγώ γεννήθηκα πολεμιστής. Εγώ δεν κάνω πίσω, δεν πετάω την ασπίδα. Αλίμονο σ’ εσάς, τα ανθρωπάκια!

(Χειροκροτήματα)

**ΠΑΝΑΓΙΩΤΗΣ ΔΟΥΔΩΝΗΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είπε όνομα.

**ΠΑΝΑΓΙΩΤΗΣ ΔΟΥΔΩΝΗΣ:** Δεν είπε; Είπε «τους δύο του ΠΑΣΟΚ».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να κλείσουμε τη διαδικασία.

Ελάτε, κύριε Υπουργέ, και κλείνει η διαδικασία.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Θα κάνω τρεις εξαιρετικά σύντομες παρατηρήσεις μετά από αυτή τη συζήτηση.

Η πρώτη αφορά το κυρίως θέμα της ημερήσιας διάταξης. Αυτό που κάνουμε σήμερα είναι ότι συζητάμε αναστολή κρατικής χρηματοδότησης με συγκεκριμένους όρους και προϋποθέσεις και εν εξελίξει της υπόθεσης η οποία εκδικάζεται στα αρμόδια δικαστήρια.

Άρα, λοιπόν, ούτε χρήματα αφαιρούμε από οποιοδήποτε κόμμα ούτε γίνεται οτιδήποτε άλλο. Γίνεται αυτό που εφαρμόζεται παγίως από το 2013.

Είναι πολύ σημαντικό να υπενθυμίσω, επειδή δείξατε ένα τρομερό ενδιαφέρον για τα δάνεια της Νέας Δημοκρατίας, ότι ο Κυριάκος Μητσοτάκης στο πρώτο συνέδριο που διεξήχθη υπό την προεδρία του άλλαξε το καταστατικό του κόμματος και απαγόρευσε ρητά η Νέα Δημοκρατία να μπορεί να προβαίνει σε οποιονδήποτε τραπεζικό δανεισμό. Το λέω, για να το έχουμε ξεκάθαρο αυτό. Η Νέα Δημοκρατία, ξέρετε, είναι το ίδιο κόμμα εδώ και πενήντα χρόνια, με το ίδιο ΑΦΜ.

Δεύτερη παρατήρηση. Επειδή άκουσα τον αγαπητό κ. Δουδωνή να αντιδράει υπέρμετρα μετά την σύντομη παρέμβαση του Προέδρου της Βουλής, η κοινοβουλευτική Πλειοψηφία και ο Πρωθυπουργός έκαναν την πρόταση της πλειοψηφίας προς το Σώμα για την εκλογή του Προέδρου της Δημοκρατίας. Ο δε Πρόεδρος της Βουλής αισθάνθηκε την ανάγκη απολύτως θεσμικά και απολύτως σωστά να απευθυνθεί στο Σώμα το οποίο τον έχει τιμήσει τρεις φορές με το αξίωμα του Προέδρου της Βουλής. Μάλιστα, και τις τρεις φορές τον έχετε ψηφίσει.

Επίσης, «βγήκατε από τα ρούχα σας» λέγοντας ότι τόλμησε να ανακοινώσει και την ημερομηνία που θα γίνει η πρώτη ψηφοφορία που με βάση τον Κανονισμό της Βουλής, τον οποίο τον γνωρίζετε πολύ καλά, είναι αποκλειστικό προνόμιο του Προέδρου της Βουλής το πότε θα οριστεί η πρώτη ψηφοφορία, όπως έχει γίνει παγίως.

Εν πάση περιπτώσει, μαθήματα ιστορίας υπάρχουν πολλά για τον θεσμό του Προέδρου της Δημοκρατίας.

Επίσης, νιώθω ότι σήμερα το ΠΑΣΟΚ άλλαξε και λίγο στάση από τη διαχρονική άποψη που είχε για την περιβόητη ψήφο Αλευρά ότι δεν μπορεί καν ο υποψήφιος Πρόεδρος της Δημοκρατίας να έρθει στο Βήμα και να ανακοινώσει την ημερομηνία.

Εν πάση περιπτώσει, μαθήματα από το κόμμα των ομοιόμορφων και ουχί ομοιόχρωμων ψηφοδελτίων η Νέα Δημοκρατία δεν θα πάρει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», τριάντα οκτώ μαθήτριες και μαθητές και τρεις συνοδοί εκπαιδευτικοί από το Γενικό Λύκειο Καμαρών Αχαΐας, το δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», οκτώ μαθήτριες και μαθητές και τρεις συνοδοί εκπαιδευτικοί από το Λανίτειο Λύκειο Λεμεσού Κύπρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Στο σημείο αυτό ολοκληρώθηκε η συζήτηση επί της γνώμης της Ειδικής Μόνιμης Επιτροπής Κοινοβουλευτικής Δεοντολογίας σχετικά με την αναστολή κάθε είδους κρατικής χρηματοδότησης και οικονομικής ενίσχυσης του κόμματος Σπαρτιάτες και εισερχόμεθα στην ονομαστική ψηφοφορία.

Σας υπενθυμίζω ότι η ψήφος σας αφορά τη γνώμη της Ειδικής Μόνιμης Επιτροπής Κοινοβουλευτικής Δεοντολογίας, δηλαδή όσοι επιθυμούν την αναστολή της κρατικής χρηματοδότησης και οικονομικής ενίσχυσης του κόμματος Σπαρτιάτες ψηφίζουν υπέρ, ενώ όσοι επιθυμούν τη μη αναστολή ψηφίζουν κατά. Όποιος επιθυμεί μπορεί να ψηφίσει ΠΑΡΩΝ.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ήθελα να σας ενημερώσω ότι έχουν έρθει στο Προεδρείο επιστολές συναδέλφων σύμφωνα με το άρθρο 70A του Κανονισμού της Βουλής με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 124α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):**

Κυρίες και κύριοι συνάδελφοι έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά 287 Βουλευτές

Υπέρ της γνώμης της επιτροπής, δηλαδή ΝΑΙ, ψήφισαν 267 Βουλευτές.

Κατά της γνώμης της επιτροπής, δηλαδή ΟΧΙ, ψήφισαν 15 Βουλευτές.

ΠΑΡΩΝ ψήφισαν 5 Βουλευτές.

Συνεπώς η Βουλή, λαμβάνοντας υπ’ όψιν τη γνώμη της Ειδικής Μόνιμης Επιτροπής Κοινοβουλευτικής Δεοντολογίας σχετικά με την αναστολή κρατικής χρηματοδότησης και οικονομικής ενίσχυσης του κόμματος Σπαρτιάτες αποφασίζει, κατά πλειοψηφία, την αναστολή κάθε είδους κρατικής χρηματοδότησης και οικονομικής ενίσχυσης του κόμματος Σπαρτιάτες, σύμφωνα με το άρθρο 7Α του ν.3023/2002, όπως ισχύει, και το άρθρο 83Α του Κανονισμού της Βουλής.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Αναστολή κρατικής χρηματοδότησης και οικονομικής ενίσχυσης του κόμματος ΣΠΑΡΤΙΑΤΕΣ (ΣΥΝΟΛΙΚΑ ΨΗΦΟΙ: NAI:267, OXI:15, ΠΡΝ:5)** |   |   |   |
| ΑΒΡΑΜΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΓΑΠΗΔΑΚΗ ΕΙΡΗΝΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ  | ΝΑΙ |
| ΑΘΑΝΑΣΙΟΥ ΜΑΡΙΑ  | ΕΛΛΗΝΙΚΗ ΛΥΣΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΑΘΑΝΑΣΙΟΥ ΧΑΡΑΛΑΜΠΟΣ | ΝΕΑ ΔΗΜΟΚΡΑΤΙΑ | ΛΕΣΒΟΥ | ΝΑΙ |
| ΑΚΡΙΤΑ ΕΛΕΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΖΑΚΥΝΘΟΥ | ΝΑΙ |
| ΑΛΕΞΟΠΟΥΛΟΥ ΧΡΙΣΤΙΝΑ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΑΜΠΑΤΙΕΛΟΣ ΝΙΚΟΛΑΟΣ | Κ.Κ.Ε. | Α΄ ΠΕΙΡΑΙΩΣ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΝΕΑ ΑΡΙΣΤΕΡΑ | ΑΧΑΪΑΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΑΡΓΟΛΙΔΟΣ  | ΝΑΙ |
| ΑΝΔΡΟΥΛΑΚΗΣ ΝΙΚΟΛΑΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α΄ ΘΕΣΣΑΛΟΝΙΚΗΣ | ΝΑΙ |
| ΑΝΤΩΝΙΟΥ ΜΑΡΙΑ | ΝΕΑ ΔΗΜΟΚΡΑΤΙΑ | ΚΑΣΤΟΡΙΑΣ | ΝΑΙ |
| ΑΠΟΣΤΟΛΑΚΗ ΕΛΕΝΗ-ΜΑΡΙΑ(ΜΙΛΕΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΑΡΑΜΠΑΤΖΗ ΦΩΤΕΙΝΗ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΑΣΗΜΑΚΟΠΟΥΛΟΥ ΣΟΦΙΑ(ΧΑΪΔΩ) | ΕΛΛΗΝΙΚΗ ΛΥΣΗ | Β' ΠΕΙΡΑΙΩΣ | ΝΑΙ |
| ΑΣΠΙΩΤΗΣ ΓΕΩΡΓΙΟΣ | ΑΝΕΞ. | ΑΧΑΪΑΣ | ΠΡΝ |
| ΑΥΓΕΝΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΑΝΕΞ. | ΚΕΡΚΥΡΑΣ | ΝΑΙ |
| ΑΧΜΕΤ ΙΛΧΑΝ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΟΔΟΠΗΣ  | ΝΑΙ |
| ΑΧΤΣΙΟΓΛΟΥ ΕΥΤΥΧΙΑ(ΕΦΗ) | ΝΕΑ ΑΡΙΣΤΕΡΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΒΑΤΣΙΝΑ ΕΛΕΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ  | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΖΑΝΗΣ | ΝΑΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΒΛΑΣΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΑΡΚΑΔΙΑΣ  | ΝΑΙ |
| ΒΛΑΧΑΚΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΒΛΑΧΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗ ΣΕΒΑΣΤΗ(ΣΕΒΗ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΡΥΛΛΑΣ ΑΝΔΡΕΑΣ | ΝΙΚΗ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΛΤΕΨΗ ΣΟΦΙΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΡΕΤΤΑΚΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΒΡΕΤΤΟΣ ΝΙΚΟΛΑΟΣ | ΝΙΚΗ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΓΑΒΡΗΛΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΓΟΛΙΔΟΣ  | ΝΑΙ |
| ΓΑΥΓΙΩΤΑΚΗΣ ΜΙΧΑΗΛ  | ΑΝΕΞ. | ΗΡΑΚΛΕΙΟΥ | ΠΡΝ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΤΗΣ | ΝΑΙ |
| ΓΕΡΟΥΛΑΝΟΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΘΗΝΩΝ | ΝΑΙ |
| ΓΕΩΡΓΑΝΤΑΣ ΓΕΩΡΓΙΟΣ  | ΝΕΑ ΔΗΜΟΚΡΑΤΙΑ | ΚΙΛΚΙΣ  | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΙΟΓΙΑΚΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | ΘΕΣΠΡΩΤΙΑΣ  | ΝΑΙ |
| ΓΙΩΡΓΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΧΑΛΚΙΔΙΚΗΣ  | ΝΑΙ |
| ΓΚΙΚΑΣ ΣΤΕΦΑΝΟΣ | ΝΕΑ ΔΗΜΟΚΡΑΤΙΑ | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΛΙΔΑΚΗΣ ΔΙΑΜΑΝΤΗΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΓΡΑΜΜΕΝΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | Α' ΑΘΗΝΩΝ | ΝΑΙ |
| ΓΡΗΓΟΡΑΚΟΥ ΠΑΝΑΓΙΩΤΑ(ΝΑΓΙΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΚΩΝΙΑΣ | ΝΑΙ |
| ΔΑΒΑΚΗΣ ΑΘΑΝΑΣΙΟΣ  | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΔΑΓΚΑ ΠΑΡΑΣΚΕΥΗ(ΒΙΒΗ) | Κ.Κ.Ε. | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΔΕΛΒΕΡΟΥΔΗΣ ΚΟΜΝΗΝΟΣ | ΝΙΚΗ | ΠΙΕΡΙΑΣ | ΟΧΙ |
| ΔΕΛΗΚΑΡΗ ΑΓΓΕΛΙΚΗ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΝΑΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΔΗΜΗΤΡΙΑΔΗΣ ΠΕΤΡΟΣ | ΣΠΑΡΤΙΑΤΕΣ | Β΄ ΘΕΣΣΑΛΟΝΙΚΗΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΔΙΓΕΝΗ ΑΣΗΜΙΝΑ(ΣΕΜΙΝΑ) | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΟΥΔΩΝΗΣ ΠΑΝΑΓΙΩΤΗΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΔΟΥΡΟΥ ΕΙΡΗΝΗ(ΡΕΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΕΞΑΡΧΟΣ ΝΙΚΟΛΑΟΣ(ΠΑΚΟΣ) | Κ.Κ.Ε. | ΙΩΑΝΝΙΝΩΝ | ΝΑΙ |
| ΕΥΘΥΜΙΟΥ ΑΝΝΑ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΜΠΑΡΑΣ ΜΙΛΤΙΑΔΗΣ(ΜΙΛΤΟΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΖΑΧΑΡΑΚΗ ΣΟΦΙΑ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΖΕΪΜΠΕΚ ΧΟΥΣΕΪΝ  | ΝΕΑ ΑΡΙΣΤΕΡΑ | ΞΑΝΘΗΣ | ΝΑΙ |
| ΖΕΜΠΙΛΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΖΕΡΒΕΑΣ ΑΛΕΞΑΝΔΡΟΣ | ΣΠΑΡΤΙΑΤΕΣ | Β' ΠΕΙΡΑΙΩΣ | ΟΧΙ |
| ΗΛΙΟΠΟΥΛΟΣ ΑΘΑΝΑΣΙΟΣ(ΝΑΣΟΣ) | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΣΚΙΑ ΟΥΡΑΝΙΑ(ΡΑΝΙΑ) | ΑΝΕΞ. | Α΄ ΘΕΣΣΑΛΟΝΙΚΗΣ | ΝΑΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΛΕΥΚΑΔΟΣ | ΝΑΙ |
| ΚΑΖΑΜΙΑΣ ΑΛΕΞΑΝΔΡΟΣ  | ΠΛΕΥΣΗ ΕΛΕΥΘΕΡΙΑΣ | ΕΠΙΚΡΑΤΕΙΑΣ | ΝΑΙ |
| ΚΑΖΑΝΗ ΑΙΚΑΤΕΡΙΝΗ | ΠΑΣΟΚ-ΚΙΝΗΜΑ ΑΛΛΑΓΗΣ | ΕΥΒΟΙΑΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΛΕΙΑΣ | ΝΑΙ |
| ΚΑΛΑΦΑΤΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΕΡΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α' ΑΘΗΝΩΝ | ΝΑΙ |
| ΚΑΠΕΤΑΝΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΑΠΠΑΤΟΣ ΠΑΝΑΓΗΣ | ΝΕΑ ΔΗΜΟΚΡΑΤΙΑ | ΚΕΦΑΛΛΗΝΙΑΣ | ΝΑΙ |
| ΚΑΡΑΓΕΩΡΓΟΠΟΥΛΟΥ ΕΛΕΝΗ | ΠΛΕΥΣΗ ΕΛΕΥΘΕΡΙΑΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ(ΚΩΣΤΑΣ) | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΝΑΙ |
| ΚΑΡΑΜΑΝΛΗ ΑΝΝΑ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΚΑΡΑΜΕΡΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΚΑΡΑΜΠΑΤΣΩΛΗ ΚΩΝΣΤΑΝΤΙΝΑ | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΑΡΑΝΑΣΤΑΣΗΣ ΑΔΑΜΑΝΤΙΟΣ | ΠΛΕΥΣΗ ΕΛΕΥΘΕΡΙΑΣ | Α' ΑΘΗΝΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β' ΠΕΙΡΑΙΩΣ | ΝΑΙ |
| ΚΑΤΡΙΝΗΣ ΜΙΧΑΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΗΛΕΙΑΣ | ΝΑΙ |
| ΚΑΤΣΑΝΙΩΤΗΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΚΑΤΣΙΒΑΡΔΑΣ ΧΑΡΑΛΑΜΠΟΣ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΠΡΝ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΦΟΥΡΟΣ ΜΑΡΚΟΣ | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΚΕΔΙΚΟΓΛΟΥ ΣΥΜΕΩΝ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΥΒΟΙΑΣ | ΝΑΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | ΝΕΑ ΔΗΜΟΚΡΑΤΙΑ | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | ΝΕΑ ΔΗΜΟΚΡΑΤΙΑ | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΓΕΩΡΓΙΑ(ΤΖΩΡΤΖΙΑ) | ΠΛΕΥΣΗ ΕΛΕΥΘΕΡΙΑΣ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΚΕΦΑΛΟΓΙΑΝΝΗ ΟΛΓΑ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΡΕΘΥΜΝΗΣ | ΝΑΙ |
| ΚΕΦΑΛΟΓΙΑΝΝΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΛΑΡΙΣΗΣ | ΝΑΙ |
| ΚΟΜΝΗΝΑΚΑ ΜΑΡΙΑ  | Κ.Κ.Ε. | ΛΕΣΒΟΥ | ΝΑΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΚΟΝΤΗΣ ΙΩΑΝΝΗΣ | ΣΠΑΡΤΙΑΤΕΣ | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΝΤΟΤΟΛΗ ΜΑΡΙΝΑ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΤΡΙΚΑΛΩΝ | ΝΑΙ |
| ΚΟΤΙΔΗΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΗΜΑΘΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ  | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΚΟΥΛΟΠΟΥΛΟΣ ΠΑΡΑΣΚΕΥΑΣ(ΠΑΡΙΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΚΟΖΑΝΗΣ | ΝΑΙ |
| ΚΟΥΛΚΟΥΔΙΝΑΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΚΟΥΠΕΛΟΓΛΟΥ ΣΥΜΕΩΝ  | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΡΟΥΠΑΚΗ ΑΣΠΑΣΙΑ | ΝΙΚΗ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΡΗΤΙΚΟΣ ΝΕΟΚΛΗΣ  | ΝΕΑ ΔΗΜΟΚΡΑΤΙΑ | ΛΑΚΩΝΙΑΣ | ΝΑΙ |
| ΚΤΕΝΑ ΑΦΡΟΔΙΤΗ | Κ.Κ.Ε. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΤΙΣΤΑΚΗΣ ΕΛΕΥΘΕΡΙΟΣ | ΝΕΑ ΔΗΜΟΚΡΑΤΙΑ | ΒΟΙΩΤΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΥΡΙΑΖΙΔΗΣ ΔΗΜΗΤΡΙΟΣ  | ΝΕΑ ΔΗΜΟΚΡΑΤΙΑ | ΔΡΑΜΑΣ | ΝΑΙ |
| ΚΥΡΙΑΚΗΣ ΣΠΥΡΙΔΩΝ | ΝΕΑ ΔΗΜΟΚΡΑΤΙΑ | ΠΡΕΒΕΖΗΣ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΚΑΔΙΑΣ | ΝΑΙ |
| ΚΩΝΣΤΑΝΤΟΠΟΥΛΟΥ ΖΩΗ  | ΠΛΕΥΣΗ ΕΛΕΥΘΕΡΙΑΣ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΤΣΗΡΑΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ  | Κ.Κ.Ε. | ΛΑΡΙΣΗΣ | ΝΑΙ |
| ΛΕΟΝΤΑΡΙΔΗΣ ΘΕΟΦΙΛΟΣ | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΡΙΣΗΣ | ΝΑΙ |
| ΛΙΒΑΝΟΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΛΙΝΟΥ ΑΘΗΝΑ | ΑΝΕΞ. | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΥΤΡΙΒΗ ΙΩΑΝΝΑ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΜΑΚΡΗ ΖΩΗ(ΖΕΤΤΑ) | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ  | ΑΝΕΞ. | ΧΑΛΚΙΔΙΚΗΣ  | ΝΑΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΗΡΑΚΛΕΙΟΥ | ΝΑΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | ΝΕΑ ΔΗΜΟΚΡΑΤΙΑ | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΜΑΝΤΖΟΣ ΔΗΜΗΤΡΙΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΕΠΙΚΡΑΤΕΙΑΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β' ΠΕΙΡΑΙΩΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΝΑΙ |
| ΜΑΡΚΟΓΙΑΝΝΑΚΗΣ ΑΛΕΞΑΝΔΡΟΣ  | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΜΕΤΑΞΑΣ ΚΩΝΣΤΑΝΤΙΝΟΣ-ΒΑΣΙΛΕΙΟΣ | Κ.Κ.Ε. | ΜΑΓΝΗΣΙΑΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ)  | ΝΕΑ ΔΗΜΟΚΡΑΤΙΑ | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΜΙΧΑΗΛΙΔΗΣ ΣΤΑΥΡΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΧΙΟΥ | ΝΑΙ |
| ΜΙΧΑΗΛΙΔΟΥ ΔΟΜΝΑ-ΜΑΡΙΑ | ΝΕΑ ΔΗΜΟΚΡΑΤΙΑ | Α΄ ΠΕΙΡΑΙΩΣ | ΝΑΙ |
| ΜΟΝΟΓΥΙΟΥ ΑΙΚΑΤΕΡΙΝΗ  | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΜΟΥΛΚΙΩΤΗΣ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΒΟΙΩΤΙΑΣ | ΝΑΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | ΝΕΑ ΔΗΜΟΚΡΑΤΙΑ | ΧΑΝΙΩΝ | ΝΑΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | ΝΕΑ ΔΗΜΟΚΡΑΤΙΑ | ΠΙΕΡΙΑΣ  | ΝΑΙ |
| ΜΠΑΡΑΝ ΜΠΟΥΡΧΑΝ | ΑΝΕΞ. | ΞΑΝΘΗΣ | ΝΑΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΠΡΕΒΕΖΗΣ | ΝΑΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΕΡΚΥΡΑΣ | ΝΑΙ |
| ΜΠΙΜΠΙΛΑΣ ΣΠΥΡΙΔΩΝ | ΠΛΕΥΣΗ ΕΛΕΥΘΕΡΙΑΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΝΑΙ |
| ΜΠΟΥΡΑΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΝΑΤΣΙΟΣ ΔΗΜΗΤΡΙΟΣ | ΝΙΚΗ | Α΄ ΘΕΣΣΑΛΟΝΙΚΗΣ | ΟΧΙ |
| ΝΙΚΗΤΙΑΔΗΣ ΓΕΩΡΓΙΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΔΩΔΕΚΑΝΗΣΟΥ | ΝΑΙ |
| ΝΙΚΟΛΑΪΔΗΣ ΑΝΑΣΤΑΣΙΟΣ(ΤΑΣΟΣ) | ΠΑΣΟΚ-ΚΙΝΗΜΑ ΑΛΛΑΓΗΣ | ΔΡΑΜΑΣ | ΝΑΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | ΝΕΑ ΔΗΜΟΚΡΑΤΙΑ | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΞΑΝΘΟΠΟΥΛΟΣ ΘΕΟΦΙΛΟΣ  | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΔΡΑΜΑΣ | ΝΑΙ |
| ΟΙΚΟΝΟΜΟΠΟΥΛΟΣ ΤΑΣΟΣ | ΝΙΚΗ | Α' ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΘΩΜΑΪΣ(ΤΖΙΝΑ) | ΝΕΑ ΔΗΜΟΚΡΑΤΙΑ | ΕΥΡΥΤΑΝΙΑΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ(ΓΙΑΝΝΗΣ) | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΑΝΔΡΕΑΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΧΑΪΑΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΧΑΛΚΙΔΙΚΗΣ  | ΝΑΙ |
| ΠΑΠΑΔΑΚΗΣ ΠΑΡΑΣΧΟΣ  | ΕΛΛΗΝΙΚΗ ΛΥΣΗ | ΕΒΡΟΥ | ΝΑΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | ΝΕΑ ΔΗΜΟΚΡΑΤΙΑ | ΚΟΖΑΝΗΣ | ΝΑΙ |
| ΠΑΠΑΔΟΠΟΥΛΟΣ ΝΙΚΟΛΑΟΣ | ΝΙΚΗ | Β΄ ΘΕΣΣΑΛΟΝΙΚΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΑΡΚΑΔΙΑΣ | ΝΑΙ |
| ΠΑΠΑΘΑΝΑΣΗΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΘΑΝΑΣΗΣ ΝΙΚΟΛΑΟΣ(ΝΙΚΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΙΩΑΝΝΟΥ ΑΡΕΤΗ | ΑΝΕΞ. | Β΄ ΘΕΣΣΑΛΟΝΙΚΗΣ | ΠΡΝ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΝΑΙ |
| ΠΑΠΑΝΔΡΕΟΥ ΓΕΩΡΓΙΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΧΑΪΑΣ | ΝΑΙ |
| ΠΑΠΑΣ ΘΕΟΦΑΝΗΣ(ΦΑΝΗΣ) | ΝΕΑ ΔΗΜΟΚΡΑΤΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΠΑΠΑΣΩΤΗΡΙΟΥ ΣΤΑΥΡΟΣ  | ΝΕΑ ΔΗΜΟΚΡΑΤΙΑ | ΦΛΩΡΙΝΗΣ  | ΝΑΙ |
| ΠΑΠΠΑΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΠΑΣ ΠΕΤΡΟΣ | ΑΝΕΞ. | ΚΙΛΚΙΣ | ΝΑΙ |
| ΠΑΡΑΣΚΕΥΑΪΔΗΣ ΠΑΝΑΓΙΩΤΗΣ  | ΠΑΣΟΚ-ΚΙΝΗΜΑ ΑΛΛΑΓΗΣ | ΛΕΣΒΟΥ | ΝΑΙ |
| ΠΑΡΑΣΤΑΤΙΔΗΣ ΣΤΕΦΑΝΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΚΙΛΚΙΣ | ΝΑΙ |
| ΠΑΡΑΣΥΡΗΣ ΦΡΑΓΚΙΣΚΟΣ(ΦΡΕΝΤΥ) | ΠΑΣΟΚ-ΚΙΝΗΜΑ ΑΛΛΑΓΗΣ | ΗΡΑΚΛΕΙΟΥ | ΝΑΙ |
| ΠΑΣΧΑΛΙΔΗΣ ΙΩΑΝΝΗΣ  | ΝΕΑ ΔΗΜΟΚΡΑΤΙΑ | ΚΑΒΑΛΑΣ | ΝΑΙ |
| ΠΑΦΙΛΗΣ ΑΘΑΝΑΣΙΟΣ  | Κ.Κ.Ε. | ΕΠΙΚΡΑΤΕΙΑΣ | ΝΑΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΝΕΑ ΑΡΙΣΤΕΡΑ | ΦΛΩΡΙΝΗΣ | ΝΑΙ |
| ΠΕΤΣΑΣ ΣΤΥΛΙΑΝΟΣ(ΣΤΕΛΙΟΣ) | ΝΕΑ ΔΗΜΟΚΡΑΤΙΑ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΠΙΕΡΡΑΚΑΚΗΣ ΚΥΡΙΑΚΟΣ | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΧΑΝΙΩΝ | ΝΑΙ |
| ΠΟΥΛΑΣ ΑΝΔΡΕΑΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΡΓΟΛΙΔΟΣ  | ΝΑΙ |
| ΡΑΚΟΒΑΛΗΣ ΑΘΑΝΑΣΙΟΣ | ΝΙΚΗ | ΕΠΙΚΡΑΤΕΙΑΣ | ΟΧΙ |
| ΡΑΠΤΗ ΕΛΕΝΗ | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΝΤΑΣ ΓΕΩΡΓΙΟΣ | ΝΙΚΗ | ΛΑΡΙΣΗΣ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΕΝΕΤΑΚΗΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | ΝΕΑ ΔΗΜΟΚΡΑΤΙΑ | Α΄ ΘΕΣΣΑΛΟΝΙΚΗΣ | ΝΑΙ |
| ΣΚΟΝΔΡΑ ΑΣΗΜΙΝΑ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΚΡΕΚΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΤΡΙΚΑΛΩΝ | ΝΑΙ |
| ΣΚΥΛΑΚΑΚΗΣ ΘΕΟΔΩΡΟΣ  | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΟΥΚΟΥΛΗ-ΒΙΛΙΑΛΗ ΜΑΡΙΑ-ΕΛΕΝΗ(ΜΑΡΙΛΕΝΑ) | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΑΝΙΑΣ ΑΡΙΣΤΟΤΕΛΗΣ(ΤΕΛΗΣ) | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΣΠΥΡΙΔΑΚΗ ΑΙΚΑΤΕΡΙΝΗ(ΚΑΤΕΡΙΝΑ) | ΠΑΣΟΚ-ΚΙΝΗΜΑ ΑΛΛΑΓΗΣ | ΛΑΣΙΘΙΟΥ | ΝΑΙ |
| ΣΤΑΪΚΟΥΡΑΣ ΧΡΗΣΤΟΣ  | ΝΕΑ ΔΗΜΟΚΡΑΤΙΑ | ΦΘΙΩΤΙΔΟΣ | ΝΑΙ |
| ΣΤΑΜΑΤΗΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | ΝΕΑ ΔΗΜΟΚΡΑΤΙΑ | ΠΕΛΛΗΣ | ΝΑΙ |
| ΣΤΑΡΑΚΑ ΧΡΙΣΤΙΝΑ | ΠΑΣΟΚ-ΚΙΝΗΜΑ ΑΛΛΑΓΗΣ | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΤΑΥΡΟΠΟΥΛΟΣ ΑΘΑΝΑΣΙΟΣ | ΝΕΑ ΔΗΜΟΚΡΑΤΙΑ | ΓΡΕΒΕΝΩΝ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ  | ΝΕΑ ΔΗΜΟΚΡΑΤΙΑ | ΣΑΜΟΥ | ΝΑΙ |
| ΣΤΙΓΚΑΣ ΒΑΣΙΛΕΙΟΣ | ΣΠΑΡΤΙΑΤΕΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΝΑΙ |
| ΣΤΥΛΙΑΝΙΔΗΣ ΕΥΡΥΠΙΔΗΣ  | ΝΕΑ ΔΗΜΟΚΡΑΤΙΑ | ΡΟΔΟΠΗΣ  | ΝΑΙ |
| ΣΤΥΛΙΑΝΙΔΗΣ ΧΡΗΣΤΟΣ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | ΝΕΑ ΔΗΜΟΚΡΑΤΙΑ | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ  | Κ.Κ.Ε. | ΗΡΑΚΛΕΙΟΥ | ΝΑΙ |
| ΣΥΡΕΓΓΕΛΑ ΜΑΡΙΑ  | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | ΝΕΑ ΔΗΜΟΚΡΑΤΙΑ | Α' ΑΘΗΝΩΝ | ΝΑΙ |
| ΤΑΓΑΡΑΣ ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΚΟΡΙΝΘΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΙΩΑΝΝΙΝΩΝ | ΝΑΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΝΕΑ ΑΡΙΣΤΕΡΑ | Α' ΑΘΗΝΩΝ | ΝΑΙ |
| ΤΖΟΥΦΗ ΜΕΡΟΠΗ | ΝΕΑ ΑΡΙΣΤΕΡΑ | ΙΩΑΝΝΙΝΩΝ | ΝΑΙ |
| ΤΡΑΓΑΚΗΣ ΙΩΑΝΝΗΣ | ΝΕΑ ΔΗΜΟΚΡΑΤΙΑ | Β' ΠΕΙΡΑΙΩΣ | ΝΑΙ |
| ΤΡΙΑΝΤΟΠΟΥΛΟΣ ΧΡΗΣΤΟΣ  | ΝΕΑ ΔΗΜΟΚΡΑΤΙΑ | ΜΑΓΝΗΣΙΑΣ  | ΝΑΙ |
| ΤΣΑΒΔΑΡΙΔΗΣ ΛΑΖΑΡΟΣ | ΝΕΑ ΔΗΜΟΚΡΑΤΙΑ | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΝΕΑ ΑΡΙΣΤΕΡΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΤΣΑΠΑΝΙΔΟΥ ΠΑΡΘΕΝΑ (ΠΟΠΗ) | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΕΠΙΚΡΑΤΕΙΑΣ | ΝΑΙ |
| ΤΣΙΑΡΑΣ ΚΩΝΣΤΑΝΤΙΝΟΣ | ΝΕΑ ΔΗΜΟΚΡΑΤΙΑ | ΚΑΡΔΙΤΣΗΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | ΝΕΑ ΔΗΜΟΚΡΑΤΙΑ | ΞΑΝΘΗΣ | ΝΑΙ |
| ΤΣΙΜΑΡΗΣ ΙΩΑΝΝΗΣ | ΠΑΣΟΚ-ΚΙΝΗΜΑ ΑΛΛΑΓΗΣ | ΙΩΑΝΝΙΝΩΝ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Α΄ ΠΕΙΡΑΙΩΣ | ΝΑΙ |
| ΤΣΙΡΩΝΗΣ ΣΠΥΡΙΔΩΝ | ΝΙΚΗ | ΑΧΑΪΑΣ | ΟΧΙ |
| ΤΣΟΚΑΝΗΣ ΧΡΗΣΤΟΣ | Κ.Κ.Ε. | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | ΝΕΑ ΔΗΜΟΚΡΑΤΙΑ | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | Β΄ ΘΕΣΣΑΛΟΝΙΚΗΣ | ΝΑΙ |
| ΦΕΡΧΑΤ ΟΖΓΚΙΟΥΡ | ΝΕΑ ΑΡΙΣΤΕΡΑ | ΡΟΔΟΠΗΣ  | ΝΑΙ |
| ΦΟΡΤΩΜΑΣ ΦΙΛΙΠΠΟΣ  | ΝΕΑ ΔΗΜΟΚΡΑΤΙΑ | ΚΥΚΛΑΔΩΝ | ΝΑΙ |
| ΦΩΤΗΛΑΣ ΙΑΣΩΝ | ΝΕΑ ΔΗΜΟΚΡΑΤΙΑ | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΝΕΑ ΑΡΙΣΤΕΡΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΦΩΤΟΠΟΥΛΟΣ ΣΤΥΛΙΑΝΟΣ | ΕΛΛΗΝΙΚΗ ΛΥΣΗ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΑΛΚΙΑΣ ΑΘΑΝΑΣΙΟΣ | ΣΠΑΡΤΙΑΤΕΣ | Α' ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | ΝΕΑ ΔΗΜΟΚΡΑΤΙΑ | ΛΑΡΙΣΗΣ | ΝΑΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΝΕΑ ΑΡΙΣΤΕΡΑ | ΜΕΣΣΗΝΙΑΣ | ΝΑΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | ΝΕΑ ΔΗΜΟΚΡΑΤΙΑ | ΣΕΡΡΩΝ | ΝΑΙ |
| ΧΑΤΖΗΔΑΚΗΣ ΔΙΟΝΥΣΙΟΣ  | ΝΕΑ ΔΗΜΟΚΡΑΤΙΑ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | ΝΕΑ ΔΗΜΟΚΡΑΤΙΑ | Β1' ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΙΩΑΝΝΙΔΟΥ ΜΑΡΙΑ-ΝΕΦΕΛΗ | ΝΕΑ ΔΗΜΟΚΡΑΤΙΑ | ΕΠΙΚΡΑΤΕΙΑΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΝΑΙ |
| ΧΝΑΡΗΣ ΕΜΜΑΝΟΥΗΛ | ΠΑΣΟΚ-ΚΙΝΗΜΑ ΑΛΛΑΓΗΣ | ΡΕΘΥΜΝΗΣ | ΝΑΙ |
| ΧΟΥΡΔΑΚΗΣ ΜΙΧΑΗΛ | ΑΝΕΞ. | Α΄ ΘΕΣΣΑΛΟΝΙΚΗΣ | ΠΡΝ |
| ΧΡΗΣΤΙΔΗΣ ΠΑΥΛΟΣ | ΠΑΣΟΚ-ΚΙΝΗΜΑ ΑΛΛΑΓΗΣ | Β3' ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΡΙΣΤΟΔΟΥΛΑΚΗΣ ΕΜΜΑΝΟΥΗΛ(ΜΑΝΩΛΗΣ) | ΠΑΣΟΚ-ΚΙΝΗΜΑ ΑΛΛΑΓΗΣ | Α' ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | ΝΕΑ ΔΗΜΟΚΡΑΤΙΑ | ΜΕΣΣΗΝΙΑΣ | ΝΑΙ |
| ΧΡΥΣΟΧΟΪΔΗΣ ΜΙΧΑΗΛ | ΝΕΑ ΔΗΜΟΚΡΑΤΙΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ | ΚΟΡΙΝΘΙΑΣ | ΝΑΙ |

|  |  |  |  |  |
| --- | --- | --- | --- | --- |
|  |  |  |  |  |
| Ημ/νία:15/01/2025 |  |  |  |  |
|  |  |  |  |  |
| Επί γνώμης της Ειδ. Επιτροπής Κοιν. Δεοντολογίας αν συντρέχει ή μη περίπτωση αναστολής κρατικής χρηματοδότησης και οικονομικής ενίσχυσης του κόμματος ΣΠΑΡΤΙΑΤΕΣ |
|  |  |  |  |  |
| **Άρθρο** | **ΝΑΙ** | **ΟΧΙ** | **ΠΡΝ** | **ΣΥΝ** |
| Αναστολή κρατικής χρηματοδότησης και οικονομικής ενίσχυσης του κόμματος ΣΠΑΡΤΙΑΤΕΣ | 267 | 15 | 5 | 287 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση της απόφασης αναστολής κρατικής χρηματοδότησης και οικονομικής ενίσχυσης του κόμματος Σπαρτιάτες.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η εξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 13.17΄ λύεται η συνεδρίαση για αύριο ημέρα Πέμπτη 16 Ιανουαρίου 2025 και ώρα 10.00΄, με αντικείμενο εργασιών του Σώματος: α) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών» σύμφωνα με τη συμπληρωματική ημερήσια διάταξη που θα διανεμηθεί και β) συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για αίτηση άρσης ασυλίας Βουλευτού, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**